Maruvi zuvaanaa enme fahun fennanee buraasfathi dhuvahu moodhah erenikoh | Mihaaru\nރަސްފަންނު: މަރުވެފައި އޮއްވާ ފެނުނު ޒުވާނާ ރަސްފަންނަށް މޫދަށް އެރި އުޅުނު ކަމަށްވޭ -- ފޮޓޯ/މިހާރު\nމަރުުވި ޒުވާނާ އެންމެ ފަހުން ފެންނަނީ ބުރާސްފަތި ދުވަހު މޫދަށް އެރެނިކޮށް\n24 އޮކްޓޯބަރ 2020 - 16:56 10 comments\nމަރުވެފައި މޫދުގައި އޮއްވައި އިއްޔެ ފެނުނު ޒުވާނާ، ބުރާސްފަތި ދުވަހު ހެނދުނު ރަސްފަންނުން މޫދަށް އެރެންދާތަން ވީޑިއޯ އިން ފެންނަކަން "މިހާރު" އަށް އެނގިއްޖެ އެވެ.\nގދ. ވާދޫ މުހައްމަދު ސިދުރަތުﷲ، 31، އައިޖީއެމްއެޗާ ދިމާލުން ކަނޑުތޮށިން ބޭރުގައި މަރުވެ މޫދު އަޑީގައި އޮއްވައި އިއްޔެ ހެނދުނު ފެނުނު އިރު އޭނާގެ ހަށިގަނޑުގައި ބައެއް ޒަހަމްތައް ހުރުމުން އޭނާ މަރާލާފައި އޮތް ކަމުގެ ތުހުމަތުތަކެއް ވަނީ ކުރެވިފަ އެވެ. މަރުވެފައި އޮއްވައި ފެނުނު އިރު އެއް ލޯ ނެތެވެ. އަދި ފައިގެ ބައެއް އިނގިލިތަކުގެ ކޮޅުގައި، އެއްޗެއް ދަތް އެޅުމުން ބުރިވެފައި ހުންނަ ކަހަލަ ގޮތަކަށް ހުރި ކަމަށް އެނގިފައިވެ އެވެ.\nމަރުގެ މައްސަލަ އާއިލާއިން ހިއުމަން ރައިޓްސް ކޮމިޝަން (އެޗްއާރުސީއެމް) އަށް ހުށަހަޅާފައި ވާއިރު އެތަނުން އަންނަނީ މައްސަލަ ބަލަމުންނެވެ.\nމައުލޫމާތު އެނގޭ މީހަކު ކިޔައިދިން ގޮތުގައި ބުރާސްފަތި ދުވަހު ހެނދުނު 9:30 އާއި 10:00 އާ ދެމެދު މުހައްމަދު ސިދުރަތުﷲ އައިޖީއެމްއެޗް ކައިރިން ބާރަށް ހިނގާފައިދެ އެވެ. މަގު މެދުން ކަހަލަ ގޮތަކަށް ހިނގަމުން ދިޔައިރު ކޮންމެވެސް ވަރަކަށް ވާރޭ ވެސް ވެހެ އެވެ. އައިޖީއެމްއެޗް ކައިރީ ހުންނަ ފުލުސް މަރުކަޒުގެ ކައިރިން ގޯޅި އަޅައިގެން ގޮސް އޭނާ ގެއްލެނީ މޫދާ ދިމާލަށް ގޮހެވެ. އޭގެ ފަހުން އޭނާ ދެން ނުފެނެ އެވެ. އެހެން ކަމަށްވާ ނަމަ އޭނާ މަރުވެފައި އޮއްވައި ފެނުނީ އޭގެ 24 ގަޑިއިރު ފަހުންނެވެ.\nމަރުވެފައި އޮއްވައި ފެނުނު މުހައްމަދު ސިދުރަތުﷲ\nމަރުވެފައި އޮއްވައި ފެނުނު މީހާ ބަޔަކާ އެކު ބުދަ ދުވަހު މާލޭގެ ގެސްޓްހައުސްއަކަށް ޗެކިން ވެފައިވާ ކަމަށް ވެސް އޭނާގެ ފޭސްބުކް ޕްރޮފައިލުން ދައްކަ އެވެ. ނަމަވެސް މިކަމާ ބެހޭ ގޮތުން ފުލުހުން އަދި އެއްވެސް ވާހަކައެއް ނުދައްކަ އެވެ.\nފުލުހުން ބުނެފައިވަނީ މަރުވެފައި އޮއްވައި މޫދުން ފެނުނު މީހާގެ މަރުގެ ސަބަބުން ދެނެގަތުމަށް ޕޯސްޓްމޯޓަމެއް ހަދަން ނިންމާފައިވާ ކަމަށެވެ.\nފުލުހުން ވަނީ މި ތަހުގީގުގައި، ބުރާސްފަތި ދުވަހު ހެނދުނު ރަސްފަންނަށް ދިޔަ މީހުން ނުވަތަ އެ މަރާ ގުޅޭ އެއްވެސް މައުލޫމާތެއް ލިބިފައިވާ މީހަކު ހުރި ނަމަ އެކަން ފުލުހުންނަށް އަންގައިދިނުމަށް ވެސް އެދިފަ އެވެ.\nއިތުރު ލިޔުންތައް ކުށްކުރުން ފުލުހުން މަރު ރަސްފަންނު ބީޗް\nރަސްފަންނަށް ދިޔަ މީހުންގެ އެހީ ފުލުހުން ބޭނުންވެއްޖެ


ޓޮޕް ޓެން ޖަލްސާ އަންނަ އާދިއްތަ ދުވަހު: ހުރިހާ ދަރިވަރުންނަށްވެސް ސްޓޭޖްމަތިން އެވޯޑް ދޭނެ ޓޮޕް ޓެން ޖަލްސާ އަންނަ އާދިއްތަ ދުވަހު: ހުރިހާ ދަރިވަރުންނަށްވެސް ސްޓޭޖްމަތިން އެވޯޑް ދޭނެ\nޓޮޕް ޓެން ޖަލްސާ އަންނަ އާދިއްތަ ދުވަހު: ހުރިހާ ދަރިވަރުންނަށްވެސް ސްޓޭޖްމަތިން އެވޯޑް ދޭނެ\n2019 ވަނަ އަހަރުގެ އޭލެވެލް އިން ގަދަ 10 އެއްގައި ހިމެނުނު ދަރިވަރުންނަށް އެވޯޑް ދިނުމުގެ ޖަލްސާ އަންނަ ހަފްތާގެ އާދިއްތަ ދުވަހު ބޭއްވުމަށް ހަމަޖައްސައިފިއެވެ.\nއެޑިއުކޭޝަން މިނިސްޓްރީން ވިދާޅުވީ 2019 ވަނަ އަހަރުގެ މަތީ ޘާނަވީ އިމްތިހާނު "ޓޮޕް އެޗީވާރސް" ޖަލްސާ މިމަހުގެ 17 ވަނަ ދުވަހުގެ ރޭ 8:00 ޖަހާއިރު އަމީނިއްޔާ ސްކޫލްގައި ބޭއްވުމަށް ހަމަޖެހިފައިވާކަމަށެވެ.\nކޮންމެ އަހަރަކުވެސް އޭލެވެލްގެ ގަދަ 10 އެއްގައި ހިމެނުނު ދަރިވަރުންނަށް އެވޯޑް ދިނުމަށް ޚާއްސަ ހަފްލާއެއް ބާއްވައެވެ. އެހެންނަމަވެސް މި ވޭތުވެދިޔަ އަހަރު ކޯވިޑް އާ ގުޅިގެން މި ހަފްލާ ބާއްވާފައެއް ނުވެއެވެ.\nއެޑިއުކޭޝަން މިނިސްޓްރީން ކުރިން ނިންމީ އޯލެވެލް އާއި އޭ ލެވެލް އިން ހަމައެކަނި އެއް ވަނަ ހޯދި ދަރިވަރުންނާއި ވަކިވަކި މާއްދާތަކުން ރާއްޖެ އާއި ދުނިޔެއިން އެއް ވަނަ ހޯދި ދަރިވަރުންނަށް އެވޯޑު ދިނުމަށް ހަފްލާއެއް ބޭއްވުމަށެވެ. އަދި ދެ ވަނައިން ފެށިގެން 10 ވަނައިގައި ހިމެނުނު ދަރިވަރުންނާއި އެހެން ވަނަތައް ހޯދި ދަރިވަރުންނަށް އިނާމާއި ހަނދާނީ ލިޔުން ދޭން ފުރަތަމަ ހަމަޖެއްސީ މިއަހަރުގެ މާރޗްމަހުގެ ތެރޭގައެވެ.\nއެހެންނަމަވެސް ހަމައެކަނި އެއްވަނައިގައި ހިމެނޭ ދަރިވަރުންނަށް އެވޯޑު ދޭން ނިންމި ނިންމުމާ ދެކޮޅަށް ދަރިވަރުންވަނީ ޕެޓިޝަނެއް ތައްޔާރުކޮށްފައެވެ. އެޑިއުކޭޝަން މިނިސްޓްރީން ވިދާޅުވީ މިފަހަރުވެސް ޓޮޕް 10 ގައި ހިމެނޭ ހުރިހާ ދަރިވަރުންނަށް ސްޓޭޖް މަތިން އެވޯޑް ހަވާލުކުރާނެކަމަށެވެ.\n2019 ވަނަ އަހަރު އޭލެވެލް އިމްތިހާންގައި 48 ސެންޓަރަކުން 1500 އަށް ވުރެ ގިނަ ދަރިވަރުން ވަނީ ބައިވެރިވެފައެވެ.


ޖައްވު ހޫނުވާ މިންވަރު އަދިވެސް ދަނީ އިތުރު ވަމުން | Sandhaanu\nޖައްވު ހޫނުވާ މިންވަރު އަދިވެސް ދަނީ އިތުރު ވަމުން\nއ.ދ ގެ ކަމާބެހޭ އިދާރާތަކުން ބުނާ ގޮތުގައި ކޮވިޑް-19 ޕެންޑެމިކާ ގުޅިގެން ޖައްވު ހޫނުވާ މިންވަރު ދަށަކަށް ނުދެއެވެ. އަދި ދުނިޔޭގެ ގައުމުތައް CO2 އުފައްދާ މިންވަރު މަދުކުރުމަށް ކުރަމުންދާ މަސައްކަތުގެ ނަތީޖާ ވެސް އަދި ނުފެނެއެވެ.\nބުރާސްފަތި ދުވަހު އދ ގެ އެކި އޭޖެންސީތަކާއި ދިރާސާ ކުރާ ފަރާތްތަކުން ބުނެފައިވާ ގޮތުގައި ޖައްވު ހޫނުވާ މިންވަރު އަދިވެސް ދަނީ އިތުރު ވަމުންނެވެ.\nކޮރޯނާ ވައިރަސް ފެތުރުމާ ގުޅިގެން ފުރަތަމަ ކޮޅު ޖައްވަށް ދޫކުރެވޭ CO2 ގެ މިންވަރު މަދުވި ކަމުގައިވިޔަސް ޖައްވަށް ދޫވާ އެހެން ގްރީން ހައުސް ގޭސްތަކުގެ ނިސްބަތް މަދުވެގެނެއްވެސް ނުދެއެވެ. ތިމާވެއްޓަށް އަންނަ ބަދަލުތަކާ ގުޅޭ އެންމެ ފަހުގެ ސައިންޓިފިކް ހޯދުންތަކާއި ދިރާސާތައް ރިޕޯޓް ކުރާ ޔުނައިޓެޑް އިން ސައިންސް 2021 މިކަންކަން ރިޕޯޓް ކޮށްފައިވަނީ ދުނިޔޭގެ ކްލައިމެޓް ސަމިޓް ބޭއްވުމުން ކައިރިވެފައި ވަނިކޮށެވެ.\nއ.ދ އިން ބުނެފައިވާ ގޮތުގައި ކަނޑައެޅިފައިވާ ލަޑުދަނޑިތަކާ ހަމައަށް ވާސިލު ނުވުމުގެ އިތުރުން ޕެރިސް ސަމިޓްގައި ވެފައިވާ އެއްބަސްވުމުގެ ލަނޑުދަނޑި ވެސް ހާސިލު ނުވާނެއެވެ.\nއ.ދގެ ސެކެރެޓްރީ ޖެނެރަލް މި ރިޕޯޓުގެ ހޯދުންތަކާ ގުޅިގެން ވިދާޅުވެފައި ވަނީ ކްލައިމެޓް ރައްކާތެރި ކުރަން މަސައްކަތް ކުރަން މި އަހަރަކީ އެންމެ މުހިންމު އެއް އަހަރު ކަމަށެވެ. އަދި މި ދިރާސާއިން ދުނިޔޭގެ މިސްރާބު އޮތް ގޮތް ސާފުކޮށް ފެންނަ ކަމަށްވެސް އޭނާ ވަނީ ވިދާޅުވެފައެވެ. މި އަހަރު އަހަރުމެނަށް ފެނިގެން ދިޔައީ ފޮސިލް ފިއުލް ބޭނުންކުރާލެއް އިތުރުވި މަންޒަރާއި ގްރީން ހައުސް ގޭސްތައް ބޭނުންކުރުން އިތުރުވި މަންޒަރެވެ.\nއދ ގެ ކްލައިމެޓް ޗޭނޖް ކޮންފަރެންސް ބާއްވާނީ އޮކްޓޯބަރު 31ން ނޮވެމްބަރު 12ވަނަ ދުވަހާ ހަމައަށް ގްލަސްގޯގައެވެ.


ހާއްސަ ފިޔަވަޅުތަކަކާއި އެކު މަޖިލިސް އިދާރާގައި ޖަލްސާތައް ބާއްވަން ނިންމައިފި – Haftha\nSat, 11 July, 2020, 6:29 pm\nމަޖިލިސް ޖަލްސާއެއްގެ ތެރެއިން --\nމެއި 25, 2020\nރައްކާތެރިކަމުގެ ހާއްސަ ފިޔަވަޅުތަކަކާއި އެކު މަޖިލިސް އިދާރާގައި ޖަލްސާތައް ބާއްވަން ނިންމައިފިއެވެ.\nމަޖިލިސް އިދާރާއިން ބުނީ މަޖިލިސް ޖަލްސާ ކުރާ މާލަމުގައި ގިނަވެގެން ތިއްބަވާނީ 42 މެންބަރުން ކަމަށެވެ. އަދި މެންބަރުން އިށީނދެ ވަޑައިގެން ތިއްބަވާނީ ހެލްތު ޕްރޮޓެކްޝަން އެޖެންސީ (އެޗްޕީއޭ) އިން އެކަށައަޅައި، އަދި އަންގާފައިވާ ދުރުމިނުގައި ކަމަށް މަޖިލީހުގެ އިދާރާއިން ބުންޏެވެ.\nމަޖިލިސް އިދާރާއިން ބުނީ މީގެކުރިން އެއް މޭޒުކޮޅެއްގައި ދެ މެންބަރުން ތިއްބެވި ނަމަވެސް ދެން އެފަދައިން ނުތިއްބަވާނެ ކަމަށެވެ. މަޖިލީހުން ބުނީ ވަކި އިންތިޒާމެއްގެ ދަށުން ވޯޓު ގަޑީގައި މެންބަރުން ވޯޓުގައި ބައިވެރިވެވަޑައިގަތުމަށް ފަހު މާލަމުން ނިކުންނަވާނެ ކަމަށެވެ. އަދި ޖަލްސާގައި ބައިވެރިނުވާ މެންބަރުންވެސް ވޯޓު ލުމަށް ވަޑައިގަންނަވާނެ ކަމަށާއި އަމަލު ކުރައްވާނީ ހަމަ އެއްގޮތަކަށް ކަމަށް މަޖިލިސް އިދާރާއިން ބުންޏެވެ.\nމަޖިލީހުގެ އިދާރީ މޭޒުގައި ވެސް ތިއްބަވާނީ ޖަލްސާ ކުރިޔަށް ގެންދިއުމަށް ބޭނުންވާ އެންމެ މަދު މުވައްޒަފުން ކަމަށް މަޖިލީހުން ބުނެއެވެ. މެންބަރުންނާއި މުވައްޒަފުން ތިއްބަވާނީ މާސްކް އަޅައިގެންނެވެ. އެކަންކަން ތަންފީޒު ކުރަމުން ގެންދާނީ މަޖިލީހުގެ ރައީސް އަންގަވާ ގޮތެއްގެ މަތިން ސާޖެންޓު އެޓް އާމްސްއެވެ.\nމަޖިލީހުން އޮންލައިންކޮށް ޖަލްސާތައް ބާއްވަން ފަށާފައި ވަނީ މާޗު މަހުގެ 30ވަނަ ދުވަހުއެވެ.\nދަ ގްރާންޑޭގައި މަޑުކުރަން އިންމަ ނިންމައިފި


ކޯވިޑް-19 ފެތުރޭތީ ދެކުނު އެފްރިކާގައި އަޅާފައިވާ ފިޔަވަޅުތަކަށް ލުއިދޭން ނިންމައިފި ކޯވިޑް-19 ފެތުރޭތީ ދެކުނު އެފްރިކާގައި އަޅާފައިވާ ފިޔަވަޅުތަކަށް ލުއިދޭން ނިންމައިފި\nކޯވިޑް-19 ފެތުރޭތީ ދެކުނު އެފްރިކާގައި އަޅާފައިވާ ފިޔަވަޅުތަކަށް ލުއިދޭން ނިންމައިފި\nދެކުނު އެފްރިކާގެ އަވަށެއް- ފޮޓޯ: ޔޫއެން\nކޯވިޑް-19 ފެތުރޭތީ ދެކުނު އެފްރިކާގައި އަޅާފައިވާ ރައްކާތެރިކަމުގެ ފިޔަވަޅުތަކަށް ޖޫން 1ން ފެށިގެން ލުއިދޭން ފަށާނެކަމަށް އެޤައުމުގެ ރައީސް ސިރިލް ރަމަފޯސާ އިޢުލާނުކުރައްވައިފިއެވެ.\nދެކުނު އެފްރިކާގައި ކޯވިޑް-19 ޖެހިފައިވާ މީހުންގެ ޢަދަދުވަނީ 22،583އަށް އިރުތުވެ 429 މީހުން މަރުވެފައެވެ. އެ ޤައުމުގައި ކޯވިޑް-19 ފެތުރޭތީ މާރިޗުމަހުގައި ވަނީ ހަރުކަށި ފުރަބަންދެއް އިޢުލާނުކޮށްފައެވެ. އޭގެ ސަބަބުން މައިގަނޑު ގޮތެއްގައި ސިނާޢީ މަސައްކަތުގެ މައްޗަށް ބަރޯސާވާ ދެކުނު އެފްރިކާގެ އިޤްތިޞާދަށްދަނީ ގިނަ ނޭދެވޭ އަސަރުތައް ކުރަމުންނެވެ. ޤައުމުގައި އަޅާފައިވާ ހަރުކަށި ފިޔަވަޅުތަކަށް ޢާންމުންގެ ތާޢީދު ފުރަތަމައަށް އޮތްނަމަވެސް އެ ޤައުމުގެ އާބާދީގެ ބޮޑު ބަޔަކީ ފަޤީރުންނަށްވުމާއި އިޤްތިޞާދަށް ވަމުންދާ ގެއްލުމުގެ ސަބަބުން ގިނަ ބަޔަކުދަނީ ކަންބޮޑުވުން ފާޅުކުރަމުންނެވެ. އަދި އިދިކޮޅުފަރާތްތަކާއި އެކި ދާއިރާތަކުންދަނީ ޤައުމުގައި އަޅާފައިވާ ފިޔަވަޅުތަކަށް ލުއިދިނުމަށް ގޮވާލަމުންނެވެ.\nރައީސް ރަމަފޯސާ ވިދާޅުވީ ޤައުމުގެ ވަޒީރުންގެ މަޖިލީހުގައި ގިނަ މަޝްވަރާތައް ކުރުމަށްފަހު ލެވެލް-5ގައި އޮތް އެ ޤައުމުގެ ފުރަބަންދު ލެވެލް-3އަށް ދަށްކުރަން ނިންމާފައިވާކަމަށެވެ. ފުރަބަންދުގެ މިންވަރު ދަށްކުރުމުން އެ ޤައުމުގެ އިޤްތިޞާދީ ގިނަ ޙަރަކާތްތައް އަލުން ފެށޭނެއެވެ.\nރަމަފޯސާ ވިދާޅުވީ ލެވެލް-3އަށް ދަށްކުރުމުން ޤައުމުގައި އިޢުލާނުކޮށްފައިވާ ކާފިއު އުވޭނެކަމަށާއި ޢާންމުން ބޭރުތެރެއަށް ނުކުމެ އުޅުމުގައި ލުއިތަކެއް ދޭނެކަމަށެވެ. ފުރަބަންދުގެ ސަބަބުން ޤައުމުގައި ބަލިފެތުރޭ މިންވަރު ހިފެހެއްޓިފައި އޮތުމުގެ އިތުރުން ޞިއްޙީ ނިޒާމު ހަރުދަނާކުރުމަށް ފުރުޞަތު ލިބިގެންދިޔަކަން ފާހަގަކުރައްވާ ރައީސް ރަމަފޯސާ ވިދާޅުވީ ފުރަބަންދުގެ ލެވެލް ދަށްކުރުމުގެ ސަބަބުން ޤައުމުގައި ބަލިފެތުރޭ މިންވަރު އިތުރުވާނެކަމަށެވެ. ބަލިފެތުރޭ މިންވަރު މާބޮޑަށް އިތުރުވާނަމަ އަދި ޞިއްޙީ ނިޒާމަށް މާ ބޮޑަށް ބާރުބޮޑުވާނަމަ އަލުން ހަރުކަށި ފިޔަވަޅުތައް ރުޖޫޢަކުރައްވާނެކަމަށް އޭނާ ވިދާޅުވިއެވެ.\nރާއްޖޭގެ 61 ރަށެއްގައި ގާއިމްކުރެވޭ އައުޓްޑޯ ޖީމްއަށް ބޭނުންވާ އިކުއިޕްމަންޓް އިންޑިއާ ސަރުކާރުން ހަދިޔާކޮށްދެއްވައިފި\nސިޓީގެ ސަސްޕެންޝަން އުވާލަން ސީއެސްއޭއިން ނިންމައިފި\nމާލޭ ސިޓީގެ މިސްކިތް ހަރުދަނާ ނިޒާމެއްގެ ތެރެއިން ބެލެހެއްޓުމާއި ގުޅޭގޮތުން މަޝްވަރާކޮށްފި


Vaccine ge suvaaluthakah Russia rahdhu dheefi\nކޮވިޑް-19 އާ ދެކޮޅަށް 100 އަށް ވުރެ ގިނަ ވެކްސިން އުފެއްދުމުގެ މަސައްކަތް ދަނީ ކުރަމުން. -- ފޮޓޯ: ރޮއިޓާސް\nމޮސްކޯ (އޯގަސްޓް 12) - ރަޝިއާއިން ކޮވިޑް ބައްޔަށް އުފެއްދި ވެކްސިނާމެދު ސުވާލު އުފައްދަމުން ދަނީ ވާދަވެރި ކުންފުނިތަކުން އެއްވެސް އަސާސެއްގެ މައްޗަށް ބިނާކޮށްގެން ނޫންކަމަށް ވިދާޅުވެ އެ ގައުމުގެ ހެލްތު މިނިސްޓަރު މީހައިލް މުރަޝްކޯ ރައްދު ދެއްވައިފި އެވެ.\nރަޝިއާ އިން އުފެއްދި ވެކްސިން ރަޖިސްޓްރީކޮށް ބޭނުން ކުރަން ފަށާފައި ކަމަށް ރައީސް ލަޑިމިއާ ޕޫޓިން ވަނީ އިއުލާނު ކުރައްވައިފަ އެވެ.\nއެކަން އިއުލާން ކޮށް ދެއްވާ ޕޫޓިން ވިދާޅުވީ ރަސްމީ ކޮވިޑް ވެކްސިން ދޭން ފެށި މީހުންގެ ތެރެއިން އެކަކީ އެމަނިކުފާނުގެ ދަރިކަނބަލުން ކަމަށެވެ. އޭނާގެ ހާލުވެސް ރަނގަޅު ކަމަށް ވިދާޅުވި އެވެ.\nދުނިޔޭގެ ފާޑުކިޔުން އަމާޒުވެފައި ވަނިކޮށް ޕުޓިން ވިދާޅުވީ ވެކްސިންގެ އަސަރު ރަނގަޅަށް ކުރާކަން ޓެސްޓްތަކުން ހާމަވެފައިވާ ކަމަށާއި. ކޮރޯނާވައިރަހުން ދިފާއުވުމުގެ ބާރު ވެސް ފުރަތަމަ ރަސްމީ ވެކްސިނުގައިވާ ކަމަށެވެ. އަދި ވެކްސިންގެ ޓެސްޓްތަކުގެ މަރުހަލާ ވެސް ފުރިހަމަކޮށްފައިވާ ކަމަށެވެ.\nއިއްޔެ ރަޖިސްޓްރީކޮށް ހުއްދަ ދިން ވެކްސިން ފުރަތަމަ ދޭނީ ފްރޮންޓްލައިންގެ ސިއްހީ މަސައްކަތްތެރިންނާއި ޓީޗަރުންނާއި ހައިރިސްކު މީހުނަށެވެ.\nނަމަވެސް، ވެކްސިން އިންސާނުންނަށް ދިނުން ރައްކާތެރިކާތޯ ކަށަވަރު ކުރުމުގެ ހުރިހާ މަރުހަލާއެއް ނިމުމުގެ ކުރިން އެ ވެކްސިން ރަޖިސްޓްރީކޮށްފައިވާތީ ސިއްހީ މާހިރުން ދަނީ ކަންބޮޑުވުންފާޅުކުރަމުންނެވެ. އެގޮތުން، އިންސާނުން ރައްކާތެރިވަނީ މި ފަދަ ވެކްސިންތަކުގެ އެންމެ 10 ޕަސެންޓު ކަމަށް ފާހަގަ ކުރަމުން، ކޮވިޑް-19 އިގެ ފުރަތަމަ ވެކްސިން އުފެއްދި ލަގަބު ހޯދަން، ރައްކާތެރިކަމަށް ފަރުވާކުޑަކޮށްފައިވާކަމަށް ސިއްހީ މާހިރުން ގެންދަނީ ވިދާޅުވަމުންނެވެ.\nރަޝިޔާގެ މި ވެކްސިން ފަރުމާކުރި ލެބޯޓްރީގެ ޗީފް އެލެކްސެންޑާ ޖިންޓްސްބާގް ވަނީ ކޮރޯނާވައިރަހާ ދެކޮޅަށް މި ވެކްސިން މަސައްކަތް ކުރާނެ ގޮތް ކިޔައި ދެއްވާފާ އެވެ. އޭނާ ވިދާޅުވި ގޮތުގައި މި ވެކްސިން ޓެސްޓް ކޮށްފައި ވަނީ ވެކްސިން އުފެއްދުމުގައި އުޅުނު ސައިންސްވެރިން އެމީހުންގެ އަމިއްލަ ގަޔަށް ވެކްސިން ޖަހައިގެނެވެ. އަދި އެވެސް ހިއުމަން ޓްރަޔަލްސް ފެށުމުގެ ކުރިންނެވެ. މިއީ ވަރަށް ގިނަ ބައެއް ފާޑުކިޔުން މި ވެކްސިން އަށް އަމާޒުވި އެއް ސަބަބަކަށް ވެސް ވަނީ ވެފަ އެވެ.


Supreme court Fandiyaaru kamah kurimathilaan hulhuvaalaifi\nސުޕްރީމް ކޯޓު ފަނޑިޔާރު ކަމަށް ކުރިމަތިލާން ހުޅުވާލައިފި\nފަނޑިޔާރުންތަކެއް: ސުޕްރީމް ކޯޓަށް ކުރިމަތިލާން ވަނީ ހުޅުވާލާފަ - ފޮޓޯ: މުހައްމަދު އަފްރާހް | އަވަސް\nސުޕްރީމް ކޯޓުގެ ފަނޑިޔާރު ކަމަށް ކުރިމަތިލުމުގެ ފުރުސަތު ޖުޑީޝަލް ސާވިސް ކޮމިޝަން (ޖޭއެސްސީ) އިން ހުޅުވާލައިފި އެވެ.\nޖޭއެސްސީއިން މިއަދު ކުރި އިއުލާނެއްގައި ބުނީ އިއްޔެ ސުޕްރީމް ކޯޓުގެ ފަނޑިޔާރެއްގެ މަގާމު ހުސްވެފައިވާތީ އެ މަގާމަށް ކުރިމަތިލާން ހުޅުވާލާ ކަމަށެވެ. މުއްދަތު ހުޅުވާލީ އަންނަ މަހުގެ އެއް ވަނަ ދުވަހާ ހަމައަށެވެ.\nއިއްޔެ ރައްޔިތުންގެ މަޖިލީހުން ވަނީ ފަނޑިޔާރު އަބްދުﷲ ދީދީ، ސުޕްރީމް ކޯޓުގެ ފަނޑިޔާރު ކަމުން ވަކިކޮށްފަ އެވެ.\nއޭނާ މަގާމުން ވަކިކުރީ ޖޭއެސްސީއިން އޭނާއާ ގުޅޭ ގޮތުން ބެލި މައްސަލައެއްގައި އޭނާ ވަކި ކުރަން ނިންމައި މަޖިލީހަށް ހުށަހެޅުމުންނެވެ. އަބްދުﷲ ދީދީ މަގާމުން ވަކި ކުރީ މަޖިލީހުގެ ބޮޑު އަގުލަބިއްޔަތަކުންނެވެ.\nމީގެ ދުވަސްކޮޅެއް ކުރިން ވެސް ޖޭއެސްސީއިން ސުޕްރީމް ކޯޓުގެ ފަނޑިޔާރު ކަމަށް ޝައުގުވެރިވާ ބޭފުޅުންނަށް ފުރުސަތު ހުޅުވާލި އެވެ. އެ ފުރުސަތުގައި ހައިކޯޓުގެ ހަތަރު ފަނޑިޔާރަކު ކުރިމަތިލެއްވި އެވެ. އެއީ ހައިކޯޓުގެ އިސް ފަނޑިޔާރުކަން ވެސް ކުރެއްވި ފަނޑިޔާރު އަލީ ސަމީރާއި ވަރަށް ފަހުން ހައިކޯޓަށް ވަޑައިގެންނެވި މުހައްމަދު ނިޔާޒުގެ އިތުރުން ފަނޑިޔާރު އަބްދުﷲ ހަމީދާއި ފަނޑިޔާރު ޝުއައިބު ހުސައިން ޒަކަރިއްޔާ އެވެ.\nސުޕްރީމް ކޯޓް ޖޭއެސްސީ ޝަރުއީ ދާއިރާ + އަބްދުﷲ ދީދީ ޝަރުއީ ދާއިރާ ރިފޯމް ކުރުން


Ihuge noos: Stamp ekkoggen hoadhi ufaa\n"ޔުނިސެފް" އަށް 25 އަހަރު ފުރުމުގެ މުނާސަބަތުގައި ނެރޭ އާ ސްޓޭމްޕގެ އިއުލާނެއް "މޫންލައިޓް" ނޫހުގައި 1971 ވަނަ އަހަރު ޝާއިއުކޮށްފައި. --\nއެންމެ ފަހުގެ ސެމްސަންގް ނޫނީ އައި-ފޯނު ނެރޭ ދުވަހު، އޭގެ ދެ ދުވަސް ތިން ދުވަސް ކުރިން ފިހާރަތައް ދޮށުގައި ކިޔުދަމާލަ އެވެ. އެއްބަޔަކު ނިދުމާއި ކެއިން ބުއިމުގެ އިންތިޒާމްތައް ހަމަޖައްސައިގެން ގޮސް ކިޔުއަށް އަރަ އެވެ. އޭގެ ފޯނެއް އަތުޖެހޭ ފުރަތަމަ މީހުންގެ ތެރޭގައި ހިމެނުމުގެ ޝަރަފު ހޯދުމަށެވެ.\nފޯނު ތަކާއި އެންމެ ފަހުން ނުކުންނަ ކޮންމެވެސް ގެޖެޓެއްގެ ފޯރި ހިފުމުގެ ކުރިން، ފޫހިފިލުވާލަން މީހުންގެ "ހޮބީތައް" ވަރަށް ތަފާތު ޒަމާނެއް މާޒީވެއްޖެ އެވެ. އެގޮތުން އެ ޒަމާނުގައި މީހުން އެންމެ ފޯރި ނެގި އެއްކަމަކީ ސްޓޭމްޕް އެއްކުރުމެވެ. މިހާރުގެ ކުއްޖަކަށް އެކަމުގައި ހުރި މަޖަލާއި ވާދަވެރިކަން ހިތަށް ގެންނަންވެސް ނޭނގުނަސް، ސްޓޭމްޕް އެއްކޮށްގެން ހިތްހަމަޖެހުމާއި އުފާ ހޯދި އެވެ.\nދުނިޔޭގެ އެކި ގައުމުތަކަށް ސިޓީ ފޮނުވައިގެން، ސްޓޭމްޕް ކޮޅެއް ހޯދަން އާދޭސްކުރި އެވެ. ބޭރު ގައުމަކަށް އާއިލާގެ މީހަކުދާނަމަ ވެސް ހަދިޔާ ލިސްޓުގެ އެންމެ ކުރީގައި އޮންނާނީ އެ ގައުމެއްގެ ސްޓޭމްޕެވެ.\nރާއްޖޭގެ ޕޯސްޓް ހިދުމަތަށް އެ ގަރުނުވެފައިވާއިރު، އެކިއެކި މުނާސަބަތުތަކާއި ގުޅިގެން ނެރުނު ސްޓޭމްޕްތަކަށް ވެސް ދިވެހިން ފޯރި ނެގި އެވެ. ރާއްޖޭގެ އެންމެ ފުރަތަމަ ސްޓޭމްޕް ނެރެފައިވަނީ 1906 ވަނަ އަހަރެވެ. އެއީ ސިލޯނުގައި ނެރުނު އިނގިރޭސި ރަސްގެފާނު އެޑްވަޑްގެ ސްޓޭމްޕްގައި ރާއްޖޭގެ ނަން ޕްރިންޓުކޮށްގެން ނެރުނު ފުރަތަމަ ސްޓޭމްޕެވެ.\n1906 ވަނަ އަހަރު ނެރުނު ރާއްޖޭގެ ފުރަތަމަ ސްޓޭމްޕް\nރާއްޖޭގައި އެންމެ ފުރަތަމަ އަމިއްލަ "މުންނާރު" ސްޓޭމްޕް ނެރެފައިވަނީ އޭގެ ތިން އަހަރު ފަހުންނެވެ. އެއަށްފަހު ރާއްޖެއާއި ދުނިޔޭގެ މުހިންމު މުނާސަބަތުތަކާއި ގުޅުވައިގެން ސްޓޭމްޕްތައް ވަނީ ނެރެފަ އެވެ.\nމިގޮތުން، "މޫންލައިޓް" ނޫހުގައި 1971 ކޮށްފައިވާ އިއުލާނެއްގައި ވަނީ އދ. ކުޑަކުދިންނާ ގުޅޭ ޖަމިއްޔާ "ޔުނިސެފް" އަށް 25 އަހަރު ފުރުމުގެ މުނާސަބަތުގައި ނެރޭ އާ ސްޓޭމްޕެއްގެ ވާހަކަ އެވެ.\nޔުނިސެފްއަށް 25 އަހަރު ފުރުމުގެ މުނާސަބަތުގައި ރާއްޖޭން ނެރުނު ސްޓޭމްޕްތައް.\nއެ އިއުލާނު އިބާރާތްކޮށްފައިވާ ގޮތުން، ސްޓޭމްޕް "ފޭނުންނަށް" އެ ކަން މުހިންމުވާނެ މިންވަރު ސިފަވެ އެވެ. ސްޓޭމްޕް ވިއްކުމަށް ހަމަޖެހިފައިވާ ގަޑިތަކުގެ އިތުރުން، ޕޯސްޓް އޮފީހުން ކުރި އިއުލާނުގައި ބުނެފައިވަނީ ސެޓްހަމަކޮށް އެ ސްޓޭމްޕްތައް ވިއްކާނީ ނެރޭ ދުވަހު އެކަނި ކަމަށެވެ.\nމިޒަމާނުގެ ޖީލަށް މާބޮޑު ކަމަކަށް ނުވިއަސް، އޭރު އެތަކެއް ބަޔަކު ޕޯސްޓް އޮފީސް ދޮށަށް ގޮސް ކިއު ޖެހިގެން ތިބޭނެކަން ޔަގީނާގާތަށް ބުނަން އެނގެ އެވެ.\nޔޫއެން ރޯދަ މަހާ ރޯއްޖާ ތާރީހު + މޯލްޑިވްސް ޕޯސްޓް ލިމިޓެޑް\nއިހުގެ ނޫސް: ދުޅަހެޔޮ ސިއްހަތަށް ބައިސްކަލުގެ ޒަމާން


Idhikolhu coalition ge ebbasvumah Chandrika ge maruhabaa | Mihaaru\nލަންކާގެ ކުރީގެ ރައީސާ ޗަންދުރިކާ ވާހަކަ ދައްކަވަނީ: ރާއްޖޭގެ އިދިކޮޅު ފަރާތްތަކުގެ ކޯލިޝަން އެއްބަސްވުމަށް އެކަމަނާ މަރުހަބާ ވިދާޅުވި.\nއިދިކޮޅު ކޯލިޝަންގެ އެއްބަސްވުމަށް ޗަންދްރިކާ މަރުހަބާ ވިދާޅުވެއްޖެ\n27 މާޗް 2017 - 23:21 29 comments\nސަރުކާރާ ދެކޮޅަށް މަސައްކަތް ކުރުމަށް ކުރީގެ ދެ ރައީސުން ކަމަށްވާ މައުމޫން އަބްދުލް ގައްޔޫމާއި މުހައްމަދު ނަޝީދުގެ އިތުރުން ޖުމްހޫރީ ޕާޓީގެ ލީޑަރު ގާސިމް އިބްރާހީމާއި އަދާލަތު ޕާޓީގެ ރައީސް އިމްރާން އަބްދުﷲ ސޮއި ކުރި އެއްބަސްވުމަށް ސްރީ ލަންކާގެ ކުރީގެ ރައީސާ ޗަންދްރިކާ ކުމާރަތުންގާ މިއަދު މަރުހަބާ ވިދާޅުވެއްޖެ އެވެ.\nޗަންދްރިކާގެ އޮފީހުން ނެރުނު ބަޔާނެއްގައި ވަނީ ރާއްޖޭގައި ޑިމޮކްރަސީ ހަރުދަނާކޮށް، އަސާސީ ހައްގުތައް ކަށަވަރުކޮށް ދިނުމަށް އިދިކޮޅު ފަރާތްތަކުން ގުޅިގެން ސޮއިކުރި އެއްބަސްވުމަށް އެކ ކަމަނާ މަރުހަބާ ވިދާޅުވާ ކަމަށެވެ. ހަމަނުޖެހން ބޮޑު ގައުމުތަކުގައި ހަމަހަމަކަން ގާއިމްކޮށް، ހައްގުތައް ކަށަވަރުކޮށް ދިނުމަށް ސިޔާސީ ޕާޓީތަކާއި މަދަނީ ޖަމްއިއްޔާތައް މަސައްކަތް ކުރަން ޖެހިފައިވާ ޗަންދްރިކާ ވިދާޅުވި އެވެ.\nލަންކާގެ ރައީސްކަން 11 އަހަރު ކުރެއްވި ޗަންދްރިކާ ނެރުއްވި ބަޔާނުގައި ބުނެފައި ވަނީ އަސާސީ ހައްގުތައް ކަށަވަރުކޮށް ދިނުމަށާއި ޑިމޮކްރަސީ ހަރުދަނާ ކުރުމަށް ރައީސް އަބްދުﷲ ޔާމީންގެ ސަރުކާރުން، އެއްބާރުލުން ދޭނެ ކަމުގެ އުއްމީދު އެބައޮތް ކަމަށެވެ.\nމިވަގުތު ނަޝީދު ހުންނެވީ ވެސް ލަންކާގަ އެވެ. މައުމޫން ވަޑައިގެން ވީ އިންޑިއާގަ އެވެ.\nއިދިކޮޅު ފަރާތްތަކުގެ އެއްބަސްވުމަކީ ސަރުކާރާ ދެކޮޅަށް މަސައްކަތް ކުރަން ސޮއިކުރި އެއްބަސްވުމެކެވެ. މިއީ މައުމޫނާ އެންމެ ވާދަވެރި ފަރާތް ކަމުގައި ކުރިން އޮތް އެމްޑީޕީއާ އެކު އެމަނިކުފާނު ކޯލިޝަނެއް ހެއްދެވި ފުރަތަމަ ފަހަރެވެ.\nއިތުރު ލިޔުންތައް ސްރީ ލަންކާ އިދިކޮޅު ފަރާތްތައް ރާއްޖެ-ލަންކާ އިދިކޮޅު އިއްތިހާދު ރައީސް މައުމޫން އަބްދުލްގައްޔޫމް ރައީސް މުހައްމަދު ނަޝީދު\nރައީސް ނަޝީދު، މަލިކު ލަވައިގައި ތާށިވެފައި!\nލަންކާ ރައީސްގެ ޚާއްސަ މަންދޫބެއް ރާއްޖޭގައި


ޕާޓީގެ އެންމެ ބޮޑު މަގުސަދަކަށް ވާންޖެހޭނީ ވެރިކަން ދެމެހެއްޓުން - އަސްލަމް\nއެމްޑީޕީގެ ކަންކަން އަބަދުވެސް ނިންމާނީ ޕާޓީގެ ތެރެއިން އެކަންކަމާ ގުޅުންހުރި ގުނަވަންތަކުން\nރައީސް ނަޝީދު ފާޅުކުރައްވަނީ އެމަނިކުފާނުގެ އަމިއްލަފުޅު ޚިޔާލު\nރާއްޖޭގައި މިއޮތް ވެރިކަމަކީ، އެމްޑީޕީން ގަބޫލުކުރި އަސާސެއްގެ މައްޗަށް ބިނާކޮށް އެކުލަވާލެވުނު ވެރިކަމެއް\n21 ޖުލައި 2021 | ބުދަ 22:09\nހިތަދޫ އުތުރު ދާއިރާގެ މެމްބަރު މުޙައްމަދު އަސްލަމް، މަޖިލީހުގެ ރައީސް ނަޝީދުއާއި ރައީސް ޞާލިޙާއެކު\nޕާޓީގެ އެންމެ ބޮޑު މަގުސަދަކަށް ވާންޖެހެނީ ވެރިކަން ދެމެހެއްޓުންކަމަށް ހިތަދޫ އުތުރު ދާއިރާގެ މެމްބަރު މުޙައްމަދު އަސްލަމް ވިދާޅުވެއްޖެއެވެ.\nއެމްޑީޕީގައި އެންމެ ދުވަސްވީ އެއް މެމްބަރު އަސްލަމް ވިދާޅުވީ، ރާއްޖޭގައި މިއޮތް ވެރިކަމަކީ އެމްޑީޕީން ގަބޫލުކުރި އަސާސެއްގެ މައްޗަށް ބިނާކޮށް އެކުލަވާލެވުނު ވެރިކަމެއް ކަމަށާއި، ޕާޓީގެ އެންމެ މުހިންމު ކަމަކަށް ވާން ޖެހޭނީ ވެރިކަން ދެމެހެއްޓުން ކަމުގައެވެ. އެހެންކަމުން ސަރުކާރު ބަލިކަށިވާގޮތަށް ޕާޓީގެ ތެރެއިން އެއްވެސް ކަމެއް ކުރުމަކީ ބަލައިގަނެވޭނެ ކަމެއް ނޫންކަމަށެވެ.\nއަސްލަމް މިހެން ވިދާޅުވެފައިމިވަނީ، އެމްޑީޕީގެ ރައީސް މުޙައްމަދު ނަޝީދު، އިދިކޮޅު ކޯލިޝަނާ ގުޅިގެން މަސައްކަތްކުރެއްވުމަށް ތަކުރާރުކޮށް ޝައުގުވެރިކަން ފާޅުކުރައްވަމުންދާ ދަނޑިވަޅެއްގައެވެ. އަދި ރައީސް ޞާލިޙާއެކު ސިޔާސީ ގޮތުން މަސައްކަތް ނުކުރެވޭނެ ކަމަށްވެސް ރައީސް ނަޝީދު ވަނީ ވިދާޅުވެފައެވެ.\nރައީސް ނަޝީދުގެ މި ޚިޔާލުފުޅުތަކާ ގުޅޭ ގޮތުން ސުވާލު ދެންނެވުމުން އަސްލަމް ވިދާޅުވީ، ރައީސް ނަޝީދު ފާޅުކުރައްވަނީ އެމަނިކުފާނުގެ އަމިއްލަފުޅު ޚިޔާލު ކަމަށެވެ. އެމަނިކުފާނު މަސައްކަތްކުރައްވާނެ ގޮތް އެނގިވަޑައިގަންނަވާނީ އެމަނިކުފާނަށް ކަމަށާއި، އެކަމަށް ކޮމެންޓެއް ނުކުރައްވާނެ ކަމަށެވެ.\nއަސްލަމް ވިދާޅުވީ، އެމްޑީޕީގެ ކަންކަން އަބަދުވެސް ނިންމާނީ ޕާޓީގެ ތެރެއިން އެކަންކަމާ ގުޅުންހުރި ގުނަވަންތަކުން ކަމަށެވެ. ޕާޓީގެ އެއްވެސް ގުވަނަކުން އޮޕޮޒިޝަނާ ގުޅިގެން އެއްވެސް މަސައްކަތެއް ކުރަން ބޭނުންވެގެން އެވާހަކަ ޕާޓީތެރޭގައި ނުދެކެވޭކަމަށެވެ. އަދި އިދިކޮޅުގެ އެހީތެރިކަން ހޯދައިގެން ސިޔާސީ މަސައްކަތް ކުރުމުގެ ވިސްނުން ޕާޓީގައި ނެތްކަމަށެވެ.\nސަރުކާރު ހިނގަމުން އަންނަ ގޮތާމެދު ހިތްޕުޅުހަމަޖެހޭ ކަމަށްވެސް އަސްލަމް ވިދާޅުވިއެވެ.\nއެމްޑީޕީ ރައީސް ނަޝީދު މުހައްމަދު އަސްލަމް\nޗައިނާގެ ހިތްހަމަ ނުޖެހުން ރައީސް ނަޝީދަށް\nހަރުކަށި ފިކުރާ ދެކޮޅަށް ޑރ. ޝަހީމް ދެއްކެވި ވާހަކަ ރައީސް ނަޝީދު ހިއްސާ ކުރައްވައިފި\nޓެރަރިސްޓުން ހައްޔަރު ކުރުމުގެ ފުރުސަތު ފުލުހުންނަށް ދިނުމަށް ކުއްލި ނުރައްކާ އިއުލާނުކުރުމަށް އެމްޑީޕީން އިޤުރާރުވެއްޖެ\n22 ޖުލައި 2021 | ބުރާސްފަތި 07:42\nމެދުމިނުގެ ކަލޭގެ އަތަށް ގޮވަނީ ދޯ


Dhivehi hurihaa hajjuveringe haalu ragalhu | Mihaaru\nމި އަހަރު، ހައްޖު ކޯޕަރޭޝަންގެ ހަވާލުގައި ހައްޖަށް ގޮސް ތިބި ދިވެހިންތަކެއް މަޑުކޮށްލައިގެން. - ފޮޓޯ: ހައްޖު ކޯޕަރޭޝަން\n21 އޯގަސްޓް 2018 - 09:16 8 comments\nހައްޖުގެ މަތިވެރި އަޅުކަން އަދާކުރުމަށް ހައްޖު ކޯޕަރޭޝަންގެ ހަވާލުގައި މި އަހަރު ސައުދީ އަރަބިއްޔާ އަށް ގޮސް ތިބި ހުރިހާ އެންމެންގެ ހާލު ވެސް ރަނގަޅު ކަމަށް އިސްލާމިކް މިނިސްޓްރީން މިއަދު ބުނެފި އެވެ.\nރާއްޖެއިން މި އަހަރު 1،400 އަށް ވުރެ ގިނަ މީހުން ހައްޖުގެ އަޅުކަމުގައި ބައިވެރިވެ އެވެ. އެއީ ހައްޖު ކޯޕަރޭޝަނާއި ސިސިލްފަރު ޖަމާއަތާއި އަލްހަރަމައިން ޖަމާއަތާއި ތަޒްކިޔާ ޖަމާއަތާއި ޒައީ ޖަމާއަތުގެ ހަވާލުގައި ހައްޖަށް ދިޔަ މީހުންނެވެ. ހައްޖު މިޝަންގައި މި އަހަރު ހިމެނެނީ ފަސް ބޭފުޅުންގެ ޓީމެކެވެ.\nހައްޖު ކޯޕަރޭޝަންގެ ބޯޑު މެމްބަރު އަލީ ވަހީދު "މިހާރު" އަށް ވިދާޅުވީ ހައްޖުވެރިންގެ ހާލު ވަރަށް ގާތުން ބަލަމުން އަންނަ ކަމަށާއި އެންމެންގެ ހާލު ވެސް ރަނގަޅު ކަމަށެވެ.\nއެކަމަކު، ވަރުބަލިވުމުގެ ސަބަބުން، ހާލު ދެރަވި ހައްޖާޖީ އަކަށް ހޮސްޕިޓަލްގައި ފަރުވާދެމުން އައި ނަމަވެސް، އޭނާގެ ހާލު ވެސް މިހާރު ރަނގަޅު ކަމަށް އޭނާ ވިދާޅުވި އެވެ.\n"އެއީ ހިތުގެ މައްސަލަ ހުންނަ ހައްޖާޖީއެއް. ދޫކޮށްލެވޭ ވަރު އަދި ނުވާތީ ހޮސްޕިޓަލުން ދޫނުކޮށް އޮތީ. އެކަމަކު، އޭނާގެ ހާލު ވެސް ގޯހެއް ނޫން،" އިސްލާމިކް މިނިސްޓްރީގެ ސްޓޭޓް މިނިސްޓަރުކަން ވެސް ކުރައްވާ އަލީ ވަހީދު ވިދާޅުވި އެވެ.\nއޭނާ ވިދާޅުވި ގޮތުގައި، ހައްޖު ކޯޕަރޭޝަންގެ ހަވާލުގައި ހައްޖަށް ދިޔަ މީހުން އަރަފާތު ބިމުގައި އިއްޔެ ތިބިއިރު، އެއްވެސް މައްސަލައެއް ދިމައެއް ނުވެ އެވެ. އަދި މަދު ދިވެހިންތަކެއް ފިޔަވައި، އެހެން ހުރިހާ އެންމެން މިހާރު މިނާއަށް ގޮސްފައިވާ ކަމަށް އޭނާ ވިދާޅުވި އެވެ.\n"ބާކީ ތިބި މީހުންނަށް ވެސް މިނާ އަށް ވަރަށް އަވަހަށް ދެވޭނެ،" އަލީ ވަހީދު ވިދާޅުވި އެވެ.\nޙައްޖު ކޯޕަރޭޝަނުގެ އިތުރުން، އެހެން ޖަމާއަތްތަކުގެ ހަވާލުގައި ހައްޖަށް ދިޔަ ހައްޖާޖީންގެ ހާލު ވެސް ރަނގަޅު ކަމަށް އެ ޖަމާއަތްތަކުން ވަނީ ބުނެފަ އެވެ.\nހައްޖުވެރިން މިނާ އަށް ދަތުރު ފެށީ މުޒްދަލިފާގައި ރޭ ކުރުމަށް ފަހު އެވެ.\nމުޒްދަލިފާ އަށް ދިއުމުގެ ކުރިން، އެމީހުން ވަނީ މިނާގައި އަޅުކަމުގެ ވަގުތުތައް ހޭދަކޮށްފަ އެވެ. ހައްޖުވެރިން މިނާ އަށް ދަތުރު ފެށީ މަޣްރިބް ނަމާދާއި އިޝާ ނަމާދު ކުރުމަށް ފަހު އެވެ. މިނާގައި ޖަމްރާ އަށް ހިލަ އުކުމާއި އުޟުހިޔާ ކަތިލުން ފުރިހަމަ ކުރުމަށް ވަނީ ހަމަޖެހިފަ އެވެ.\nމި އަހަރުގެ ހައްޖުގެ އަޅުކަމަށް ދެ މިލިއަނަށް ވުރެ ގިނަ މުސްލިމުން މައްކާ އަށް ވަނީ ޖަމާވެފަ އެވެ.\nއިތުރު ލިޔުންތައް ހައްޖު އިސްލާމިކް މިނިސްޓްރީ ހައްޖު ގްރޫޕްތައް ރާއްޖެ-ސައުދީ މޯލްޑިވްސް ހައްޖު ކޯޕަރޭޝަން


Kulhudhuhfushee hospitalugai hithaai naaruge doktarunge hidhumai feshun, unmeedhee heyo badhaleh!\nއަތޮޅުތެރޭގެ ހޮސްޕިޓަލްތަކުގެ ތެރެއިން ކުޅުދުއްފުށީގައި ގާއިމްކޮށްފައި ހުރި ރީޖަނަލް ހޮސްޕިޓަލަކީ އެންމެ ގިނަ ބަޔަކު ހިދުމަތް ހޯދަމުން އަންނަ އެންމެ ބިޒީ އެއް ހޮސްޕިޓަލެވެ.\nރާއްޖޭގެ އުތުރުން3އަތޮޅު ރައްޔިތުން ހިދުމަތް ހޯދަަމުން އަންނަ މައި އެއް ހޮސްޕިޓަލަކީވެސް މި ހޮސްޕިޓަލެވެ. ހޮސްޕިޓަލަށް ހިދުމަތް ހޯދުމަށް އަންނަ ގިނަ ބައެއްގެ ޝަކުވާއަކަށް ވަނީ ހޮސްޕިޓަލުން ސްޕަރ ސްޕްލިސްޓުންނަށް ނުދެއްކުމާއި ޓެސްޓުތައް ހެދެން ނެތުމުގެ ޝަކުވާއެވެ.\nކުޅުދުއްފުށީ ހޮސްޕިޓަލުން 14 ދާއިރާއެއްގެ ސްޕެޝަލިސްޓުންނަށް ދެއްކުމުގެ ހިދުމަތް ފަހިވެގެންގޮސްފައިވާއިރު ގިނަ ބައެއްގެ އުންމީދާއި އެއްގޮތަށް ދާދިފަހުން ހިތާއި ނާރުގެ ޑޮކްޓަރުންގެ ހިދުމަތް ފެށުމާއެކު މިކަންވެފައިމިވަނީ އަތޮޅުތެރޭގެ ހޮސްޕިޓަލެއްގައި ދާއިމީ ގޮތެއްގައި ސްޕަރ ސްޕެޝަލިޓުންގެ ހިދުމަތް ފެށުނު ފުރަތަމަ ހޮސްޕިޓަލަށެވެ.\nއެގޮތުން މިހާރު 14 ދާއިރާގެ ސްޕެޝަލިސްޓުންގެ ޑޮކްޓަރުންގެ ހިދުމަތްތާއި ދެ ދާއިރާގެ ސްޕަރ ސްޕެޝަލިސްޓުންގެ ހިދުމަތް މިވަނީ ފެށިފަ އެވެ. އަދި ކިޑްނީގެ ހާއްސަ ބަލިތަކާއި ދަރިމާވުމާ ގުޅޭ ބަލިތަކަށް ހާއްސަ ޑޮކްޓަރުންގެ ޓީމެއް މަހަކު އެއްފަހަރު ކޭއާރުއެޗަށް އަންނަނީ ޒިޔާރަތްކުރަމުންނެވެ.\nމިއީ ގިނަބަޔަކަށް އެތައް ލުއިފަސޭހަތަކެއް ލިބިގެން ދާނެކަމެވެ. ހާއްސަކޮށް ހިތުގެ މައްސަަލަތައް ހުންނަ މީހުންނަަށް ގަވައިދުން މާލެގޮސް ދެއްކުމުގެ ބަދަލުގައި ޓެސްޓުތައް ހެދެން ފެށުމުން ބޮޑު ލުއި ފަސޭހައެއް މިކަމުން ލިބިގެން ދާނެއެވެ.\nކުޅުދުއްފުށީ ސީއީއޯ އަދި މެޑިކަލް ޑިރެކްޓަރ ޑރ މުހައްމަދު ވަހީދު ކޭއޯއަށް މައުލޫމާތު ދެއްވަމުން ވިދާޅުވީ މިއީ ސަރުކާރުން ކުޅުދުއްފުށީ ހޮސްޕިޓާ ޓާޝަރީ ހޮސްޕިޓަލަކަށް ހެދުމަށްޓަކައި ފަށާފައިވާ ޕްރޮޖެކްޓުތަކުގެ ތެރެއިިން އެއް ޕްރޮޖެކްޓުކަމަށެވެ. އެގޮތުން ހިތުގެ އަދި ނާރުގެ ޑޮކްޓަރުންގެ ހިދުމަތް މިދިޔަ ހަފްތާ ތެރޭގައި ފޯރުކޮށްދޭން ފަށާފައިވާނެ ކަމަށާއި މި ވަގުތު ކާރޑިއޮލޮޖީގެ ޓެސްޓުތައް ނުހެދުނުކަމުގައި ވިޔަސް އުންމީދަކީ އަވަސް މުސްތަގުބަލެއްގައި އެ ހިދުމަތް ވެސް ފޯރުކޮށްދެވުން ކަމަށެވެ.\nކޭއާރުއެޗްގެ ސީއީއޯގެ އަދި މެޑިކަލް ޑިރެކްޓަރު ޑރ ވަހީދު–\nއަދި ބޭނުންވަނީ އައިޖިއެސްއެޗްގައި ހުންނަ ކާރޑިއޮލޮޖީ ސެންޓަރުން ދެވޭ ހުރިހާ ހިދުމަތެއް ކުޅުދުއްފުށީ ހޮސްޕިޓަލުގައި ފެށުންކަމަށާއި އެކަމުގެ ސަބަބުން ގަވައިދުން ހަދަންޖެހޭ ޓެސްޓުންތައް މާލެ ނުގޮސް ރަށުން ހެދުމުގެ ފުރުސަތު ފަހުވެގެން ދާނެކަމަށްވެސް ޑރ ވަހީދު ވިދާޅުވި އެވެ.\nވަހީދު ވިދާޅުވީ މިއީ ކުޅުދުއްފުށީ ހޮސްޕިޓަލަށް ލިބުނު ވަރަށް ބޮޑު ކުރިއެރުމެއްކަމަށާއި މިކަމުގެ ސަބަބުން ހޮސްޕިޓަލުން ހިދުމަތް ހޯދަމުން އަންނަ ފަރާތަތްތަކަށް ވަރަށް ބޮޑު ފަސޭހައެއް ވެގެން ދާނެ ކަމަށެވެ.\nމިއީ މާލެ ފިޔަވާ އަތޮޅުތެރޭގެ ހޮސްޕިޓަލަކުން ހިތުގެ އަދި ނާރުގެ ޑޮކްޓުންގެ ހިދުމަތް ދޭ ފުރަަތަމަ ހޮސްޕިޓަލެެވެ. އަަދި އެހާ ގިނަ ދާއިރާތަކުން ސްޕަރ ސްޕަރލިސްޓުންގެ ހިދުމަތްވެސް ދޭ ފުރަތަމަ ހޮސްޕިޓަލެވެ.\nހޮސްޕިޓަލްގައި މިހާރުވަނީ ސީޓީ ސްކޭންގެ ހިދުމަތް ފެށުމަށްޓަކާ މެޝިން ގެނެސް އިންސްޓޯލްކޮށްފައި އެވެ. އެ ހިދުމަތްވެސް ދާދި އަވަހަށް ފެށިގެންދާނެކަމަށް ހޮސްޕިޓަލުން ވިދާޅުވެ އެވެ.


ނަޖާ (ނުވަ ވަނަ ބައި) | Esfiya - Dhivehi Vaahaka Site\nމަރާ ހަނގުރާމަ ކުރަނީ\nއޮފިސަރ އައިންތުއާއި ފަޒްނާއިނީ ހޮސްޕިޓަލުގައި ޝިޔާނާ އެނދުމަތި ކުރެވިފައިވާ ކޮޓަރީގެ ބޭރުގައި ހުރި ގޮނޑި ބަރީގައި އިށީންދެގެންނެވެ. އޭރު މެންދުރު ފަސްވަނީއެވެ. ޑޮކްޓަރ އަމީލިޔާ ދުރުވާނެ ވާހަކަ ނަރުސް ކުދިން ބުނުމުން އެކަމުގެ އިންތިޒާރުގައެވެ.\nހޮސްޕިޓަލުގެ ޕްރައިވެޓް ކޮޓަރިތައް ހުރި ކޮރިޑޯއިން ފަޔާޒާއި ނާއިފް ހިނގާފައި އަންނަތަން ފެނުމުން އައިންތުއާއި ފަޒްނާ ގޮނޑިން ތެދުވެ މަޑުކޮށްލައިގެން ހުއްޓެވެ. ފަޔާޒް އައިންތުއާއި އަރާ ހަމަވުމުން، އައިންތު ވާހަކަ ދެއްކިއެވެ. “ސަރ… އަދިވެސް ޝިޔާނާ ހެޔެއްނާރާ… ޑޮކްޓަރ އަމީލިޔާ މިހޮސްޕިޓަލުގެ އެތެރެހަށީގެ ޑޮކްޓަރާއި ކަރުން މަތީ ހާއްސަ ޑޮކްޓަރަކާއި އެކު، މެންދުރުފަހުން ދުރުވާނެ ވާހަކަ ބުނި…..”\nފަޔާޒް އަތުގެ އިޝާރާތުން އައިންތު ގާތު ބޭރުގައި މަޑުކޮށްލުމަށް އެދި ޝިޔާނާ އެނދުމަތި ކުރެވިފައިވާ ކޮޓަރިއަށް ވަނެވެ. ޝިޔާނާ އެނދުގައި އޮތްއިރު ހީވަނީ ދެލޯ މަރާލައިގެން ފުން ނިންޖަކުން ނިދާފައިވާ ހެންނެވެ. ފަޔާޒު މުޅި ކޮޓަރި ތެރެއަށާއި ޝިޔާނާއަށް ވަރަށް ރަގަޅަށް ބަލާލިއެވެ. އަދި ޝިޔާނާގެ ވާތް ފަރާތުގައި މަޑުކޮށްލިއެވެ.\nޝިޔާނާގެ ވާއަތަށް ވަނީ ކެނިއުލާ ގުޅާ އައިވީ ގުޅާފައެވެ. މޭ މައްޗާއި ހަމައަށް ވަނީ ހުދު ރަޖައެއް އަޅާފައެވެ. އެ ކޮޓަރީގެ އޭސީ ހުރީ 20 ޑިގްރީއަށް ޖައްސާފައެވެ. ނަމަވެސް އޭނާގެ ނިއްކުރިން ފެން ތިކިތިކީގެ އަސަރު ފެންނަން ހުއްޓެވެ. ޝިޔާނާއަށް ވަނީ އޮކްސިޖަންވެސް ގުޅާފައެވެ. ކަނާތް ފަރާތުގައި ހިތުގެ ވިންދާ ލޭގެ ޕްރެޝަރ ބަލާ މެޝިންތައް ބެހެއްޓިފައި ވާއިރު އެ މެޝިންތައް ހުރީ ޝިޔާނާގެ ގަޔަށް ގުޅާފައެވެ. ކޮޓަރިތެރެއިން އިވެމުންދާ އަޑަކީ ވިންދު ބަލާ މެޝިނުން ގޮވާ އަޑާއި އޮކްސިޖަން މެދުވެރިކޮށް ޝިޔާނާ ނޭވާލަމުން ދާ އަޑެވެ.\nފަޔާޒް ކަޅި ޖަހާނުލާ ޝިޔާނާއަށް ބަލަންހުރި އިރު އޭނާގެ ލޮލުން ހިފެހެއްޓުމެއްނެތި ކަރުނަ ފައިބަމުން ދިޔައެވެ. މިހެން ގެއްލި ޝިޔާނާގެ މޫނަށް ބަލަން ހުރެވުނީ ކިހާއިރަކުކަމެއް ނޭނގެއެވެ. އެހެން ހުރެފައި ޝިޔާނާގެ ނިއްކުރީގައި ފިރުމާލުމަށް އަތްނެގިއެވެ.\nއެވަގުތު ފަޔާޒަށް ސިހުމެއް ގެނުވީ އޭނާގެ ފަހަތުން ކޮޓަރީގެ ދޮރު ހުޅުވާލުމުން ނެވެ. ފަޔާޒް އޭނާގެ އަތުން މޫނު ފޮހެލާ ފަސް އެނބުރިލިއެވެ. ޑރ. އަމީލިޔާގެ އިތުރުން ޑޮކްޓަރ ޔުނިފޯމްގައި ތިބި ދެ ފިރިހެން ޑޮކްޓަރުންނާއި ޝިޔާނާގެ ފައިލް ހިފައިގެން އައިސް ހުރި ނަރުސް ކުއްޖެއް ހުއްޓެވެ. ފަޔާޒް އެއްކައިރިއަށް ޖެހިލުމަށް އެނބުރިލި ވަގުތު ސިއްސައިގެން ދިޔައީ ޝިޔާނާ އޭނާގެ އަތުގައި ހިފާލުމުން ނެވެ. ޝިޔާނާއާއި ދިމާލަށް ފަޔާޒަށް ބާލާލެވުނެވެ. އަދި މިއޮތީ ހޮސްޕިޓަލުގައި ކަމަށް ބުނެލިއެވެ. ޝިޔާނާ ވައިއަޑުން ކީ އެއްޗެއް ފަޔާޒަކަށް ސާފެއް ނުވިއެވެ.\nއަނގަމަތީ އަޅާފާއިވާ އޮކްސިޖަން މާސްކް ޝިޔާނާ ކަނާއަތުން ނެގިއެވެ. އަދި ތުންފަތް ހަރަކާތް ކުރަންފެށިއެވެ. “މަންމަ…. މަންމަ….” މިހިސާބަށް ބުނެވުނު އިރު ސިޔާނާގެ ވާތުން ބާރުބާރަށް ފަޔާޒުގެ އަތުގައި ހިފާ ފިއްތާލިއެވެ. ބަލަބަލަހުއްޓާ ކެނިއުލާއިން އައިވީ ގުޅާފައިހުރި ހޮޅިއަށް ލޭއަރަން ފަށައިފިއެވެ. ޝިޔާނާ ވަށައިގެން ޑޮކްޓަރުންގެ ޓީމް އެތުރިގެންފިއެވެ. އޭރުވެސް ފަޔާޒްގެ އަތުން ޝިޔާނާ ދުލެއް ނުކުރެއެވެ. އަތުގައި ހިފަހައްޓައިގެން ހުރިލެއް ބާރުކަމުން ޝިޔާނާގެ އަތުގެ ނިޔާފަތިތައް ފަޔާޒްގެ އަތުގެ ތެރެއަށް ވަންނަމުން ދިޔައެވެ. ޝިޔާނާގެ ހަށިގަނޑަށް ވަނީ ބާރު އަރާ ފައެވެ.\n“ނާރސް… ޕްލީސް ބްރިންގް އެލްޓިޕްލާސް އިންޖެކްޝަން އެންޑް އެސްޕްރިން” މިހެން ޑރ. އަމީލިޔާ ގާތު ހުރި ފިރިހެން ޑޮކްޓަރ ބުނުމުން އެ ނަރުސް ކުއްޖާ ޝިޔާނާ ބާއްވާފައިވާ އެނދުކައިރީ ހުރި ކަބަޑު ހުޅުވާލުމަށްފަހު އިންޖެކްޝަން ފުޅި ނެގިއެވެ. އަދި ސިރިންޖް ނެގުމާއި އެކު އެ ފުޅި ކަނޑާލާ ސިރިންޖަށް އެ އިންޖެކްޝަން ދަމާލީ ވަރަށް ފަރިތަކަމާއި އަވަސް ކަމާއި އެކުގައެވެ. އޭރު ޝިޔާނާ ތުރުތުރުލާ، ދެލޯ ބޮޑުވެ، ކަޅިވަނީ މައްޗަށް އަރާފައެވެ. ތިން ޑޮކްޓަރުންގެ އެހީގައި ޝިޔާނާގެ ކަނާތް އޭނާގެ ބަނޑުމަތީގައި ބާއްވާ، ޝިޔާނާ ވާތް ފަރާތަށް އަނބުރާލިއެވެ.\nނަރުސް ކުއްޖާ އެނދު ވަށާލާފައި ފަޔާޒްގާތު ހުއްޓުމަށްފަހު ސްޓޭންޑްގައި އަޅުވާފައި ހުރި އައިވީ ފުޅީގެ ތެރެއަށް އެލްޓިޕްލާސް އިންޖެކްޝަން ޖަހާލިއެވެ. އެވަގުތު ރިކަވަރީ ޕޮޒިޝަންގައި ބާއްވާފައިވާ ޝިޔާނާގެ ހަރަކާތް މަޑުވެ ބާރު ދޫވަމުން ދިޔުމުން، ނަރުސް ކުއްޖާ ޝިޔާނާގެ އަތް ފަޔާޒްގެ އަތުން ވަކި ކޮށްލިއެވެ. އަދި ކެނިއުލާއަށް ލޭއަރާފައި ވުމުން އައިވީ ތިކި ޖަހާ މިންގަނޑު އަވަސްކޮށްލައި ޝިޔާނާގެ އަތުގެ ކުޑަހުޅާ ހަމައިގައި ފިރުމާލިއެވެ. އެއަށްފަހު ކެނިއުލާގެ މަތިގަނޑު ނަގާ އެއަށް މަޑު މަޑުން އެސްޕްރިން އިންޖެކްޝަން ދޫކޮށްލިއެވެ.\nޝިޔާނާގެ ހެޔެއް ނެތެވެ. މަންޒަރު ބަލަން ފަޔާޒް ހުރިއިރު އޭނާއަށް ހީވީ އޭނާގެ ހަށިން ފުރާނާ ވަކިވެގެން ދިޔަހެންނެވެ. ފަޔާޒަށް ކައިރީގައި ހުރި ޑރ. އަމީލިޔާއަށް ބަލާލެވުނެވެ.\n“ފަޔާޒް ސަރ…. އަޅުގަނޑުމެންގެ ޓީމަށް ނެގުނު ޝިޔާނާގެ ސްކޭންތަކުން ވަރަށް ނުރައްކާ ކަމެއް ފާހަގަ ވެއްޖެ…. އޭނާގެ އާއިލާއަށް މިކަން އެންގުން ވަރަށް މުހިއްމު…. އޭނާއަށް ސްޓްރޯކް ޖެހުމަށް މެދުވެރިވާ ސަބަބަކީ އޭނާގެ ސިކުނޑިއަށް ލޭ ފޮނުވައިދޭ ނާރެއް ބްލޮކްކޮށްލާ ގަނޑުކޮޅެއް ހުރުން….. މީ ވަރަށް ނުރައްކާތެރި ކަމެއް… މިހާރު މިދެވޭ އިންޖެކްޝަން ތަކުން ސްޓްރޯކް ހުއްޓުވިދާނެ… ނަމަވެސް އެއީ ވަގުތީ ފަރުވާއެއް…. މިދެވޭ ބޭހުން އެ ބްލޮކްތައް އިތުރަށް ބޮޑު ނުވެ ހިފަހައްޓައި ދެވޭނެ… ނަމަވެސް…..” ޑރ.އަމީލިޔާގެ ވާހަކަ މިހިސާބަށް ދިޔައިރު ފަޔާޒްގެ ހިތުގެ ވިންދު އަވަސްވެ މީހާ ވަނީ ހާސްވެ ބިރުގެންފައެވެ.\nއަނެއްކާވެސް ޑރ.އަމީލިޔާ ވާހަކާ ދެއްކިއެވެ. “މީ ދާއިމީ ހައްލެއްނޫން…. މީގެ އެންމެ ޕޮސިބްލް ރިޒަލްޓަކީ ސިކުނޑިއަށް ލޭހޮޅި ފަޅައިގެންގޮސް….. ސިކުނޑިއަށް ލޭއެޅި މަރުވުން ނޫނީ ނުކުޅެދޭ މީހަކަށް ވުން….” ފާޔާޒަށް ހީވީ މުޅި ދުނިޔެ އެއްފަހަރާ ހުއްޓުނު ހެންނެވެ. ލޯ މަރައިގެން އެނދުގައި އޮތް ޝިޔާނާއަށް ފުން ނަޒަރަކުން ބަލާލިއެވެ. އަދި ވާނުވާ އަންގަމުން ދިޔުމަށް ޑޮކްޓަރ ގާތު އެދި އެ ކޮޓަރިން ނުކުތެވެ.\nއެކޮޓަރީގެ ކުރިމަތީގައި ތިބި ފުލުހުންނަށް ފަޔާޒްގެ މޫނުމަތިން ފެންނަމުންދާ ނުތަނަވަސްކަމުގެ ކުލަތައް ދައްކަން ބޭނުން ނުވާތީ ހޮސްޕިޓަލްގެ ބިއްދޮށުގައިވާ ހުސްބިމަށް ނާއިފާއި އެކު ނުކުތެވެ. ފަޔާޒަށް ވެފައި ހުރިގޮތް ފެނި ޝިޔާނާގެ ހާލަތު ގޯސްކަން ނާއިފަށް އިނގުނެވެ. ދެކޮޅަށް ހިނގަމުން އެ ކޮޓަރީގައި ހިނގިކަންތައް ފަޔާޒް ނާއިފަށް ކިޔައިދިނީ ޝިޔާނާގެ ނިޔަފަތިތައް ވައްދާފައިވާ އަތުގައި ހިފަހައްޓައިގެން ހުރެ ފިރުމަމުންނެވެ.\nއެ ވާހަކަ އަޑުއަހަން ހުރި ނާއިފަށް ވެސް ޝިޔާނާއާއި ދޭތެރޭ ހަމްދަރުދީ އުފެދުނެވެ. ފަޔާޒް ހިތުގައި ޖެހިފައިވާ މިންވަރު އިހްސާސް ކުރެވެއެވެ.\nސާނިޔާ އޮފީހަށް ދިޔައީ ބޯ ހަމަޖައްސާލާށެވެ. އެކަމަކު ބޮލުގައި ރިހޭ ވަރުން ކެތްނުކުރެވިގެން އަނބުރާ ގެއަށް އައީއެވެ. އަދިވެސް އޭނާގެ ސިކުނޑީގައި ވަނީ އެދުވަހުގެ ޚިޔާލުތަކެވެ. އެ ބިރުވެރި މަންޒަރުތަކެވެ. ސާނިޔާގެ މަންމަގާތަށް ހޮސްޕިޓަލަށް ގޮސް ހުންނަން ވެސް ބޭނުމެވެ. ނަމަވެސް ހިތްބިރުގަނެ މޭ ތެޅޭވަރުން ހޮސްޕިޓަލަށްވެސް ދާކަށް ނުކެރުނެވެ.\nސާނިޔާ އޮތީ ސޯފާގައި އޮށޯވެ ނިއްކުރިމަތީ އަތް ބާއްވާލައިގެން ފުން ޚިޔާލެއްގެ ތެރެއަށް ގެއްލިފައެވެ. ސާނިޔާގެ ފިކުރުތަކުން އެއްކިބާވީ ކައިރިއަށް އައިސް ސާނިޔާއަށް ހޫނު ކޮފީ ތައްޓެއް މަތީނު ދިއްކޮށްލާ ވާހަކަ ދައްކަން ފެއްޓުމުންނެވެ.\n“ސާނީ މިހާރު ތި ކަމާ ވިސްނާ މީހާ މުޅިން ހަލާކުވަނީ…. ތިވަރުން ކިހިނެއް އޮފީހުގައި މަސައްކަތް ކުރާނީ…. އަހަރެން ބުނެފިން ޝާޑްކައިރީ ރިސެޕްޝަންއަށް އާމަންޖެއެއް ހޯދާށޭ!… ސާނީ ހަމައަކަށް އެޅުނީމަ ޝިޔާނާ ކުރި މަސައްކަތް ކުރެވިދާނެއްނު…..”\nމަތީނުގެ ވާހަކަތައް އަޑުއަހަން ހުރި ސާނިޔާ ތެދުވެ ކޮފީތަށި ހިފައިގެން ބެލްކަންޏަށް ނުކުމެ މަތީނު ބުނި ވާހަކައަށް ޖަވާބުދިނެވެ. “އޯކޭ ތިގޮތްވެސް…. އެކަމަކު އަހަރެން ވަރަށް އާވާނެ ދޮންތަ ކުރި މަސައްކަތަށް…. އަހަރެންނަށް މާކެޓިންގް ޖައްސަން ނޭނގޭނެ….”\nމަތީނު ހުރީ ގޮތް ދޫކުރާ ކަހަލަ ގޮތަކަށް ނޫނެވެ. “ރިސޯޓްތަކަށް ސަޕްލައިކުރުމުގެ ކަންތައްތައް މިބަލަހައްޓަނީ އަހަރެން…. އެމީހުންނާ ޑީލްކޮށްގެން ސާނިޔާ އެމީހުންގެ ފީޑް ބެކް ހޯދާ… އަދި އަހަރެމެން އިތުރު ރިސްޓޯޓްތައް ބޭނުންވެއްޖެ ހިނދެއްގައި ރިސޯޓްތަކަށް އަހަރެމެން މުދާ ގެނެސްދޭ ރޭޓްތައް ފޮނުވައިގެން އިތުރު ރިސޯޓްތައް ހޯދޭނެ… އެއީ އެހާ އުނދަގޫ ކަމެއް ނޫނޭ…. ރިސޯޓްތަކަށް ކުރި އޮފީސް ދަތުރު ތަކުގައާއި މިކަމުގެ ތެރޭގައި ސާނިޔާވެސް އުޅޭތާ2އަހަރުވީ… ސޯ… އުނދަގުލެއްވާނެހެން ހިޔެއް ނުވޭ…. އަހަރެންނަށް ފެންނަނީ އަދި ސާނިޔާ އަރާމުކުރަން….”\nސާނިޔާ އެއްބަސްވުމުގެ ގޮތުން ކުޑަ ކުއްޖެއް ފަދައިން ބޯޖަހާލުމުން މަތީނު އަވަސް ވެގަތީ ޝާޑަށް ގުޅާށެވެ. ސާނިޔާ ބަލިވުމުގެ ސަބަބުން އޮފީހަށް ނުދާތީ ގިނަ މަސައްކަތް ވަނީ ފުނިޖެހިފައެވެ. ޝިޔާނާގެ އިތުރުން މުއާޒްގެ މަސައްކަތައްވެސް ހުރީ ފުނި ޖެހިފައެވެ. އެހެންކަމުން މަތީން ހުންނަނީ މި ކަންތައްތަކާއި ބޯ ގޮވާފައެވެ. އެކަމަށް އޮތް ހައްލެއް ގޮތުގައި ވިސްނުނީ އޮފީހަށް އިތުރު ދެ މުވައްޒަފުން ހޯދުމެވެ. ޝާޑްއަށް ގުޅާލީ ރިސެޕްޝަނަށް އަންހެން ކުއްޖަކާއި މާކެޓިންގް އެސިސްޓަންޓެއް ގޮތުގައި މަސައްކަތް ކުރާނެ ކުއްޖެއް ހޯދުމަށެވެ.\n“ޝާޑް ރަގަޅު ކުއްޖެއް އިންޓަވިއު ކޮށްގެން ނަގާ…. އެކަމު ސެލެރީ 3000 އަށް ވުރެއް ބޮޑެއް ނުކުރެވޭނެ…3މަސް ވަރު ވެލީމަ މަސައްކަތަށް ބަލާފަ ގޮތެއް ހަދައި ދެވިދާނެ…” މަތީނު މިމަސައްކަތް ޝާޑާއި ހަވާލު ކުރީ ސާނިޔާ ބަލިކޮށް އުޅޭތީ އޭނާ އޮފީހަށް ނުގޮސް ގޭގައި މަޑުކުރާށެވެ. ގޭގައި މިދުވަސްވަރު އިތުރު މީހަކު ނޫޅެތީ މަތީނަށް މުޅިންހެން ހުންނަން ޖެހެނީ ގޭގައެވެ.\nމުއާޒް މަރުވުމުން އެކަމާ އޭނަ ވަރަށް ހިތާމަ ކުރެއެވެ. މުއާޒުގެ ކަށުނަމާދަށް ދިޔުމުން، މުއާޒުމެންގޭ މީހުންނަށް ވެފައި ތިބިގޮތް ފެނި އޭނާ އެކަމާއި ވަރަށް ދެރަވެ ޝިޔާނާ ދެކެ އިންތިހާއަށް ރުޅިއައެވެ. ޝިޔާނާ ވަރިކޮށްލެވުނީވެސް މިހެންވެއެވެ. އެންމެ ގާތްކޮށް އުޅުނު އެކުވެރިޔާ ކުއްލި މަރަކުން މަރުވުމުން ހިތަށް ވަނީ ވަރަށް ފުން އަސަރުކޮށްފައެވެ.\nއަޞްރު ނަމާދަށް ބަންގި ގޮވުމާއި އެކު ފަޔާޒާއި ނާއިފް އަވަސްވެގަތީ ނަމާދަށް ދިޔުމަށެވެ. ހޮސްޕިޓަލުގައިވާ ނަމާދުކުރާ ކޮޓަރިއަށް ވުޟޫ ކޮށްގެން ވަދެ ނަމާދު ކުރަން ފެއްޓިއެވެ.\nނަމާދުކޮށް ނިމި ސަލާމް ދިނުމަށް ފަހު ޒިކުރު ތަސްބީހަ ކިޔުމަށް ހަމަޖެހިލަމުން ފަހަތަށް އެނބުރި ބަލާލެވުނެވެ. އެވަގުތު ފާޔާޒުގެ ފަހަތުގައި ދުޢާކުރަން އަތް ނަގައިގެން ފުއާދު ރޮމުން ދާ މަންޒަރު ފެނުނެވެ. ފެނުނު މި މަންޒަރުން ފަޔާޒުގެ ހިތަށް އިތުރު ރިހުމެއް ލިބުނު ކަހަލައެވެ. ފަޔާޒަށް ހިންދިރުވާ ލެވުނެވެ. ފުއާދު ހުރި ހާލަތުފެނި ޝިޔާނާއަށް ވަމުންދާ ގޮތް އެ ނިކަމެތި ބައްޕައަށް ކިޔައިދޭން ޖެހޭތީއެވެ. މަތީނާއި ޝިޔާނާގެ ގުޅުން ހުރި ހިސާބުން، މި ވާހަކަ ހިއްސާ ކުރަން އެންމެ އެކަށީގެންވާ ފަރާތަކީ ފުއާދުކަން ވިސްނުނެވެ.\nފަޔާޒް ޒިކުރު ތަސްބީހަ ކިޔާ ނިމި ޝިޔާނާއާއި އޭނާގެ މަންމައަށް ޝިފާއަށް އެދި ދެއަތް މައްޗަށް ނަގާ ދުޢާ ކުރިއެވެ. އަދި ޝިޔާނާގެ ކުށެއްނުވާނަމަ މި މުސީބާތުން އޭނާ ސަލާމަތް ކޮށްދެއްވުމަށް އެދި ދުޢާ ކުރުމަށް ފަހު ހަމްދު އަޅާ އަވަހަށް ތެދުވެ ފަސް އެނބުރި ބަލާލިއެވެ. ނަމަވެސް އޭރު އެ ކޮޓަރީގައި ހުރީ ފަޔާޒް އެކަންޏެވެ.\nނަމާދުކުރާ ކޮޓަރިން ނުކުމެ މިސްރާބުޖެހީ އައި.ސީ.ޔޫ އާއި ދިމާލަށެވެ. ފަޔާޒަށް ފުއާދާ ދިމާވުމުން ޝިޔާނާގެ މަންމަގެ ޙާލު އޮޅުން ފިލުވާލިއެވެ. ފުއާދު ވަރަށް މާޔޫސްވެ ހުރެ ރަގަޅު ނޫން ކަމަށް ބޮލުގެ އިޝާރާތުން ހާމަކުރިއެވެ. ފުއާދުގެ ހިތުގެ ރިހުމަށް އިތުރު ހިތްދަތިކަމެއް ދޭން ބޭނުން ނުވާތީ ޝިޔާނާގެ ހާލަތުގެ ވާހަކަ އެވަގުތަށް ސިއްރުކުރީއެވެ.\nVv kiyaahithun mifashanee. V inthizaarukuraa vaahaka eh mee.\nwednesdayga upload nukurevuneema, inthizaaruga thibi kiyun theringe arihun maafah edhen…. mi baives hurihaa kiyun therinah kamudhaane kamah ummedhu kuran… 🙂\nmaraa hanguraama kuranee ge dhashun4vana paragraph ga haadha varakah “shiyaanaa” ebainey…ethankolhu v bodah faahaga kurevuneema bunelee…btw story v interesting ?\nThanks @ken…. mihaarueparagraph rangalhu kollaifin…. 🙂 thanks again… 🙂\nVarah varah furihama… keeo it up . Lyn ur thw best.. wen next part up vaany\nV intrrsting love to read\nThanks @nym @Axoo @shif @aily …… next part Saturdayga… 🙂\nHuvaa mi buneee…. mivaahaka mulhin nimmaanee kiyaa hiyvaa hisaabah…. dhen eheyne dho naahan hittas kon irakun hey anehbbai….. nooney vaa kiyun therin thalhuvaalan ingey shaxlyn ah…\nshukuriyyaa….. 🙂 kuriyah huribaithakakeeves hiy thalhuvaalaa kahala baithakakah hedheytho balaanan 😉 :p\nMasha allah.. V reethi vhk eh..\nthy kon shx ehtha..ma shx jahain ulheythytha…\nOMG….. touching….. i cant wait anymore….. next episode pls….\nsifakurunthah v reethi specially at de hospital..v curious vey kuriah huri bai thakah…all de best ?\nShaax nxt part avas plus……………mibaevs v reethe\nI never thought this story will we this awesome. Next part avahah nukunnaane kamah umeedh kuran.\nshax dhooni dhen kon irakun anae bai dhatha mihaaru anae bai kiyaahithun mioegen moyavanee\nHi.. Dhatha….. thank you….Insha Allah on Saturday….. <3 🙂\nv v v v v nice. please avahah up kurahchey…love it…\nV nice n interesting….waiting for the next part…plx upload soon\nIwonder how these creative ideas comes to ur mind…. masha allah…. mikahala thafaathu gina vaahaka kiyaalan libeyne kamah ummeedhu kuran……\nAlhamdhu lillah… thanks bubbly…. 🙂\nthankalot for ur love and support… <3 @aria @keevaa @shif @Ishaa @mee @ken @gurey @shx @zai 🙂 next part will upload on Saturday…..\nmaa avahah nimihje…waiting for the next part\nSsalhi ehh ? ???\nLyn avaskobba varah kiyaahitun mi ulhenee\nKn irakun shaxx anehbaii up kiranyy???? Tym bunebaa pleeex????????? Nukko kiyaahithun hureveneeky noon\nއަޕްލޯޑް ކޮށްފިން….. ދިހަ ވަނަ ބައި (މީޑިޔާގެ ސަމާލުކަމަށް)…..


ހަސަން އަފީފް މަޖިލީހުގެ ރައީސްކަމަށް ގެންނަން ކެންޕޭނެއް ފަށައިފި | Jazeera\tހަސަން އަފީފް މަޖިލީހުގެ ރައީސްކަމަށް ގެންނަން ކެންޕޭނެއް ފަށައިފި - Jazeera\nހަސަން އަފީފް މަޖިލީހުގެ ރައީސްކަމަށް ގެންނަން ކެންޕޭނެއް ފަށައިފި\nޢަލީ ޔާމީން April 9, 2019 130 views0\nނަވާރަ ވަނަ ރައްޔިތުންގެ މަޖިލީހުގެ ވިލުފުށީ ދާއިރާއަށް އެމްޑީޕީގެ ޓިކެޓުގައި އިންތިހާބުވި މެންބަރު، ހަސަން އަފީފް މަޖިލީހުގެ ރައީސް ކަމަށް ގެނެވުމަށް "ތ" އަތޮޅުގެ ރައްޔިތުން ބޮޑު ކެމްޕޭނެއް ފަށައިފިއެވެ.\nއަފީފް ވިލުފުށީ ދާއިރާގެ ގޮނޑި ކާމިޔާބު ކުރެއްވީ ޖުމްހޫރީ ޕާޓީގެ ޓިކެޓުގައި އެދާއިރާއަށް ވާދަކުރެއްވި މިހާރުގެ މެންބަރު، ރިޔާޒް ރަޝީދު ބަލިކުރެއްވުމަށް ފަހުއެވެ.\nހަސަން އަފީފަކީ ރައްޔިތުންގެ މަޖިލީހުގައި މީގެ ކުރިންވެސް ގިނަ އަހަރުތަކެއް ވަންދެން މަސައްކަތް ކުރައްވާ ރައްޔިތުންނަށް ގިނަ ހިދުމަތްތަކެއް ފޯރުކޮށްދެއްވާފައިވާ ބޭފުޅެކެވެ. އެގޮތުން އަފީފް ވަނީ 1990 އިން ފެށިގެން 2009 ގެ ނިޔަލަށް "ތ" އަތޮޅުގެ މެންބަރުކަން ކުރައްވާފައެވެ.\nމިއަދު އެންމެ ގިނަ ދިވެހިން ލޯބި ކުރާ ސިޔާސީ ޕާޓީ، އެމްޑީޕީ އުފެއްދުމުގައިވެސް އަފީފްގެ ދައުރު ބޮޑެވެ. އަދި އޭނާއަކީ އެ ޕާޓީ އުފެދުނު ފަހުން މިއަދާ ހަމައަށްވެސް ދެގޮތެއް ނުވެ، ރީނދޫ ކުލައިގެން ޖަރީވެ އެމްޑީޕީގެ ފިކުރުގައި ސާބިތުވެ ހުރި، ޕާޓީއަށާއި، ދާއިރާގެ ރައްޔިތުންނަށް ވަފާތެރި ބޭފުޅެކެވެ.\nއެމްޑީޕީ ސަރުކާރުގައި ހޯމް މިނިސްޓަރުކަން ވެސް ކުރެއްވި ހަސަން އަފީފް ވަނީ އިސްލާހީ މަސައްކަތުގެ އެންމެ އިސްސަފުގައި ހަރަކާތްތެރިވެ ނަމޫނާ ދައްކާފައެވެ.\nމީގެ އިތުރުން އަފީފްއަކީ ޤާނޫނު އަސާސީގައި ބަޔާންކޮށްފައިވާ އަސާސީ ބޭނުންތައް ނުވަތަ ހައްޤުތައް ރައްޔިތުންނަށް ހޯއްދަވައިދެއްވުމަށް އެންމެ ހަރު އަޑުން ވަކާލާތުކުރެއްވި އެއް ބޭފުޅާވެސް މެެއެވެ.\nއެޖެންޑާ 19 އާއި އެކު 2019 ވަނަ ރައްޔިތުންގެ މަޖިލީހަށް މެންބަރުން އިންތިހާބުކޮށްފައިވާއިރު، އެ މެންބަރުންގެ ތެރެއިން މަސައްކަތުގެ ތަޖުރިބާއަށް ބެލިޔަސް އަދި މަޖިލީހުގެ ތަޖުރިބާއާއި، ބަރުލަމާނީ ތަޖުރިބާ އެންމެ ބޮޑަށް ދަންނަ ބޭފުޅަކީ ހަސަން އަފީފެވެ.\nއެހެންކަމުން ހަސަން އަފީފަކީ ރައްޔިތުންގެ މަޖިލީހުގެ ރައީސްކަން ކުރެވޭނެ އަދި އެކަމަށް އެންމެ ގާބިލް ބޭފުޅާ ކަމަށް "ތ" އަތޮޅުގެ ގިނަ ބަޔަކު ގަބޫލު ކުރެއެވެ. މީގެ އިތުރުން އަފީފް އަކީ މަޖިލީހުގެ ރައީސް ކަމަށް ގެންނަން އެންމެ ރަނގަޅު ބޭފުޅާ ކަމަށް ސަރުކާރުގެ މިނިސްޓަރު ލެވެލްގެ ބޭފުޅުންނާއި ސިޔާސީ ގޮތުން ބަރުދަން ހުރި ފަރާތްތަކުން އަންނަނީ ބުނަމުންނެވެ.\nމިކަމާއި ގުޅޭގޮތުން ޖަޒީރާނިއުސްއަށް މައުލޫމާތުދެއްވަމުން ހަސަން އަފީފު ވިދާޅުވީ، އެކަން ނިންމާނީ ޕާޓީން ކަމަށާއި، ޕާޓީން އެ މަޤާމު ހަވާލުކޮށްފިނަމަ ތެދުވެރިކަމާއި އިޚްލާސްތެރިކަމާއެކު މަޤާމުގެ ޒިންމާއަދާކުރައްވާނޭކަމަށެވެ.\n"މަޖިލިސް ރައީސް ކަނޑައަޅާނީ ޕާޓީން. ޕާޓީން އެ ޒިންމާ ހަވާލުކޮށްފި ނަމަ ތެދުވެރިކަމާއި އިޚްލާސްތެރިކަމާއިއެކު ޒިންމާ އަދާކުރާނަން" އަފީފު ވިދާޅުވިއެވެ.\nއަފީފުގެ މަޖިލިސް ހަޔާތުގެ ތެރެއިން 15 އަހަރު ހޭދަކުރައްވާފައިވަނީ ރާއްޖޭގެ ރައީސުލްޖުމްހޫރިއްޔާ އިބްރާހީމް މުޙައްމަދު ސޯލިހުއާއި އެކުގައެވެ. ރައީސް ސޯލިހުއާއި ރައީސް ނަޝިދަކީ ސިޔާސީ ގޮތުންވެސް އަދި އާންމު ދިރިއުޅުމުގައިވެސް އަފީފުގެ އެކުވެރިންނެވެ.


Ithuru3rasheh monitoring in nagaifi, Mihaaru monitoringa 17 Rah\nރާއްޖޭގެ ރަށްތައް…ފޮޓޯ/ސޯޝަލް މީޑިއާ\nއިތުރު3ރަށެއް މޮނިޓަރިންއިން ނަގައިފި، މިހާރު މޮނިޓަރިންގައި 17 ރަށް\n22 ސެޕްޓެމްބަރ 2021 - 17:04:28\nއިތުރު ތިން ރަށެއް މޮނިޓަރިންއިން ނަގުމާއިއެކު ރާއްޖޭގައި މޮނިޓަރިންގެ ހާލަތުގައި ހުރި ރަށްތަކުގެ އަދަދު 17 އަށް ދަށް ވެއްޖެ އެވެ.\nއަލަށް މޮނިޓަރިންއިން ނަގާފައިވަނީ މިދިޔަ އޮގަސްޓު މަހުގެ 27 ވަނަ ދުވަހު މޮނިޓަރިންއަށް ލީ ލ. މުންދޫ، އާއި އޮގަސްޓު މަހުގެ 28 ވަނަ ދުވަހު މޮނިޓަރިންއަށް ލީ ވ. ތިނަދޫއާއި، މިމަހުގެ ހަތަރު ވަނަ ދުވަހު މޮނިޓަރިންއަށް ލީ ރ. ރަސްމާދޫގެ އިތުރުން މިމަހުގެ ހަތްވަނަ ދުވަހު މޮނިޓަރިންއަށް ލި ވ. ފުލިދޫ އެވެ.\nއަދި އަލަށް އިތުރު ރަށެއް މޮނިޓަރިންއަށްވެސް ލާފައިވެއެވެ. އެއީ މިމަހުގެ 19 ވީ އާދިއްތަ ދުވަހު މޮނިޓަރިންއަށް ލީ ގއ. ވިލިގިލީ އެވެ.\nމިހާރު ،މޮނިޓަރިންގައި އޮތް 17 ރަށް:\nމިހާޜު 17 ރަށެއް މޮނިޓަރިންގެ ހާލަތުގައި އޮތްއިރު، މޮނިޓަރިންގައި އޮތް ރަށްތަކުގެ ތެރެއިން އެންމެ ގިނަ ދުވަސްވީ ރަށަކީ ރ. ދުވާފަރެވެ. ރ.ދުވާފަރު މޮނިޓަރިންގެ ހާލަތަށް ގެނެސްފައިވަނީ، މެއި މަހުގެ 25 ވަނަ ދުވަހު އެވެ. ދެން އެންމެ ގިނަ ދުވަހު މޮނިޓަރިންގައި އޮތް ރަށަކީ މިދިޔަ އޮގަސްޓު މަހުގެ 20ވަނަ ދުވަހު މޮނިޓަރިންނަށް ލި ގާފަރެވެ.\nއޮގަސްޓުމަހު މޮނިޓަރިންެއަށް ލީ އިތުރު ރަށްތަކަށް ބަލާއިރު، އޮގަސްޓުމަހުގެ 27 ވަނަ ދުވަހު މޮނިޓަރިންއަށް ލި މިލަންދޫއެވެ. ޖެހިގެން އައި 28 ވަނަ ދުވަހު، ނޮޅިވަރަމް، ހިތަދޫ، މަރަދޫ ފޭދޫ، އަދި ފޭދޫ މޮނިޓަރިންއަށް ލިއެވެ. މިމަހުގެ ހަތަރުވަނަ ދުވަހު ހުޅުމީދޫ މޮނިޓަރިންއަށް ލީ އިރު، ނުވަ ވަނަ ދުވަހު ކޮނޮޅަސް ވަނީ މޮނިޓަރިންއަށް ލާފައެވެ. އަދި 12 ވަނަ ދުވަހު މާޅޮސް، ކިނޮޅަސް މޮނިޓަރިންއަށް ލާފައިވެއެވެ.\nމީގެ އިތުރުން 14 ވަނަ ދުވަހު ގެމަނަފުށި މޮނިޓަރިންއަށް ލީއިރު، 15 ވަނަ ދުވަހު ގެމަނަފުށި، މާމެންދޫ، ވޭމަންޑޫ، އަދި ދިޔަމިގިލި މޮނިޓަރިންއަށް ލާފައިވެއެވެ.\nއަރިދަފުސް ރޯގާ ފެތުރުން އިތުރުވާތީ ސަމާލުވާން އަންގައިފި


Maruvaneekamah Manmaaku buni asarugadha vaguthu\nމަރުވަނީކަމަށް މަންމައަކު ބުނި އަސަރުގަދަ ވަގުތު!\nނާދިއާ ދަރިފުޅު ގައިގައި ބައްދާލައިގެން ހޮސްޕިޓަލުގައި\nއިންޓަނެޓުގައި އަންހެނަކު ޝެއާ ކުރި އަސަރުގަދަ ޕޯސްޓެއް ގިނަ ބަޔަކު ރޮއްވާލައިފި އެވެ. އަންހެންމީހާ ލިޔެފައިވާ ގޮތުގައި އޭނާއަށް ވަނީ ކެންސަރު ޖެހިފަ އެވެ. އަދި ފުރަތަމަ ފަހަރަށް ރަނގަޅުވެފައި ކެންސަރު އަނބުރާ އައިސް މިހާރު އޭނާއަށް ދިރިއުޅުމުގެ އުންމީދު ވަނީ ކެނޑިފަ އެވެ. ކޮންމެ ވަގުތެއްގައި ވެސް އޭނާއަށް މި ދުނިޔެ ދޫކުރަން ޖެހިދާނެކަން ޔަގީންވުމުން އޭނާގެ ކުޑަ ފިރިހެންދަރިފުޅަށް އެ ޚަބަރު ދޭން ޖެހިފައިވާ ކަމަށް ވެސް އެމީހާ ބުނެފައި ވެއެވެ.\nޑރ. ނާދިއާ ޗައުދަރީ އަކީ ކެނެޑާގެ ކޮންކޯޑިއާ ޔުނިވަސިޓީގެ ނިއުރޯސައިންޓިސްޓެކެވެ. އަދި އެސޯސިއޭޓް ޕްރޮފެސަރެއް ވެސް މެއެވެ. ދާދިފަހުން ޓުވިޓާގައި ނާދިއާ ވަނީ އޭނާގެ ހަޔާތުގެ މި އަސަރުގަދަ ވާހަކަތައް ހިއްސާ ކޮށްފަ އެވެ.\n"އަހަރެންނަށް ކެންސަރު ޖެހިފައިވާ ކަމާއި މަރުވާން ކައިރިވެއްޖެ ކަމަށް މިއަދު މިއުޅެނީ އަހަރެންގެ ދަރިފުޅު ކައިރީގައި ބުނަން،" ނާދިއާގެ ޓުވީޓެއްގައި ލިޔެފައި ވެއެވެ.\nނާދިއާއަށް އޯވޭރިއަން ކެންސަރު ޖެހިފައިވާކަން ފުރަތަމަ އެނގުނީ 2020ގެ ޖޫން މަހު އެވެ. އެއާއެކު ހިސްޓްރެކްޓަމީ (ރަހިމު ނެގުމުގެ އޮޕަރޭޝަން) ކުރި އެވެ. އަދި ކީމޯތެރަޕީގެ އެތައް ބުރެއް ވެސް ފުރިހަމަ ކުރި އެވެ. އޭގެ ފަހުން ރަނގަޅުވީ ކަމަށް ހިތާ ހުއްޓާ އަނެއްކާވެސް މިހަފުތާގައި ނާދިއާ ބަލިވެގެން ހޮސްޕިޓަލުގައި އެޑްމިޓް ކުރި އެވެ. އަދި ހޮސްޕިޓަލުގައި މިފަހަރު އޮވެ ހެދި ޓެސްޓުތަކުން ކެންސަރު އަނބުރާ އައިސްފައިވާކަން ޔަގީން ކުރެވުނެވެ. އަދި މިހާރު ކެންސަރު ހުރީ ފައިނަލް ސްޓޭޖުގައި ކަމުން އޭނާ މާ ގިނަ ދުވަހު ދިރިހުރުމުގެ އުންމީދެއް ނެތް ކަން ނާދިއާ އަށް މިހާރު ވަނީ ޔަގީން ވެފަ އެވެ.\nއޭނާގެ ހަޔާތުގެ ދަތުރު ޓުވިޓާގައި ޝެއާކުރަމުން ނާދިއާ މިދިޔަ ބުދަ ދުވަހު ކުރި ޓުވީޓެއްގައި ބުނީ އެ ދުވަހަކީ އޭނާގެ ހަ އަހަރުގެ ދަރިފުޅު ކައިރީގައި ކެންސަރު އަނބުރާ އަތުވެއްޖެ ވާހަކަ އާއި ދިރިހުރުމުގެ އުންމީދު ކެނޑިފައިވާ ކަމަށާއި މަރުވަނީ ކަމަށް ބުނަން ނިންމާފައިވާ ދުވަސް ކަމަށެވެ.\n"ދަރިފުޅަށް އަހަރެންގެ ފަރާތުން އެ ވާހަކަ އެނގެން ޖެހޭ ދުވަސް އަތުވެއްޖެ. އަހަރެންގެ ހުރިހާ ކަރުނަތަކެއް މި ވަގުތު އޮހި ހުސްކުރަން ބޭނުން. އޭރުން މެންދުރުފަހުން ދަރިފުޅު ކައިރީގައި މި ވާހަކަ ބުނާއިރު ހިތްވަރުގަދަ ކުރެވޭނީ. މިވަގުތު އަހަރެން ކުރާނެ ވަރަކަށް ހިތާމަކުރިޔަދީ. އޭރުން ދަރިފުޅު ކައިރީ މި ވާހަކަ ބުނާ ވަގުތު އޭނާ ވާ ދެރައިން ރޯއިރު އޭނާގެ ހިތްހަމަޖައްސައިދޭން މަސައްކަތް ކުރެވޭނީ،" ދަރިފުޅާއި އޭނާ އާއެކު ނަގާފައިވާ ފޮޓޮއަކާއެކު ނާދިއާ ކުރި ޓުވީޓެއްގައި ބުނެފައި ވެއެވެ.\nއޭގެ ފަހު ދުވަހު މޭ 12 ވަނަ ދުވަހު ނާދިއާ ކުރި ޓުވީޓެއްގައި ދަރިފުޅަށް އެ ވާހަކަ ކިޔައިދީފި ކަމަށާއި ދެ މީހުންނަށް ވަރަށް ރޮވުނު ކަމަށް ލިޔެފައި ވެއެވެ. އަދި އެ ދުވަހު ހޮސްޕިޓަލުގެ އެނދުގައި ދެ މައިން ބައްދާލައިގެން އިނދެ ނަގާފައިވާ ފޮޓޯއެއް ވެސް ޝެއާ ކޮށްފައި ވެއެވެ.\nނާދިއާގެ މި އަސަރުގަދަ ވާހަކަތައް ސޯޝަލް މީޑީއާ އިން ފެނުނު އެންމެންނަށް ވެސް ވަނީ ވަރަށް ބޮޑަށް އަސަރުކޮށް ރޮވިފަ އެވެ. އެއްބަޔަކު ނާދިއާ އަށް ހެޔޮ ދުއާ ކުރިއިރު އަނެއް ބަޔަކު އޭނާގެ ހިތްވަރަށް ސާބަސް ދީފައި ވެއެވެ. އަދި މި ވާހަކަތަކުން ހިތް ކުދިކުދި ވެއްޖެކަމުގައި މި ޕޯސްޓަށް ކޮމެންޓު ކުރި އެންމެން ވެސް ބުނެފައި ވެއެވެ.\nހަގީގަތުގައި ވެސް ނާދިއާގެ މި ވާހަކައަކީ ހިތް ފަޅައިގެންދާ ވަރުގެ އަސަރުގަދަ ވާހަކަ އެކެވެ. ސަބަބަކީ މިފަދަ ހިތްދަތި ވާހަކައެއް ދަރިފުޅެއް ކައިރީގައި ބުނާނެ ގޮތް ކިޔަވައިދޭ ފޮތެއް މިހާތަނަށް އެއްވެސް މީހަކަށް ލިޔެވިފައި ނުވާތީ އެވެ. ނަމަވެސް އެހެން މީހެއްގެ ފަރާތުން ދަރިފުޅަށް އެކަން އެނގުމުގެ ކުރިން އޭނާ ހިތްވަރު ކޮށްފައި ދަރިފުޅަށް ހުރިހާ ވާހަކަތަކެއް ކިޔައިދޭން ނިންމި ކަމީ ނާދިއާގެ ހިތްވަރުގަދަ ކަން ކަމަށް އެންމެން ވެސް ގަބޫލު ކުރެ އެވެ.\nނާދިއާ މި ވަގުތު އާއިލާ އާއެކު ހަޔާތުގެ އެންމެ ފަހު ދުވަސްތައް ގުނަމުންދާއިރު ވެސް ބަލި ނުވާއިރު އޭނާ ކުރަމުންދިޔަ މަސައްކަތް އޭނާ ނެތް ދުވަހަކުން ވެސް ކުރިޔަށް ގެންދެވޭތޯ ދަނީ މަސައްކަތް ކުރަމުންނެވެ.\nނިއުރޯސައިންޓިސްޓެއްގެ ހައިސިއްޔަތުން އޭނާ ކުރަމުންދިޔަ މަސައްކަތަކީ މަސްތުވާތަކެއްޗަށް ދެވި ހިފުމާ ގުޅޭ ގޮތުން އޭނާ ކުރަމުންދިޔަ ރިސާޗް ކުރިޔަށް ގެންދެވޭނެ ގޮތްތަކެއް ހޯދަން ފަންޑް ރެއިޒްކުރުމުގެ މަސައްކަތެވެ. އޭނާ ނެތަސް މިހާރުގެ ޒުވާން ސައިންސްވެރިންނަށް މިރޮނގުން ކުރިއެރުންތަކެއް ހޯދޭނީ ރިސާޗް އަށް ބޭނުންވާ ފައިސާ ހުރެގެން ކަމަށް ވާތީ އެވެ.\nފުމޭ ކަށިގަނޑެއް ފުއްޕާމޭގައި ތާށިވެ 11 މަސް!\nއަތް ނެތުމުން ފައިން ރީތިކޮށް ލިޔާ ކުއްޖެއް!\nވިހޭ ދަރިފުޅު އޭނާއަށް ވުރެ މުސްކުޅި!


SunOnline: #VAAHAKA: faanoozu 2\nއައިޝާ ނަސީމް 15 Oct 2021, 09:26\n"ވަގުތާއި ފައިސާ އަދި މުސްތަގުބަލްވެސް ބުނާނީ އެއަށް ތަބާވެ އެހެން ހުރިހާ ކަމެއް ހަނދާން ނައްތައިލުމަށެވެ. އެކަމަކު ﷲ ސުބުހާނަހޫ ވަތައާލާ އެންގެވިއެވެ. ހަމައެކަނި ﷲއަށް ކިޔަމަންވެ ﷲ މަތިން ހަނދާން ކުރާށެވެ. ތިމަން ރަސްކަލާނގެ ހުރިހާ އެއްޗެއް ދެއްވާ ހުށީމެވެ."\nމާޒިން އިމަރޖެންސީ ފަޅިން ބޭރަށް ނުކުންނާން ހިނގައިގަތެވެ. ދޮރުމަތީގައި އިންތިޒާރުގައި ހުރި ކުއްޖާ އޭނަގެ އަތުގައި ހިފާ ދަމައިގަނެގެން ދުރަށް ދާން ހިނގައިގަތެވެ.\n"ސްވީޓްހާޓް...މީހުން އެބަ ބަލައޭ....." މާޒިން ހެމުން ބުނެލިއެވެ." ކޮންމެފަދަ އެއްޗަކަށް އެރިގެން ހުއްޓަސް ދެން މި ކުއްޖާ ނޭގި ހުންނާނެތަ؟ކަޅު ހެދުން ލައިގެން ތިއައީ ކިޑްނެޕްކުރަންތަ؟"\nފަހަތުން ސިކިއުރިޓީއެއް އައިގޮތަށް އެދޭތެރެއަށް ވަނެވެ.\n"ޔޯ އައި ޑީ ޕްލީޒް...."\n"އައިޑީއޭ؟ މޫނު ބުރުގާ އަޅާ ކުދިން މޫނު ބަލަންވެގެން ފިރިހެން ސިކިއުރިޓީއެއް އުޅެންޏާ ތިއަށްވެސް ކިޔާނީ އެބިއުޒް. އެނގޭތަ؟އަޅުގަނޑުގެ ބައްޕައަކީ ރައީސް....ރައީސްގެ ސިއްރު އަނބީގެ ދަރި.. ހަމަ މިހާރު މިގުޅަނީ.......އަންހެނުންގެ ސިކިއުރިޓީ ކަންތަކުގައި އަންހެނެއް ދެއްތޯ ހުންނަން ޖެހޭނީ؟ ވަގުތުން މިއެރެންޖްކުރަނީ؟" އެކުއްޖާގެ ވާހަކަ އިވިފައި ސިކިއުރިޓީއަށް ޝޮކެއް ލިބުނުފަދައަކުން އަނބުރައިގެންފާނެތީ އާޒީން ހާސްވިއެވެ. އެހެންޏާ އެކުއްޖާގެ މޫނު ހުދުކަމުން ހުރިހާ ލެޔެއް ޖަމާވީ ފައިބުޑަށް ނޫންކަމެއްވެސް ނޭގުނެވެ.\n"ފެއިންޓްވިޔަސް އޯކޭވާނެ. ޔޫ ނޯ...މިހިރީ ދުނިޔޭގެ އެންމެ ބޮޑު ޑަކުތަރު ތި ބޭފުޅާގެ ސާވިސްގައި......" އާޒީން މާޒިންއަށް އިޝާރާތްކުރަމުން އެއް ލޯ މަރައިލިއެވެ .ޕޮލިސް ކުއްޖާމާފަށް އެދިފައި އަވަހަށް ނުދެނެހުރިކަމަށް ހަދައިގެން ގޮސް އެހެން މީހަކާއި ސުވާލުކުރަން ފެށިއެވެ. އޭނަ އެ ކުއްޖާގެ މުޅި ދުވަސް ޚަރާބުކުރުވައިފިއެވެ.\n"އާޒް ތިހެން ނޫޅެބަލަ. ނައު ޔޫ އާ ނޮޓް އެ ކިޑް އެނީ މޯ..ދެން ދޮގެއް ބުނެފިއްޔާ ކަންފަތް އުފުރާލައިގެން ގޮސް ވަޅުލާނީ.. ސީރިޔަސް. އާޔާ ދޮގު ހަދަނިކޮށް ލަނޑެއް ލިބިދާނެ..............."\n"ޔޫ ނޯ ވަޓް ބްރޯ......މިއަށް ކިޔާނީ ވައިޓް ލައިސް. ހުދު ފަންޑިތަ ފަދައިން ހުދު ދޮގަކުން ގެއްލުމެއްނުވާނެ. އެކްސެޕްޓް އެހެން ބުނީމަ އެ ޕޮލިސްކުއްޖާ ހާޓު އެޓޭކެއް ނުޖެހި އެދިޔައީ ހަމަ ކިރިޔާ.އެ ފަކީރުގެ ޕާޓީގެ ޕްރެޒިޑެންޓްގެ އެފަދަ ވަރުގަދަ ސިއްރެއް އެނގުނީމަ ޝޮކްވެސް ޖެހޭނެތާ....އަދި ގަބޫލުކޮށްފި އެހާ އަވަހަށް....."\n"ކަޅުހެދުމުގައި ހުރި ކުއްޖަކު މަތިމައްޗަށް ދޮގުހަދާނެކަމަށް އޭނަވެސް އެކްސްޕެކްޓެއް ނުކުރާނެ.....ބޭޑް ގާލް...މަގޭ ޓްވިން އަށް މިކުއްޖާ ވީ ކިހިނެއް؟"މާޒިން ހަށަން ބަދެލިއެވެ.\n"މާޒް. މިއައި މަގުމަތީގައި އެހެން ޚަބަރެއް ލިބިއްޖެ. ވަޒީފާއަށް އިއުލާންކޮށްފަޔޯ އޮތީ. ރަށަށްނުގޮސް މިކޮޅުގައި މަޑުކުރަން ޖެހިއްޖެ. އެހާ އަވަހަށް ހަނާގެ ޓްރީޓްމެންޓް ނުވެސް ނިމޭނެ. އެހެންނޫނަސް އަހަރެމެންގެ ރަށޭ އެކިޔާ ކުޑަ އަވަށަށްގޮސްގެން ޖޮބެއް ނެތްތާ ފިއުޗާއެއްވެސް ނުފެނޭ..މާޒްއާއި މިތާ ވެރިންވެސް ކިހާ އެކުވެރި. ކޮންމެވެސް ވަރެއްގެ ނުފޫޒެއްވެސް އޮންނާނެއްނު. ޗާމިން ބްރަދާއެއް ހުރުމަކީ އާޔާގެ ނަސީބު..ޖޮބް ލިބިއްޖެއްޔާ ޑިނައަކަށް ގެންދާނަން..."\n"އޯކޭ. އޯކޭ އެކަމަކު މަގޭ ކޮއްކޮއޭ އެހެން މީހެއްގެ ގާތު ނުބުނާތި. "\n"ހަހަ...ކޮއްކޮއެއްކަން އެނގުން ފަޚުރެއްކަމަށް ނު ދެކެން ވާނީ.....ކޮއްކޮ އޭ ބުނަން ލަދުން އުޅެންޏާ ދެން އަނގައިންވެސް ނުބުނާނަން......."\n"ތި ކުއްޖާއަށް އަނގަ ނުތަޅުވާ އިރުގަނޑަކަށްވެސް ނީދެވޭނެ. އަނގައިން ނުބުނެ ހުރެއްޖެއްޔާ މިރެކްލްއެއް....މިރެކްލްގެ ވެސް ބޮޑު މިރެކްލްއަކަށް ނު ވާނީ.........."\n"ޓޮއިލެޓެއް ކޮންތާކު ހުރީ؟ ކަޅު ހެދުން ބާލާފައި ދެން ނޯމަލްކޮށް ނުކުތީމަ ނޫނީ ސިފައިންގެ މީހާ އަށް ރަގަޅަށް ޚިދުމަތެއްވެސް ނުދެވޭނެ...ޕްރެޒިޑެންޓްގެ ދަރިއަށް ބޭ އަދަބީކޮށް ކަންތައްކުރެވުނީތީ...."\nމާޒިން ފާޚާނާ ހުރިތަން ބުނެދިންއިރު އާޒީންގެ ނަޒަރު ހުއްޓުނީ ކާރުން ފޭބި ޒުވާނަކަށެވެ. އެކުއްޖާގެ ބޮލުން ކޮންމެވެސް ވަރަކަށް ލޭ އޮހެމުން ދިޔަތަން ފެނިފައި އުދުހިފައި ދުއްވައިގަނެވުނީ ފުރޮޅުލީ ގޮނޑިއަކައި ދިމާލަށެވެ. އެހާ އަވަސް ހަރަކާތަކާއެކު ގެނައިގޮތަށް އެ ފިރިހެންކުއްޖާއާއި ދިމާލަށް މިސްރާބުޖެހިއެވެ.\n"ކިހިނެއްވީ؟ " އޭނަ ހާސްކަމާއެކު އަހައިލިއެވެ.\n"ލޯބިން ގެންގުޅޭ ކޮކަޓޫ ދަތް އަޅައިގަތްގޮތަށް އެއްބައި ކާލައިފި....."\n"ނަސީބެއްނު ލޯ ގޮބޮޅިއާއެކު ނުގެންދިޔަކަން..ތި ކޮކާއްކޯއަށް އަދަބެއް ދޭން އެބަޖެހޭ ތުންގަނޑު ކަނޑައިލާނީ.. އޭރުން މީހުން ލޯބިން ބަލާބޮޑުކުރި ފިރިހެންދަރިއެއްގެ މޫނުމައްޗަށް ހަމަލާނުދޭނެ.އެސޮރުގެ ނުބައިކަން ދައްކައިލަންވެސްް މޫނު ނޫން ތަނެއްގައި ދަތް އެޅިނަމަ..........."\nޒަޚަމްވެފައިވާ ކުއްޖާއާއި އެކީ އައިކުދިންނަށްވެސް ހެވުނެވެ." ދައްތާ....ކޮކާއްކޯއެއްނޫނޭ....ކޮކަޓޫ........"\n"ދައްތަމެން މުސްކުޅިންނަށް ދެން ތި ފާޑުފާޑު ނަންނަމެއް ނޭގޭނެ. ކޮކާއްކޯ ކަހަލަ އެހެން އެއްޗެއް ވަލުތެރޭގައިވެސް އެބައުޅެއެއްނު. ކޮމަންޑޫ ޑަކުތަރުކަން ނޭގޭ............އޭ....ޑަކުތަރު ސާހަބު...އަވަހަށް ދުރުވޭ.....މި ދަރިއަށް އެހީވެދީ........."އާޒީން އިމަޖެންސީ ރޫމާއި ދިމާލަށް ގޮނޑި ދުއްވާލައިފިއެވެ. އޭނަ ވާހަކަދެއްކިއިރު އަޑު ކެނޑިގެން ދިޔަގޮތުން މުސްކުޅިއެކޭ ތަފާތެއް ނެތެވެ. އަޑު ބަދަލުކޮށްލަން އެވަރެއް ނެތެވެ. މާޒިން މާސްކް އަޅައިގެން ހުރިއިރު އޭނަގެ ތުންފަތަށް ވެރިވި ހިނި މީހަކަށް ނުފެންނާނެއެވެ. ދުމެއްހެން އެތެރެއަށް ވަދެ ނަރުސްކުދިންނާއި އެ ޒުވާނާ ހަވާލުކޮށްފައި އެނބުރުނުއިރު މާޒިންގެ ގައިގާ އަޅައިނުގަތީ ކިރިޔާއެވެ. އޭރު އެ ޒުވާނުންވެސް އާޒީންގެ ވާހަކަތައް އިވިގެން ހުނުން ނުހިފެހެއްޓިގެން އުޅޭތަން ފެނުނެވެ.\n"އާޔާ.........." މާޒިން ދަތްތަކަށް ބާރުލާފައި ކިޔާލިއެވެ."އައުޓް....ސީރިޔަސްކޮށް.....ޓޫ މަޗް އިނގޭ....."\n"މާޒް....ބުނަން. އަސްލު ލޯބިން ގެންގުޅުނު ޕެޓެއްނޫން. ވަގަށް ނަގަން އުޅެނިކޮށް ކޮކަޓޫ ހަމަލާދިނީކަން ޔަގީން. ޒަޚަމް ފަހައިލާއިރު އަނަގަވެސް ފަހައިލާތި....." އާޒީން ހިނގައިގަތީ ކުޑަކޮށް ގުދުވެލައިގެން ހުރެ ކޮރެއް ޖަހަމުންނެވެ.\nއާޒީން ފާޚާނާއިން ނުކުތްއިރު އޭނަ ހުރީ ޖިންސަކާއެކު ކަކުލާއި ހަމަޔަށް އޮތް ކަޅުކުލައިގެ ރީތި ހެދުމެއްގައެވެ. ކުރު ސްކާފަކުން އިސްތަށިގަނޑު ނިވާކޮށްލާފައެެވެ. އަވަސް ހިގުމެއްގައި އެ ދުރުމިން ކަޑައްތުކޮށް ހޮސްޕިޓަލުގެ މައި ދޮރުން ނުކުތްއިރު މަހާ ދަރިފުޅު ގޮވައިގެން ފެންގަނޑުކައިރީ އުޅޭތަން ފެނުނެވެ.\n"އެޕޮއިންޓްމެންޓް ޓައިމް......އަވަސް...."އާޒީން ދުރުގައި ހުރެ ހަނާ އެޅިއެވެ.\nއާޒީން ނަފްސާނީ ޑޮކްޓަރަށް ދައްކަން ވަންނައިރަށް އެމީހާ ސުވާލުކުރަން ފެށީ ފޫހިވެ ނިދި އައިސްފައި އިނދެއެވެ. މިއީ އެއްގޮތަކަށްވެސް އޭނައަށް ކަމުދާ ކަހަލަ ޑޮކްޓަރެއްނޫނެވެ. އެންމެ ފޫހިވީ ޑޮކްޓަރ ނިސްބަތްވާ ގައުމުގެ ގޮތުންނެވެ. އޭނަ ދެކޭގޮތުން އިންޑިއާހާ މުޑުދާރު މޮޔައިން ގިނަ ގައުމެއްނެތެވެ.\n"ޑޮކްޓަރ ނަފްސާނީވެފައި ހުރެގެން އެހެން މީހުންނަށް ބޭސްފަރުވާ ކުރާނެ ގޮތެއް މަގޭ ބުއްދިއަކަށް ނުވިސްނޭ. ގުރައިދޫއަށް ތި ބޭފުޅާ ގެންދަން މެނޭޖްމެންޓަށް ދަންނަވާ......."އާޒީން ކްލިނިކަލް އެސިސްޓެންޓަށް ބުނެލައިފިއެވެ."މަގޭ ދަރިފުޅު ބިރުން އެހެރީ ތުނބުޅިފެނުނީމަ.އެހާ ފައިސާ ލިބޭއިރުވެސް ޝޭވް ކުރަން ދާން ނުކެރޭ. ސްޓޯން އޭޖް ނޫން ވިއްޔަ. އޭރު ހުރިހާ އެއްޗެއް ގަލުން ވިއްޔަ ހުރީ...ކަތުރާއި މެޓަލް ސާމާނެއް ނެތް............"\n"ކީކޭ؟" ޑޮކްޓަރ ކްލިނިކަލް އެސިސްޓެންޓް ކައިރިން އަހާލައިފިއެވެ.\n"ޑޮކް......އަސްލު ނުބައި ތަނަކަށް މިވަދެވުނީ.....ކައުންޓަރުން ނުބައި ޑޮކްޓަރަކަށް ނަމްބަރުދިނީ. އެ ވާހަކަ މިބުނެލީ...." އާޒީން އިނގިރޭސިން ބުނެލިއެވެ. އަދި ވަރަށް ލޯބިން ހިނިތުންވެލާފައި ނުކުމެގެން ދާން ހިނގައިގަތެވެ. ކްލިނިކަލް އެސިސްޓެންޓްއަށް ހަގީގަތް ކިޔައިދޭން ނުކެރި މަޑުމަޑުން ފޯނާއި ކުޅެލަ ކުޅެލާއިނެވެ. ނިވާވާ ކަހަލަ ހެދުމެއް އަޅައިގެން ހުރުމުން އޭނަ މާތްކުއްޖެއްކަމަށް ހީކުރިތަނާ އޭނަ އެހީކުރީ ކުށްހީއެއްކަން އެކުއްޖާ ދައްކުވާދީފިއެވެ. ހަގީގަތަކީ މީހަކު ހެދުން އަޅާގޮތަކީ އެމީހާގެ އަޚުލާގާއި ޝަޚުސާއި ގުޅުން ހުރިކަމެއް ނޫނެވެ. ނަމަވެސް ދީންގައި އަންގަވާފައިވަނީ އައުރަ ނިވާކުރުމަށެވެ.\nއާޒީން ކޮޓަރިން ބޭރަށް ފިޔަވަޅެއް އަޅާފައި ޚިޔާލު ބަދަލުވެ ފިޔަވަޅު ހުއްޓުން އެރިއެވެ. މީހާގެ ސިފައަކުން އަދި އެމިހާގެ މޮޅުކަމެއް ދަނެ ނުގަނެވޭނެއެވެ. ރީތި މީހުންގެ ތެރޭގައިވެސް ޖާހިލުން އުޅެނީ ނޫންހެއްޔެވެ؟ އެމީހާ އަދި ކޮންމެފަދަ ގޮތަކަށް ހެދިގެން އިނަސް ސިކުނޑީގެ ތޫނުކަން ދެނެގަނެވޭނީ ވާހަކަދައްކައިލީމައެވެ.\n"ޑޮކްޓަރ ވިޖޭ....ހަމަ ރަގަޅޭ. މި މެމޯކޮޅު ބަލައިލީމަ ޔަގީންވީ..އެންމެ ކުރިން ހީކުރީ ޑީޖޭކަމަށް....." އާޒީން ދަރިފުޅު ކިހިލީގައި ޖަހައިގެން ވަދެ ގޮނޑީގައި ދަރިފުޅު ބޭންދިއެވެ. ހަނާ ހާސްކަމާއެކު އަވަހަށް އަނގައިގާ އިނގިލިޖެހިއެވެ. ޑޮކްޓަރ ހިނިތުންވެލުމާއެކު އެހެންމީހަކު ފެނިލިހެން ހީވިއެވެ. ހަގީގަތުގައި އޭނަ ކިތަންމެހާވެސް މޮޅެވެ. އޭނަ އެކި ސުވާލުތައްކޮށް ބަލިވެސް ދެނެގަތެވެ. އޭނަ ބުނީ ހަނާގެ އެއްވެސް މައްސަލައެއް ނެތެވެ. ކުދިންގެ މިޒާޖާއި އަމަލުތައް ތަފާތުކޮށް ހުރުމަކީ ނަފްސާނީ މައްސަލައެއް ހުރުން ނޫންކަމުގައެވެ. އޭނަ މޮޅުކަމަށް ހީކުރެވުނީތީ އާޒީން އަމިއްލަ ނަފުސަށް މަލާމާތްކުރިއެވެ. ހަގީގަތުގައިވެސް ހަމަ އިންޑިއާގެ އެންމެ ގަމާރު އެކެކެވެ. އިންޓަވިއުކޮށްފައި ވަޒީފާދިން މީހެއްގެ ގަމާރުކަން ކުޑައެއް ނޫނޭ ހިތަށް އަރުވާފައި ކުދިކިޔަމުން އާޒީން ނުކުތެވެ.\n"ތޭންކް ގޯޑް. އަހަންނަށް ވަޒީފާ ލިބިއްޖެ...." އާޒީންއަށް ލިބުނު މެސެޖާއެކު ފުންމައިގެންގޮސް ހިފައިގަތީ މާޒިންގެ ގައިގައެވެ." މާޒް އެމީހުންގެ ބޮލަށް ވަދެގެން ދޯ. އެނީވޭސް އެމީހުން އެކަމާ ރިގްރެޓެއް ނުކުރާނެ. އެންމެ ބެސްޓް އެމްޕްލޯއީގެ އެވޯޑް ދޭނެ އަހަރުނުވަނީސް..ތެންކިއު ބްރަދާ..."\n"އެކަމަކު މަގޭ ކޮއްކޮއެކޭ މީހެއްގެ ކައިރީ ނުކިޔަން ހަނދާން ހުންނާނެ ދޯ..." މާޒިން ހަނދާންކޮށްދިނެވެ.\n"ވަރަށް ފޫހިވޭ. ދެމިނިޓް ތަފާތުހުރި ޓްވިންއާއިމެދު ފަޚުރުވެރިވާންވީމަ އިންޑިރެކްޓް ކޮށް ތިބުނީ ލަދުގަނެޔޯ ކޮއްކޮއަށް ވީމަ. އައި ހޭޓް ޔޫ.....ހުވާ..."\nމާޒިން ހިނިގަނޑެއް ޖަހާލާފައި ސިޑިއާއި ދިމާލަށް ހިނގައިގަތެވެ."ވަރަށް ވަރުބަލިވެފައި. ރެސްޓްކޮށްލަން ދަނީ..ގިވް އެ ކިސް ޓު ހަނާ ދޮންބެގެ ފަރާތުން.."\nއާއިލާގެ ގާތް މީހުންނަށް ވަގުތު ނުދިނަސް މަހާއަށް ވަގުތުދޭނެކަން އެނގި އާޒީންގެ ހިތް ޝަކުވާއިން ފުރުނެވެ. ނަމަވެސް އެއީ ހިނދުކޮޅަކަށެވެ. "ޕޮޒިޓިވް"ކޮށް ވިސްނައިގެން ދުނިޔޭގައި އުޅުމަށްވުރެ ރަގަޅު ގޮތެއް އިންސާނުންނަކަށް ނެތެވެ. ހަސަދައާއި ނަފްރަތުފަދަ ޖަޒުބާތުތަކުން ހިތް ނުސާފުކުރުމުން އަމިއްލަ އުފާވެރިކަން ނިގުޅައިގަތުން ނޫންކަމެއް ނުވާނެއެވެ. ދިރިއުޅުމަކީ ކުރު އެއްޗެކެވެ. މާތް ރަސްކަލާނގެ އޭނައަށް ދެއްވަން ހުރި ނިއުމަތެއް އޭނައަށް ދެއްވާނެއެވެ. އޭނައަށް ވަޒީފާއެއްވެސް ލިބުނީއެވެ.\nމަންމަ އާއި ބައްޕައަށް ގުޅާފައި އޭނަ ޚަބަރު ދިނުމުން އެދެމަފިރިން ވަރަށް ނުގަބޫލުވެ ރަށަށް އަންނަން އަމުރުކުރިއެވެ.\n"މަންމާ..މިއުޅެނީ މިކޮޅުން މެރީކުރަން..."\n"ކާކާތަ؟" މަންމަ ހައިރާންވިއެވެ.\n"ސުބުހާނަﷲ......." މަންމައަށް ލިބުނީ ހައިރާންކަމެކެވެ.\n"މަންމަމެންގެ ދަރިފުޅު ޑޮކްޓަރަކާއި ކައިވެނި ކުރި ވާހަކަ ބުނީމަ އަވަށްޓެރިންގެ އަނގަތައް ބަންދުވާނެ. މަންމައަށް ފަޚުރުވެރިކަމާއެކު ބުނެވޭނެ އާޒީން ޑޮކްޓަރަކާއި ކައިވެނިކޮށްގެން ހަނީމޫނަށް ވިލާތަށް ފުރައިފިއޭ......ސޯ މަންމަމެން ހިތްހަމަޖައްސައިލާ..ދެރަގޮތެއްނުވާނެ...." ވާހަކަތަކުން މަންމައާއި ބައްޕަވެސް ވަގުތުން ހެއްލުނެވެ. އަދި މާޒިންގެ ޚަބަރު އަހައިލިއެވެ. ނުގުޅާކަމަށް ބުނެ ޝަކުވާކުރިއެވެ.\n"ޑޮކްޓަރުން ބިޒީކަމުން ނޭވާލާނެ ވަގުތެއްވެސް ނުވެއޭ މަންމާ. އެއްގެއެއްގައި އުޅޭއިރުވެސް ނުފެނޭ. އެކަމަކު މާޒިން މަންމައާއި ބައްޕަދެކެ ވަރަށް ލޯބިވޭ. ވަރަށް ސަލާމް ފޮނުވި...." އާޒީން މަތިމައްޗަށް ދޮގުހަދާފައި ފޯނު ބޭއްވުމަށްފަހު ހެދުނު ދޮގު ތެދުކުރާނެ ޕްލޭނަކާއިމެދު ވިސްނަން ފެށިއެވެ. މިވީގޮތުން އޭނަގެ ހަޔާތުގެ ބައިވެރިޔަކަށް ޑޮކްޓަރަކު ގެންނަން ޖެހިއްޖެއެވެ. މަންމަ މިވަގުތުކޮޅު ހުންނާނީ އެ ޚަބަރާއިގެންގޮސް ފާތިމަ ކައިރީގައެވެ. ދޮން ފާތިމައަކީ އެރަށު ބީބީސީ ރިޕޯޓަރެވެ. އެ ޚަބަރު މުޅި ރަށުގައި ފަތުރައިލާނީ ބޯކެޔޮވަލަކު ހުޅުލީހެންނެވެ.މަންމަ ކައިރީ ދޮގުހެދިޔަސް އަދި ކުޑައިރުގެ ހުވަފެނަކީވެސް މުއްސަދި ޑޮކްޓަރެއްގެ އަންބަކަށް ވުމެވެ.އެހުވަފެނާއި ކައިރިއަށް ފިޔަވަޅެއް އެޅިއްޖެއެވެ. ދެން ޖެހޭނީ ކޮންމެވެސް ޑޮކްޓަރަކު އަތުއަޅުވައިލާށެވެ.\nހަމީދާއާއި ސަކީނާ ނިކަން ފޯރިއާއެކު ގުޑުގުޑާ ބޯން ތިބިތަން ފެނުމުން އާޒީން ކައިރިއަށް ދިޔައެވެ. ދެމީހުން އޭގެ ނޮޅި އެކަކު އަނެކަކަށް ދެމުން އެ ބޮމުން ވަރަށް ހެވިފައި ތިބި މަންޒަރު އޭނަ ފޯނުގައި ރައްކާކުރިއެވެ. އަދި ފޭސްބުކަށް ޕޯސްޓްކޮށްލައިފިއެވެ.\nމަހާއަށް އެކަން އެނގުމުން ހިތްހަމަނުޖެހޭ ގޮތްވިއެވެ. ނަމަވެސް އޭނަ ކެތްކުރިއެވެ. ދެރައީ އާޒީން ޖޯކު ޖެހުމުގެ ވަސީލަތަކަށް މާމަ ހެދިކަމެވެ.\nއާޒީންގެ މައިންބަފައިން އޭނަގެ އައިޑީގައި އަލާޔާ އާޒީން އާދަމް ޖަހަންވީ އެއްވެސް ސަބަބެއް އޭނައަކަށް ނޭގެއެވެ . މާޒިން އާދަމް ފަދައިން އެންމެ ނަމެއް އޮތްނަމަ ރަގަޅުވީސްކަން ނޭގެއެވެ. އޭނަ ކުޑައިރު ސުވާލުކުރުމުން އެނގުނީ މަންމައާއި ބައްޕައަށް ދެނަން ރީތިވުމުން ދެ ނަންވެސް ބޭނުންކުރީކަމުގައެވެ. މިހުރިހާ ދުވަހު އެންމެނަށް އޭނަ އެނގިފައި އޮތީ އާޒީންގެ ނަމުގައެވެ. އެއީ އޭނަގެ މާޒީއެވެ. ހަޔާތުގެ އާ ސަފުހާތަކެއް ލިޔަން ފަށާއިރަށް އޭނަގެ އަނެއް ނަން ބޭނުންކުރަން އޭނަ ނިންމިއެވެ. މިއަދުން ފެށިގެން އޭނައަކީ އަލާޔާއެވެ. އާޒީންއަކީ މާޒީއެވެ. ބަދުނަސީބެވެ. މާ ރީތި ހަނދާންތަކެއް އެ ސަފުހާތަކަކު ނެތެވެ.\nއަލާޔާ ވަޒީފާއަށް ދާން ނުކުތްދުވަހު ލުއިގޮތަކަށް މޭކަޕްކޮށްލިއެވެ. ކަޅުހަރުވާޅަކާއި ހުދުކުލައިގެ ޓޮޕަކާއެކު އަޅާފައިހުރި ޝޯލާއިމެދު އޭނަ ހިތްހަމަޖެހުނެވެ. ހަދިޔާއަކަށް ލިބިފައިހުރި ސެންޓްފުޅިން ސެންޓްޖަހައިލިއެވެ. އަމިއްލަ ނަފުސަށް އޮތް ފުރިހަމަ ޔަގީންކަމާއެކުގައި އޭނަ ގެއިން ނިކުންނަމުން ދުޢާއެއްވެސްކޮށްލިއެވެ.\nފުރަތަމަ ދުވަހު މަސައްކަތްކުރަން ޖެހުނީ ރިސެޕްޝަނުގައެވެ. ބްރޭކްގަޑީގައި ކޮރިޑޯއިން ހިނގާފައި އަންނަނިކޮށް ސައިކޭޓްރިސްޓުން ބަލާ ރޫމާއި އަރާ ހަމަވުމުން އެދިމާލަށް ބަލައިލެވުނީ މީހަކު އެތެރޭގައި ހުރިހެން ހީވެފައެވެ. ލޮލުގައި އަޅައިގަތީ ނަން ބޯޑެވެ." ޑޮކްޓަރ އައިމަލް"އެނަމުގެ ވެރިޔާ ދެކޭހިތުން ނުހުރެވިގެންގޮސް ދޮރު ހުޅުވާލުމާއެކު ނޭފަތުގައި ޖެހުނީ ކޮފީގެ ދެވިހިފާ މީރުވަހެވެ. އެ ފިރިހެނާ ހުރީ ބިއްލޫރި ފާރުކައިރީގައި ކުރިމަތިން ފެންނަން އޮތް ހިތްގައިމު މަންޒަރުތަކަށް ގެއްލިފައެވެ. ފަހަތުން ފެނުނުއިރު ސްމާޓެވެ. އެކަމަކު މޫނު ހުތުރުކަމުން އަނބުރައިނުގަންނާނެކަމެއް އެނގެނީ ކާކަށް ހެއްޔެވެ؟ އެކަމަކު ކޮޓަރިތެރޭގައި ހިފާލާފައި މީރުވަހެއް ހުއްޓެވެ.\n"ޑޮކްޓަރ އައިމަލް؟" އަލާޔާ ކަރުކެހިލިއެވެ. އަދި އެންމެ ރީތި ހިނިތުންވުން ވެރިކުރަމުން އިންތިޒާރުގައި ހުރިއިރު ޑަގަ ޑަގަލާފައި ހިތްތެޅުނެވެ.\nއައިމަލް ބަލާލުމާއެކު އަލާޔާއަށް އެއީ އޭނަގެ ހަޔާތަށް އެންމެ އެކަށީގެންވާ ބައިވެރިޔާކަން ޔަގީންވިއެވެ. ހަޔާތުގެ ބައިވެރިޔަށް ހުރުމަށް އޭނަ އެންމެ ގަޔާވަނީ ވަކި ސިފަތަކެއް ހުރީމައެވެ. އައިމަލް ހީވަނީ ވެމްޕަޔާ ޑައިރީސްގެ ކްލައުސްގެ ކޮއްކޮގެ އެއްމާބަނޑު މީހެއްހެންނެވެ. ކުޑަކޮށް ރާޅުބާނި އިސްތަށިގަނޑު ހޭވިފައިވާގޮތާއި އެ ކަންނެތް ދެލޯ އަދި އެ ވެމްޕަޔާ ނަޒަރުވެސް އޭނަގެ ހިތް ރޫރޫ އަޅުވައިލީ ބިރުންކަމެއް ނޫނީ އެހެން ސަބަބަކާހުރެ ކަމެއް ނޭގުނެވެ. ތުނިކޮށް ކޮށާލާފައިވާ ރަންމުށިކުލަ އަރާ ތުނބުޅިއާއި އިސްތަށިގަނޑުގެ ކުލަވެސް ތަފާތެއް ނެތެވެ. ބުމަ ވެސް ގަދައެއް ނޫނެވެ. ފަނޑު މުށި ބުމައެކެވެ. އެންމެ ރީތި ފިޔާތޮށިކުލައެއްގެ ތުންފަތެކެވެ. ކްލައުސްއަށް ހިތް ކިޔާ އަންހެންކުދިންނަށް އެންމެ ރީތިވާނީ މި ޒުވާން ޑޮކްޓަރކަމާއިމެދު ޝައްކެއް ނެތެވެ. އަލާޔާގެ ހިތް ކިޔައިފިއެވެ.\n"އަޅުގަނޑަކީ އަލާޔާ....... އާ ސްޓާފެއް..."\n"އޯ....ނުފެންނަނީ އެހެންވީމަ ދޯ.." އައިމަލްގެ އަޑާއި ރާގުގައިވެސް އެހެރީ އެންމެ ހިތް ކިޔާގޮތެވެ.\n"މިރޫމް ވަރަށް ކޮމްފޮޓަބްލް.."\n"ތިބުނީ ހަމަތެދެއް. މިފަޅީގައި މިހިރަ ރޫމްތަކުން ބޭރުގެ މަންޒަރުތައް ފެންނަން ހުރީމަ ޑިއުޓީގައި ވަގުތު ދާގޮތެއްވެސް ނޭގޭ.....ކޮފީ ބޯނަންތަ؟"އައިމަލް އެހިއެވެ.\n"ވެލް.....އޯކޭ.....ކޮފީއަކީ އެންމެ ފެވެރިޓް ބުއިން........" އަލާޔާ އެ ދައުވަތަށް އިޖާބަދިނީ ހިތުން ރުހުމުންނެވެ.\n"ކޮފީއާއި ސެންޑްވިޗް......" އައިމަލް އޭނަގެ ދަބަސް ހުޅުވާފައި ސެންޑްވިޗެއްވެސް ދިއްކޮށްލިއެވެ. އަދި މޭޒުމަތީގައި ހުރި ފެންފުޅިން ތަށްޓަކަށް ފެންއަޅާފައި ކޮފީ ޕެކެޓެއް ކަނޑާލައިފިއެވެ.\n"އަބަދުވެސް މިހާ ޖެނެރަސްތޯ؟" އަލާޔާ ފަރިގޮތަކަށް ހީލިއެވެ.\nއައިމަލްގެ މޫނުމަތިން ފެނުނީ ސީރިޔަސްކަމެވެ. ތަފާތު ފިރިހެނެކެވެ. އެހެން ކުއްޖަކުވެސް އެތަނަށް ބޯދިއްކޮށްލާފައި އައިމަލްއާއި އަނގަ ތަޅާހިތުން ގޮނޑިއެއްގައި ޖައްސައިލިއެވެ.\n"މާ ލަހުން ތި އާދެވުނީ. ސޮރީ..ކޮފީ ހުސްވެއްޖެ."އައިމަލް ބަލާވެސް ނުލާ ބުނެލިއެވެ.\n"އިޓްސް އޯކޭ ސަރ...." އެކުއްޖާގެ މޫނަށް ރަތްކުލައެރިއެވެ. އައިމަލް ކައިރީގައި އަންހެންކުދިން ތުއިވާވަރެކެވެ. އަލާޔާ އެވަގުތު އަޒުމް ކަނޑައެޅީ ހުރިހާ އަންހެންކުދިންގެ ހިތުގެ ރަސްގެފާނު ފޭރިގަތުމަށެވެ.\nއަލާޔާގެއަށް އައުމާއެކު ލިބުނީ އަހަން ބޭނުންވިފަދަ ޚަބަރެއް ނޫނެވެ. މާޒިންއަށްޓަކާ އުފާވިނަމަވެސް އޭނަގެ މުސްތަގުބަލާއިމެދު ފިކުރުކުރަން ޖެހުނެވެ. މާޒިންއަށް ޔޫކޭއިން ސްކޯލާޝިޕެއް ލިބުނީއެވެ. މާޒިން ނިންމީ މަހާވެސް ގޮވައިގެން ދިޔުމަށެވެ. އަލާޔާއާއިމެދު އޭނަގެފައިސަލާ އަކީ ރަށަށް އެނބުރި ފޮނުވައިލުމެވެ. ކައިވެނިކޮށްފިއްޔާ މާޒިންގެ ގޭގައި ހުރެވިދާނެއެވެ. ފަހު ޖުމްލައިން އަލާޔާގެ ސިކުނޑީގައި އުއްމީދުގެ ކަނި ފިޔަޖަހައިލިއެވެ. އައިމަލްގެ ތަސްވީރު އޭނަގެ ލޮލުގެ ސްކްރީނަށް އެރީ ކީއްވެކަމެއް ނޭގުނެވެ.\n"އޭނަ މެރީޑް ކަމަށް ވާނީ. ކިހާ ސީރިޔަސް. އެންމެ ފޮނި ސީރިޔަސް ބޮޑާ ޑޮކްޓަރު ކަމަށް ހުރިހާ ސްޓާފުން ބުނާނީ ކޮންމެވެސް ސަބަބެއް އޮތީމައެއްނު. އެކަމަކު އޭނަ އެންމެ ރީތީ....ރީތިވީމަ ފޮނީކަމަށް ވާނީ. ފަޚުރުވެރިނުވާނީ ކާކު؟؟ ވެމްޕަޔާރ ކްލައުސް އާއި ވައްތަރުވުމަކީ މީހަކަށް ލިބޭނެ އެންމެ ބޮޑު ނަސީބު..." އަލާޔާ ގެ ހިތުގައިވި އަޒުމް ވަރުގަދަވިއެވެ. އައިމަލް ހާސިލުކުރުން ހުރިހާ ކަމަކަށްވުރެ ބޮޑުވިއެވެ.\nފޯނަށް ބަލަހައްޓައިގެން ނުނިދިފާ އިރުކޮޅެއްވާންދެން އޭނަ އޮތެވެ. އެތައް ފަހަރު އައިމަލްއަށް މެސެޖްކުރަން ހިތް އާދޭސްކުރިއެވެ. މެސެޖް ލިޔަން ފަށާފައިވެސް ފޮހެލަން ޖެހުނީ އައިމަލްގެ ހިތް އެއްވެސް ވަރަކަށް ނޭގޭތީއެވެ.\nއަލާޔާ ހިތަށް ފިނިވީ އެލޮކޭޝަނުގައި އޭނަގެ ނަން ޑޮކްޓަރ އައިމަލްއާއެކު އޮތުމުންނެވެ. ހިތަށް ބިރުވެރިކަމެއްވެސް ވަނެވެ.\n"ކްލައުސްއާ އެކުގައިތަ؟" ކުއްޖަކު އަހައިލިއެވެ.\n"ނޫން......އައިމް ވިތް ޑޮކްޓަރ އައިމަލް...."\n"އެވާހަކައޭ ހަހަ.....އައިމަލްގެ ނިކްނޭމަކީ ކްލައުސް..."\n"އައިމަލް މާ ރީތި..ކްލައުސްއަކާއި ވައްތަރެއްވެސް ނޫން....."އަލާޔާ ހިތް ހަމަނުޖެހޭ ގޮތްވިއެވެ. އެންމެނަށް އައިމަލް "ކްލައުސް"އާއި ވައްތަރުވެގެން އެނަން ކިޔަންޏާ އޭނަ ހަމަ ކިޔާނީ އައިމަލްގެ ނަމުންނެވެ.\n"ހިނގާ ބަދަލުކުރަން....މަ ވަރަށް ފޫހިވޭ ސާޖިކަލް އޯޕީޑީއަށް ދާން..."\n"ސޮރީ..." އަލާޔާ ދެކޮޅުހެދިއެވެ." މިބުނީ އަހަރެންގެ ދަރިފުޅުގެ މައްސަލައެއް ހުރެގެން ނަފްސާނީ ޑޮކްޓަރުގެ އޮޕީނިއަން އެއް އަހައިލަންކަމަށް. އެހެންވެ....ދެން ފަހަރަކުން އިނގޭ........"\nއަލާޔާ ބަލިމީހުން ބަލާ ކޮޓަރިއަށް ވަންއިރު އައިމަލް މާސްކް ނާޅާ އިނުމުން އަވަހަށް ހެނދުނުގެ ސަލާމް ކުރުމުން އޭނަ ޖަވާބުދިނެވެ. އެކަމަކު ހީލަން ނޭގުނެވެ. ކިތައް ބަލިމީހުން ހެއްޔޭ އެހީ ރަސްމީކޮށެވެ.\n"ހުރިހާ ދަތެއް އިދިކީލައަށް ފަޅާފައި އަދި ފަނި ކައި ކަޅުވެފައި ކަމަށް ވާނީ...އެހެންޏަ. ހީލަން ނުކެރޭނީ އެހެންވެތާ......" އަލާޔާ ހިތާހިތުން އެއްޗެހި ކިޔައިގަތެވެ." ބޮޑާ މީހުން ތަންތާ އުޅޭ. ހުވާ މިވަރެއް ނުދެކެން. މިހާރު އަހަރެން އެނގުނު ކަމަކަށްވެސް ނެހެދި. އިއްޔެ ކޮފީ ދިން ހަދާނެއްވެސް ނެތީތަ؟ ބޮލުގައި ހިފާ ހަލުވައިގަތީމަ އެ ތިކް ހެޑަށް އެއްޗެއް ވަންނާނީ. "\nބަލިމީހުން ނިމުމާއެކު އައިމަލް ތެދުވުނުގޮތުން ހީވީ އަލާޔާގެ ފަރާތުން ސަލާމަތްވާން މަސައްކަތްކުރިހެންނެވެ. ބަލިމީހާއާއެކު އެތަނުން ރައްކާވެގެން ދާން އުޅުނުހެންނެވެ. ފޫހިވާކަން އަންގަން މިވަރުގެ ވަރުގަދަ މެސެޖެއް މީހަކަށް ނުދެވޭނެއެވެ.\n"ޑޮކްޓަރ އައިމަލް. މިނިޓްކޮޅެއް ދެވިދާނެތޯ؟"\nއައިމަލް ގަޑިއަށް ބަލައިލިއެވެ. އެޕްލްގަޑީގެ އިޝްތިހާރެއްފަދައިން އެ އަތާއި އެ ގަޑި ނިކަން ގުޅެއެވެ.\n"ހިތަށް އެރީ މިސްކިތަށް ދާނީއޭ. އެކަމަކު....ވަޓް އިޒް އިޓް..." އައިމަލްގެ ފުން ދެލޯ އޭނަގެ ލޮލާއި ގުޅުނެވެ. ސުބުހާނަﷲއެވެ. ދީންވެރިކަމުގެ ކޮޅެއް ނެތެވެ. ނަމާދު ގާއިމުކުރާ މީހާއަކީ އެންމެ ތަގުވާވެރި މީހާއެވެ. އޭނަވެސް ދީންވެރި ކުއްޖަކަށްވާ ހިތްވެއެވެ. ނުލިބެނީ ވަގުތާއި ކެތްތެރިކަމެވެ. ﷲ ހިދާޔަތް ދެއްވައިފި އަޅަކީ ނަސީބުވެރިއެކެވެ. އައިމަލްގެ ރީތިކަމާއި އެއްވަރަށް ދީންވެރިކަންވެސް އެ ދައްކުވައިދިނީއެވެ.\n"އާ ޔޫ މެރީޑް......." އަލާޔާާ ހީކުރީ އޭނައަށް އެހެން ބުނެވުނީ ހިތުން ކަމަށެވެ. ނަމަވެސް އެ ލަފުޒުތައް އައިމަލްގެ ކަންފަތާއި ހަމަޔަށް ފޯރައިފިއެވެ. އަލާޔާގެ މޫނު ރަތްވެގެން އައިގޮތުން ކަންފަތު ފޫޅުގަނޑުގައިވެސް ހުޅު ހިފާފައިވާ ހެން ހީވިއެވެ. އޭނައަށް ކަންފަތުގައި އަތް ޖައްސައިލެވުނެވެ. ފޮޅުވައިލެވެންވެސް އުޅެވުނެވެ. ހޫނުވީވަރުން ހުޅު ހިފިހެންވެސް ހީވީއެވެ."ހީޒް ހޮޓް އޭޒް ބާނިން ކޯލް...ކިހިނެއް މިވަނީ. އާޔާ ހަމަޖެހިބަލަ.....ޝައިތާނާގެ ކަންތަކޭ..........ޑެވިލް.....އައި ހޭޓް ޔޫ...ނަމާދަށް ދާން އުޅޭ އަޅުވެރި ކުއްޖަކު ހުއްޓުވަން އަދި މިއެހުނީ ކޯނޗެކޭތަ؟...."\nއައިމަލް އެއްލޯ ކުޑަކޮށްލަމުން ބަލައިލިގޮތުން އަލާޔާ އަށް އިހުސާސްވީ އޭނަ ވަގުތުން ގަނޑުފެން ގަނޑަކަށްވެ ހުރިތަނަށް ވިރިގެން ފައިބައިގަތްހެނެވެ. ޔަގީނެވެ. މި ސީރިޔަސް ޑޮކްޓަރ އައިމަލް އޭނަ ލަދުގަންނަވައިލާނެއެވެ.


Suez Canal Gai Thaashivi Boat Ah Kuri Erun Libey Gotheh Nuvi - Vaguthu\nދުނިޔޭގެ އެކި ހިސާބުތަކަށް މުދާއުފުލުމަށް ބޭނުންކުރާ މައި މަގު ކަމަށްވާ ސުއެޒް ކެނަލްގައި މިދިޔަ މަހު 'އެވާ ގިވެން' ބޯޓު ތާށިވެ އެންމެންގެ ސަމާލުކަމަށް އެކަން ވަނީ އައިސްފައެވެ. ބޯޓު ފުން ކުރެވިފައި ވީ ނަމަވެސް އަދިވެސް ބޯޓު އޮތީ މިސްރުގެ ބާރުގެ ދަށުގައެވެ.\nއެޕްރީލް 12 ވަނަ ދުވަހު މިސްރުގެ ކޯޓަކުން ވަނީ މި ބޯޓުގެ ވެރިޔާ 916 މިލިއަން ޑޮލަރުން ޖޫރިމަނާ ކުރުމަށް ހުކުމް ކޮށްފައެވެ. ސުއޭޒް ކެނަލް ބަންދުވުމުން މިސްރަށް ލިބުނު ގެއްލުމާއި އަދި ބޯޓު ފުންކުރުމަށް ކުރި މަސައްކަތުގެ އަގެއްގެ ގޮތުން ބޯޓުގެ ވެރިޔާ ޝޯއީ ކިޝެން ކައިސާ 916 މިލިއަން ޑޮލަރު މިސްރަށް ދައްކަން ވަނީ ހުކުމް ކޮށްފައެވެ.\nކޯޓުން ހުކުމް ކުރި ނަމަވެސް، އެވާ ގިވެންގެ ވެރިޔާ ވަނީ މި ފައިސާ ދިނުމަށް ދެކޮޅު ހަދާފައެވެ.\nއެހެން ނަމަވެސް ޖޫރިމަނާގެ އަދަދު މިސްރަށް ނުދައްކަނީސް ބޯޓު ދޫ ނުކުރާނެ ކަމަށް މިސްރުން ވަނީ ބުނެފައެވެ.\nޓީވީ އިންޓަވިއު އެއްގައި ސުއެޒް ކެނަލް އޮތޯރިޓީގެ ހިންގުމާއި ހަވާލުވެގެން ހުންނެެވި އުސާމާ ރާބީ ވިދާޅުވީ އެވާ ގިވެން ބޯޓުގެ ވެރިޔާ ޖޫރިމަނާ އަދާކުރަން ދެކޮޅު ހަދަމުންދާތީ، ބޯޓު އޮތީ ރަސްމީކޮށް މިސްރުގެ ބެލުމުގެ ދަށަށް ގެނެވިފައި ކަމަށެވެ.\nމިސްރުން ވަނީ އެވާ ގިވެން ބޯޓު ސުއެޒް ކެނަލްގައި ތާށި ވާން މެދުވެރިވި ސަބަބު ބެލުމަށް ތަހުގީގް ކޮށްފައެވެ.\nތަހުގީގުން އެނގިގެން ދިޔައީ ބޯޓު ބީހެން މެދުވެރިވީ މޫސުން ގޯސްވެގެން ނޫން ކަމުގައި ސުއެޒް ކެނަލް އޮތޯރިޓީން ބުނެފައިވެއެވެ. އެ އޮތޯރިޓީއިން ގަބޫލު ކުރަނީ ލިބުނު ގެއްލުމުގެ ޒިންމާ އެވާ ގިވެން ބޯޓުގެ ވެރިން ނަގަން ޖެހޭނެ ކަަމަށެވެ. އެެހެންކަމުން، ބޯޓަށް ދަތުރު ކުރެވެން އަންނަނީ މިސްރަށް ދައްކަން ހުރި ފައިސާ ދައްކާ ނިމުމުންނެވެ.


SunOnline: Dhauvathah evves party egge rasmee javaabeh adhi nulibey: Adhurey\nދައުވަތަށް އެއްވެސް ޕާޓީއެއްގެ ރަސްމީ ޖަވާބެއް އަދި ނުލިބޭ: އަދުރޭ\nމުޙައްމަދު ނާއިލް ހަފީޒް 03 Aug 2021, 11:35\nޖޫން 25، 2020: ޕީއެންސީގެ ރައީސް އަބްދުއްރަހީމް އަބްދުﷲ -- ސަން ފޮޓޯ/ ފަޔާޒު މޫސާ\nޕްރޮގްރެސިވް ކޮންގްރެސް ކޯލިޝަނުން "މިނިވަންކަމުގެ ދިފާއުގައި ދިވެހިން" ގެ ނަމުގައި ކުރިޔަށް ގެންދާ ގައުމީ ކެމްޕޭނުގައި ބައިވެރިވުމަށް ސަރުކާރުގައި ހިމެނޭ ކޯލިޝަން ޕާޓީތަކަށް ދިން ދައުވަތަށް އަދި އެއްވެސް ޕާޓީއެއްގެ ފަރާތުން ރަސްމީ ޖަވާބެއް ނުލިބޭކަމަށް އިދިކޮޅު ކޯލިޝަން ހިންގެވުމާއި ހަވާލުވެ ހުންނެވި ޕީއެންސީގެ ރައީސް އަބްދުއްރަހީމް އަބްދުﷲ (އަދުރޭ) ވިދާޅުވެއްޖެއެވެ.\nއޭނާ މިހެން ވިދާޅުވެފައި މިވަނީ އެ ޕާޓީއިން ދިން ދައުވަތަށް ޖުމްހޫރީ ޕާޓީ އާއި އަދާލަތު ޕާޓީ އިން ނޫނެކޭ ބުނެފައިވާކަމަށް މީޑިއާގައި އަޑުފެތުރެމުން ދާ ދަނޑިވަޅެއްގައެވެ. އަދުރޭ "ސަން" އަށް ވިދާޅުވީ އިދިކޮޅު ކޯލިޝަނުން ދައުވަތު ފޮނުވާފައިވާނީ ރަސްމީކޮށް ލިޔުމުން ކަމަށެވެ. އެހެންކަމުން އޭގެ ޖަވާބުވެސް ފޮނުވަން ވާނީ ލިޔުމުންކަމަށް އޭނާ ވިދާޅުވިއެވެ.\n"އަޅުގަނޑުމެން ގަބޫލްކުރާނީ އެބޭފުޅުން ރަސްމީކޮށް ދޭ ޖަވާބު. އެބޭފުޅުންވެސް ވިދާޅުވޭތާ މީޑިއާގައި ދައްކާ ވާހަކައަކީ އެއްވެސް އެއްޗެއް ނޫނޭ. އެހެންވީމާ އެ ބޭފުޅުންވެސް އަދި މީޑިއާގައި އެގޮތަށް ވިދާޅުވެފައި އަދި އެހެންގޮތަކަށްވެސް ކަންކުރައްވަފާނެތާ." އަދުރޭ ވިދާޅުވިއެވެ.\nއޭނާ އިތުރަށް ވިދާޅުވީ މި ކެމްޕެއިނުގައި ބައިވެރިވުމުގެ ފުރުސަތު އެމްޑީޕީއަށް ދީފައިނުވާނެކަމަށެވެ. އަދި އެއީ މިއަދު ގައުމު ހަލާކުކުރުމުގައި އެންމެ ބޮޑު ދައުރެއް އަދާކުރާ ޕާޓީ ކަމަށެވެ.\n"އަދި ރައީސް ނަޝީދު ބޭނުންފުޅު ވިޔަސް އަޅުގަނޑުމެން ބޭނުމެއް ނޫނޭ ރައީސް ނަޝީދާއެއްކޮށް މަސައްކަތްކުރާކަށް. އަޅުގަނޑުމެން ދެންނެވިން ދެއްތޯ އެރޭ، ރައީސް ނަޝީދުވެސް ވަޑައިގަންނަވާށޭ އަދި ރައީސް ސޯލިހުވެސް ވަޑައިގަންނަވާށޭ. އޭގެ މާނައަކީ އެމީހުން މަގާމުން އިސްތިއުފާ ދެއްވާށޭ." އަދުރޭ ވިދާޅުވިއެވެ.\nމި ކެމްޕެއިނަކީ ކުރީގެ ރައީސް އަދި ޕީޕީއެމްގެ ލީޑަރު އަބްދުﷲ ޔާމީން އަބްދުލްގައްޔޫމުގެ ލަފާފުޅުގެ މަތިން ފެށި ހަރަކާތެއްކަމަށް ޕީޕީއެމުން ވަނީ ބުނެފައެވެ. މި ހަރަކާތާ ގުޅުމަށް އިދިކޮޅު ކޯލިޝަނުން ދައުވަތު ދީފައިވަނީ މޯލްޑިވްސް ރިފޯމް މޫވްމަންޓް (އެމްއާރްއެމް) އަށާއި، ޖުމްހޫރީ ޕާޓީ (ޖޭޕީ) ގެ އިތުރުން އަދާލަތު ޕާޓީ (އޭޕީ) އަދި މޯލްޑިވްސް ޑިވެލޮޕްމަންޓް އެލާޔަންސް (އެމްޑީއޭ) އަށެވެ.


Story: Dihaeh: Hama emme kamakah | Mihaaru\n29 ޖޫން 2020 - 09:12 16 comments\nޖޫން 25، 2020، ބުރާސްފަތިދުވަހުގެ ބަޔާ ގުޅޭ\nވީރު މުހައްމަދާ ކުރިމަތިލައިގެން ހުރި، ބިޔަ އެ ޒުވާނާގެ ހަށިގަނޑާއި މޫނުން އޭނާގެ ހިތަށް ނުތަނަވަސްކަން ވަނެވެ. އެއީ އޭނާ ބަލަހައްޓަން ޖެހޭ މީހާ، ރައީސް ހާލިދަށް ކަމެއް ވެއްޖެ ނަމަ، މިގެއަށް އައިސް، ތަން ފުނޑުކުރަން ޖެހިލުންވާނެ މީހެއް ނޫންކަން، ކަށަވަރުވި އެވެ. އެއީ މީގެ ކުރިން އޭނާއަށް ފެނިފައި ނުވާ ކަހަލަ ދިވެހި ފިރިހެނެކެވެ. ފާތިރު ކަހަލަ ފިރިހެނެއް ނޫނެވެ. އެއަށް ވުރެ މާ ހިތްވަރުގަދަ، މާ ކެރޭ، މާ ގޮތްދޫނުކުރާ މީހެއްކަން އެނގުނެވެ. "ކޮއްކޯ ހައްވާ!" ދަލޭކަދައިތަ ގޮވާ އަޑު އިވުނެވެ. އޭރު، ރައީސް ހާލިދާ އެކު، އެ ޒުވާނާ އެގެއަށް ފުރަގަސްދީ، ހިނގައިގެންފި އެވެ. ހައްވަ ވެސް އެނބުރި، ގެއަށް ވަންނަން ހިނގައިގަތެވެ.\nހައްވަ ގޭތެރެއަށް ވަދެގެން އަންނަ ތަން ބަލަން ދަލޭކަދައިތަ އޮތެވެ. އެނދު ކައިރިއަށް ހުއްޓި، އެ ހުރީ އޭނާ ބުނާ އެއްޗެއް އަޑުއަހަންކަން އެނގުނެވެ. ހައްވަގެ ގޮތަކީ އެ އެވެ. ފާތިރުއާ ކައިވެނި ކުރި ރޭ ދިމާވި މައްސަލަގަނޑަށް ފަހު، އަނެއްކާވެސް ހައްވަގެ މޫނު މަތިން ފެންނަނީ ކިޔަމަންތެރިކަމެވެ. އޭނާގެ ހަޔާތަށް ތޫފާނެއް އައިކަމުގެ އަލާމާތެއް ނުދައްކަ އެވެ.\nހައްވަ ހުރީ ދަލޭކަދައިތަގެ ކިޔަމަންތެރިކަމުގެ ދަށުގަ އެވެ.\n"މުހައްމަދު ކައިރީ ބުނޭ އަންނާށޭ!" ދަލޭކަދައިތަ ބުންޏެވެ. އެ ވާހަކައާ އެކު ހައްވަ ގެއިން ނުކުތެވެ. ކުޑައިރުކޮޅެއް ފަހުން ގެއަށް ވަނީ ވީރު މުހައްމަދެވެ. ހައްވައެއް ނާދެ އެވެ.\nވީރު މުހައްމަދު ގޮސް އެނދު ކައިރީ ހުއްޓި، ދަލޭކަދައިތައާ ދިމާއަށް ފުންކޮށް، ކިޔަމަންތެރިކަމާ އެކު ބަލައިލި އެވެ.\n"މިހިރީ އެ ފެން ފުޅި. ގެންގޮސް ހަމަ އެ ތަނުގައި ވަޅުލާ!" ދަލޭކަދައިތަ ބުންޏެވެ.\n"ހައްވައަށް ކިޔައެއް ނުދޭނަންތަ ވީ ގޮތެއް؟" ވީރު މުހައްމަދު ސުވާލުކުރި އެވެ.\n"އިހަށް މި ފޮރުވާ. މިއީ މި ގޭގައި އަހަރެމެންނަށް ރައްކާކުރެވޭނެ އެއްޗެއް ނޫން. އަހަރެންގެ ކާބަފައިން އެ ފެން ފުޅި މި ގެއިން ނެރެ، ރަސްގެފާނަށް ވެދުމަށް އެރުވީ ވެސް އެހެންވެ. އަވަހަށް ދޭ!" ދަލޭކަދައިތަ ބުންޏެވެ.\n"ވީރު މުހައްމަދު އޭނާގެ ބޮލުގައި އައްސާފައި އޮތް ފޮތިގަނޑު މޮހާލި އެވެ. ދެން ދަލޭކަދައިތަގެ ބޯލާކޮޅުގައި ހުރި، ބިއްލޫރި ކުޑަކުޑަ ފުޅި ނެގި އެވެ. އޭގެ މަތިގަނޑަކީ ބޯ ބިއްލޫރީގެ އުނގުރިއެކެވެ. ފުޅި ތެރެއަށް އެ ހަރާލާފައި ހުރި ގޮތުން ހީވަނީ، އެންމެ ފެން ފޮދެއް ވެސް ބޭރަށް ނުނިކުންނާނެ ހެންނެވެ. މެދާ ހަމައަށް ހުރި ފެންފޮދު، ފުޅި ނެގުމާ އެކު އައި ތެޅުމުގައި، ކުޑަކުޑަކޮށް، ދެ ފަރާތަށް ހެލިލި އެވެ. އޭނާގެ ހުދު ފޮތިގަނޑުގެ ތެރެއަށް ފުޅި ލައި، ރަނގަޅަށް ފޮރުވި އެވެ.\n"ހަނދާންކުރާތި! މުހައްމަދަށް ތި ލިބުނީ ކިހިނެއް ކަމެއް ހައްވައަކަށް ނޭނގޭނެ. އަހަންނާ ހަމައަށް ގެނައި ހާއްސަ އެއްޗެއްކަން އެކަނި އޭނާއަށް އެނގޭނީ. ތީގެ އަސްލު ކިޔައިދިނުމުގެ ބޭނުމެއް އަދި ނެތް. އަވަހަށް ދޭ!" ދައިލޭކަދައިތަ ބުންޏެވެ.\nކިޔަމަންތެރިކަމާ އެކު ވީރު މުހައްމަދު ނުކުތެވެ. އޭރު ހައްވަ ހުރީ، އޭނާގެ ގޭ ދޮރު ކައިރީގައި، ގޭ އަންހެންވެރިންނާ ވާހަކަ ދައްކާށެވެ. ވީރު މުހައްމަދު އަންނަން ފެށުމުން، ވާހަކަ ހުއްޓާލާފައި، ގެއާ ދިމާއަށް ހިނގައިގަތެވެ. ހައްވަ ގެއަށް ވަދެ، ދޮރު ލެއްޕި ތަން މުހައްމަދަށް ފެނުނެވެ. އެހާ ހިސާބުން އޭނާގެ ހަރަކާތްތައް އަވަސްވި އެވެ. އޭނާގެ ފިރިހެން އެއް ދަރި، ގޭގައި ބަހައްޓާފައި އަނެއް ދެ ދަރިން ގޮވައިގެން، ބާރަށް ހިނގާފައި ގޮސް، ވަލުތެރެއަށް ވަނެވެ.\nއެ މީހުން މިސްރާބު ޖެހީ، މަލިކުން ފިއްލަދުއަށް ކުރި ދަތުރުގައި ފިއްލަދޫ މޫދަށް ގެނބެމުން ދަނިކޮށް ނަގައިގެން ގެނެސް ހައްވަ ބޭއްވި އެނދު ހުރި ތަނަށެވެ.\nޖަލްސާއަށް ދާން ތައްޔާރުވެ، ރައީސް ހާލިދު އެނދުގައި އިށީނދެލައިގެން އިނެވެ. ކައިރީގައި، އެނދު މަތީގައި، އޮތީ ދަލޭކަދައިތަ ދިން ފަތެވެ. އެ ކިޔަން ބުނެފައި އޮތް ގަޑި ޖެހުނީ އެވެ. އޭނާ އުޅުނީ ފަތް ހުޅުވާލާށެވެ. އެކަމަކު އެ ވަގުތު އައި ފޯނު ކޯލް އެއަށް ވުރެ މާ މުހިންމެވެ. ރަޝިޔާގެ ސައިންސްވެރިޔާ، އޭނާގެ މުއްސަނދި ރިސޯޓުން އެ ގުޅި ކޯލަށް، މި ދެ ދުވަހު ރައީސް ދިޔައީ އިންތިޒާރުކުރަމުންނެވެ.\nފިއްލަދޫން އައި ގޮތަށް، ތާސް ކޮޓަރިއަށް ވަދެ، ކަބަޑު ބަލައިލި އިރު ރައީސަށް ފެނުނީ ހަމައެކަނި ނިހާދު ދިން ތާސްބަ އެވެ. ހުސޭނުބޭގެ ތާސްބައި ވީ ތަނެއް ނޭނގެ އެވެ. އެކަމަކު ލަންޑަންގައި ހުރި ހުސޭނުބެއަށް ގުޅައި، އެކަމާ މެދު އެއްވެސް ސުވާލެއް ކުރާކަށް ބޭނުމެއް ނުވި އެވެ. ރައީސް އިންތިޒާރުކުރީ ސައިންސްވެރިޔާގެ ޖަވާބަކަށެވެ.\nރައީސް ހާލިދަކީ ވިސްނޭ މީހެކެވެ. އެހެންކަމުން ނިހާދުގެ ތާސްބައި އޭނާ ނެގީ ރޭގަނޑު، ޔޫނުސް ވެސް ގެއަށް ފޮނުވާލައިފަ އެވެ. ކާ އެއްޗެހި ނަގަން ބޭނުންކުރާ ދައްޗެއްގެ އެހީގައި ތާސްބައި ނަގައި، ކޮތަޅަކަށް ލި އެވެ. އަނެއް ދުވަހު އެ ހަވާލުކުރީ، ސައިންސްވެރިޔާގެ ރިސޯޓުން ފޮނުވި ހާއްސަ މީހަކާ އެވެ.\nޖަލްސާއަށް ދާން ތައްޔާރުވެގެން ހުއްޓާ އޭނާއަށް ގުޅީ، އެ ސައިންސްވެރިޔާ އެވެ. އޭނާގެ ރިސޯޓް ހަދާފައި ވަނީ، ކެމިކަލް އާއި ވިހައިގެ މާއްދާތަކަށް ޓެސްޓްކުރެވޭނެ ލެބޯރަޓަރީއަކާ ވެސް އެކުގަ އެވެ. އެހެންކަމުން ނިހާދު ހަދިޔާކުރި ތާސްބައި އެއްކޮށް، އެ ސައިންސްވެރިޔާ ތަހުލީލުކުރި އެވެ. ހުރިހާ ގޯހެއް އެކުލެވިފައި އޮތީ ކާލާ މަންނައިގަ އެވެ. ސައިންސްވެރިޔާ ބުނީ، އެއީ ސީދާ ރައީސް މަރާލަން ލާފައި ހުރި ވިހައެއް ކަމަށެވެ. އޭނާ ދިން ބޭސް ކޮންމެ ދުވަހަކު ކަމުން ދިޔަ ނަމަވެސް، އަވަހަށް ހޮސްޕިޓަލަށް ގޮސް، ޓެސްޓްތައް ހަދަން ސައިންސްވެރިޔާ އެދުނެވެ.\nޖަލްސާ ކެންސަލްކުރަންވީ ހެއްޔެވެ؟ ތާސްބައިގައި އަތްލި ފަހުން އެތައް ދުވަހެކެވެ. އޭނާއަށް އެއްވެސް ކަމެއް އަދި ނުވެ އެވެ. އެހެންކަމުން ޖަލްސާ ނިންމާލާފައި ވެސް އެކަން ކުރެވިދާނެ އެވެ. އެކަމަކު ޓެސްޓެއް ހެދުމަށް ވުރެ ވެސް ބޮޑަށް ރައީސްގެ ހިތަށް އަސަރުކޮށްފައި ވަނީ، އެންމެ ގާތް ދެ މީހުން އޭނާ މަރާލަން އުޅުނުކަން އެނގުމުންނެވެ. ކީއްވެގެން ހެއްޔެވެ؟ ރިޔާސީ ކެންޑިޑޭޓްކަން ޖަހައިގަންނަން ނިހާދު ބޭނުންވީ ހެއްޔެވެ؟ ނިހާދަށް އެހީތެރިވާން ހުސޭނުބެ އުޅުނީ ހެއްޔެވެ؟ ނުވަތަ ހުސޭނުބެ ގަނެލީ ހެއްޔެވެ؟\nއެކަމަކު ތާސްބައިގައި ވިހަ ލާފައި ހުރިކަން އެނގޭ ނަމަ އޭނާއާ އެކު ނިހާދު އެ ކުޅުނީ ކީއްވެގެން ހެއްޔެވެ؟ ނިހާދު ދިޔަ ފަހުން ވީނުވީއެއް ނޭނގި ގެއްލުނީ ކީއްވެގެން ހެއްޔެވެ؟ ގޭތެރޭގައި ލޭ ހުރީ ކީއްވެގެން ހެއްޔެވެ؟ އެއީ އިންސާނުންގެ ކަމެއް ނޫނޭ، ހަސަން ތައްހާނު ބުނީ ކީއްވެގެން ހެއްޔެވެ؟\nއަނެއްކާ މިހުރިހާ ކަމެއް ރާވައިގެން މި އުޅެނީ ހުސޭނުބެ ހެއްޔެވެ؟ ނިހާދަށް ވެސް ނޭނގި، އޭނާގެ އަތަށް ވެސް ތާސްބައި ދީގެން، މި ނުބައި ކަންތައްގަނޑު ހިންގީ، ހުސޭނުބެ ހެއްޔެވެ؟ ކޮން މަގުސަދެއް އޮވެގެން ހެއްޔެވެ؟ އޭނާ އާއި ނިހާދު ވެސް މަރާލަން، ހުސޭނުބެ ބޭނުންވީ ހެއްޔެވެ؟\nފުރަތަމަ ފަހަރަށް ރައީސް ހާލިދުގެ ހިތުގައި، ރައީސްގެ މަގާމާ މެދު ވެސް ފޫހިކަން އުފެދުނެވެ. ކަމެއް ދިމާވަން ވެއްޖެ ނަމަ، އެ މަގާމުގެ ވެސް ބާރެއް ނެތްކަން، އިހުސާސްކުރެވުނެވެ. އެކަމަކު އޭނާގެ ނަސީބު ގޯހެއް ނޫނެވެ. ރަޝިޔާގެ ސައިންސްވެރިޔާއާ ދިމާވިކަން ރަނގަޅެވެ. އެހެން ނޫން ނަމަ، މިހާރު އޭނާ އޮންނާނީ މަރުވެފަ އެވެ.\nއެކަމަކު އޭގެ ކުރިން އޭނާއަށް ވަރަށް ގިނަ ފިލާވަޅުތަކެއް ލިބިއްޖެ އެވެ. ދަލޭކަދައިތަ، އޭނާގެ އަތުގައި ހިފަހައްޓާލައިގެން އޮވެ އެ ކިޔައިދިން ވާހަކަތަކުން، އޭނާގެ ހިތް މަޑުވެ، އަސަރު އުފެދުނެވެ. މައުސޫމާއި މުޅި އާއިލާ ގަތުލްކޮށް، އެ ހަބަރު ދިން އިރު ނިހާދުގެ ކުރިމަތީގައި އޭނާ ހޭން ފެށި ގޮތް، ހަނދާންވި އެވެ. އެރޭ އޭނާގެ ހިތަށްއެރީ، ސިޔާސީ ގޮތުން ވަރަށް ބޮޑު ކާމިޔާބީއަކަށް މަގު ކޮށައިފި ކަމެވެ. ނަލަ އިބްރާހިމް ދޭން ބުނި ހަތްދިހަ މިލިއަން ޑޮލަރު ޔަގީންވީ ކަމެވެ.\nނަމަވެސް ފިއްލަދޫން އެނބުރި މާލެ އައި ފަހުން އޭނާގެ ސިކުނޑިން އެ މަރުތަކުގެ ހިޔަނި ފިލައިގެންނެއް ނުދިޔަ އެވެ. އޭނާގެ ދަރިއެއް ދުނިޔޭގައި ހުރި ކަމުގެ ހަގީގަތް، ދަލޭކަދައިތަ ބުނި ފަހުން، އޭނާގެ ހިތުގައި ދަރިވަންތަކަމުގެ ލޯބި އުތުރިއަރަމުން ދެ އެވެ. މައުސޫމްގެ ކުޑަކުޑަ ތިން ކުދިންގެ ފުރާނަ ގެއްލުވާލުމުގެ ބޮޑު ފާފައިގެ އިހުސާސްތަކުން، އޭނާގެ ހިތުގައި ބިރުވެރިކަން އުފެއްދި އެވެ. މިދިއަ ދެ ދުވަސް މާޒީވީ، ރާއްޖޭގެ ރައީސްގެ ޒިންމާތަކާ މެދު ކުޑަކޮށް ވެސް ވިސްނާ ނުލެވި އުޅެނިކޮށެވެ. އޭނާ އުޅުނީ އޮހޮރުވާލި ލޭތަކުން އަމިއްލަ ހަޔާތް ރަތްވަމުން ދާކަމުގެ ފިކުރުގަ އެވެ.\nއަނިޔާވެރިކަން ވިސްނައިދިން ދެ ދުވަހެވެ. ދިރިއުޅުމުގެ ހުރިހާ ކަމެއް ބަދަލުކޮށްލި ދެ ދުވަހެވެ. ހިތްވަރުގަދަ، ކެރޭ، ހިތް ހަރު، އެހެން މީހުންނާ މެދު ނުވިސްނާ، ލޯތްބެއް ނެތް، ކުލުނުވެރިކަމުން ދުރުގައި ހުރި، ރައީސް ހާލިދުގެ ހިތަށް އަރަމުން ދިޔައީ ބޭކާރު ހަޔާތެއް ވޭތުކުރެވިއްޖެ ކަމެވެ.\nއާއެނކެވެ. ބާރަކީ ހަމައެކަނި އުފަލެއް ނޫނެވެ. ފިއްލަދޫގެ އެ ކުޑަކުޑަ ގޭގައި، ނުތެދުވެވި އޮތް، މުސްކުޅި ދަލޭކަދައިތަގެ ބާރު ވެސް އޭނާއަށް ވުރެ މާ ގަދަ އެވެ. އޭނާގެ ހަޔާތުގެ ބޭކާރުކަން ހަނދާންކޮށްދިނީ ގައިމު އެ ދައިތަ އެވެ.\nކައިރީގައި އޮޅާލާފައި އޮތް ފަތަށް ރައީސް ހާލިދުގެ ނަޒަރު ހުއްޓުނެވެ. ވަގުތު ޖެހެނީ އެވެ. އޭގައި އެ އޮތީ ކޮން ސިއްރެއް ހެއްޔެވެ؟ ދެން އިތުރަށް އޭނާއަށް އެނގެން އޮތީ ކޮން ކަމެއް ހެއްޔެވެ؟ މި ސުވާލުތަކާ އެކު، ފަތަށް ނަޒަރު ހުއްޓާލައިގެން ރައީސް ހާލިދު އިނީ އެވެ. ދެން އެންމެ ފަހުން އެ ނަގައި ކުރިމައްޗަށް ގެނަ އެވެ. ވިސްނަން ކުޑަ ވަގުތުކޮޅެއް ވޭތުވި އެވެ. ކަނާތުން، އޭގެ ވާކޮޅު ނައްޓާލި އެވެ. ދެން ހުޅުވާލި އެވެ. އެއީ އޭނާ ހީކުރި ވަރަށް ވުރެ ބޮޑު ފަތެކެވެ. އެނދުގެ އެއް ފަރާތު އަރިމަތީގައި ހުރި ބޮކި ދިއްލި އެވެ. ދެން ފަތަށް އޭގެ އަލި އެޅޭ ވަރަށް ކައިރިކޮށްލި އެވެ. އޭގައި ލިއެފައި ވަނީ މިހާރުގެ ތާނަ އަކުރަކުންނެއް ނޫނެވެ. އަކުރުތައް ތަންކޮޅެއް ދިގެވެ.\nފަތުގައި ލިއެފައި އޮތީ ހަމަ އެންމެ ދެ ޖުމްލަ އެވެ. އެ ކިޔާލުމާ އެކު، ރައީސް ހާލިދަށް އަމިއްލަ ނަފުސަށް ބުނެވުނީ "މާތްރަސްކަލާނކޯ! މިހެންނެއް ނުވާނެ. މިހެންނެއް ނުވާނެ،" އެވެ.\nއެ ފަތަށް ބަލަހައްޓައިގެން، ރައީސް ހާލިދު އިރުކޮޅަކު އިނެވެ. ދެން އޭނާ ތެދުވި އެވެ. ކޮޓަރީގައި ހުރި ހައިވަކަރު، ރީތި މޭޒުގެ ވަތްގަނޑު ހުޅުވާލި އެވެ. އެއިން ރައީސުލްޖުމްހޫރިއްޔާގެ ނިޝާން ޖަހާފައި އޮތް ސިޓީ އުރައެއް ނަގައި، އޭގެ ތެރޭގައި އެ ފަތް ރައްކާކުރި އެވެ. ދެން ކޮޓަރިން ނުކުތެވެ. އޭނާގެ އިންތިޒާރުގައި، ވަރުގަދަ ބޮޑީގާޑު، ޔޫނުސް ހުއްޓެވެ. ރައީސް ހާލިދު، ރިޔާސީ ގަނޑުވަރުން ނުކުންނަން ހިނގައިގަތެވެ. އޭނާއާ ޖެހިގެން، އޭނާގެ ހިމާޔަތުގައި ޔޫނުސް އާއި ދެ ވަނަ ބޮޑީގާޑު ވެސް ހިނގަން ފެށި އެވެ.\nކާރަށް އަރަން ދޮރު ހުޅުވާލަ ދިނީ، ޔޫނުސް އެވެ. ދެ ވަނަ ބޮޑީގާޑު ދިޔައީ ފަހަތުގައި އޮތް ވެހިކަލަށް އަރާށެވެ. ޔޫނުސް ގޮސް، ކާރުގެ ކުރީ ގޮނޑީގައި އިށީނެވެ. ކާރު ނައްޓާލި އެވެ. އެތައް ހާސް ސަޕޯޓަރުން، ރައީސްގެ އިންތިޒާރުގައި ތިއްބެވެ. ކާރު މަޑުކޮށްލުމާ އެކު، ޔޫނުސް ފައިބައި ދޮރު ހުޅުވާލަދިނެވެ. ރައީސް ހާލިދު ނުކުމެ، ޔޫނުސްއާ ދިމާއަށް ފުރަތަމަ ފަހަރަށް، ބައްޕައެއްގެ ހައިސިއްޔަތުން ބަލައިލި އެވެ. ދެން އޭނާގެ އަތުގައި އޮތް ސިޓީ އުރަ ދިނީ، އޭނާގެ ސިއްރެއް ހިމާޔަތްކޮށް، އަދި އޭގައި ލިއެފައި އޮތް އެއްޗެއް ކިޔާލާށޭ ބުނެލުމުގެ އުއްމީދުގަ އެވެ.\nގޮނޑީގައި އިށީންއިރު ރައީސް ވަނީ ކަންތައް ކުރަންވާ ގޮތް ނިންމައިފަ އެވެ. އޭނާ ބޭނުންވީ ރައީސްކަމުގެ މަގާމަށް ދެން ކުރިމަތިނުލާނެކަން އިއުލާންކުރާށެވެ. ފާފަވެރި ހަޔާތުން އިބުރަތް ލިބި، އެހެން މީހުން ވެސް އިސްލާހުވާން ގޮވާލާށެވެ. އޭގެ ފަހުން ޔޫނުސްއާ ވަކިން ބައްދަލުކޮށް، ހަޔާތުގެ ސިއްރު ތަފުސީލުކޮށް ކިޔައިދޭށެވެ. އިއުތިރާފްވާށެވެ. މައާފަށް އެދޭށެވެ. ދެން ކުރިއަށް އޮތް ދުވަސްތައް އެކަނިމާއެކަނި ހޭދަކުރާށެވެ.\nއެކަމަކު އޭރު ރައީސްގެ ހާލަތު ދަންވާން ފަށައިފި އެވެ. އޭނާގެ ބަނޑުގައި ގަދައަށް ރިއްސަނީ އެވެ. އޭނާގެ ދެ އަތަށް އައްސިކަން ފެތުރިގެންފަ އެވެ. ވާހަކަ ދައްކަން ސްޓޭޖަށް އަރަން ހިނގައިގަތް އިރު ވެސް، ރައީސް ހާލިދު ހުރީ އެ ހާލަތުގަ އެވެ. އެކަމަކު އޭނާ ބޭނުންވީ ރައީސެއްގެ ގޮތުން ރައްޔިތުންނާ ބައްދަލުކުރާނެ ފަހު ރޭ ކަމަށް ވާތީ ކެރިގެން ވާހަކަ ދައްކާށެވެ. މިއީ ފަހު ފަހަރެވެ.\nވާހަކަ ފެށި ތަނުން، ރައީސްގެ ލޮލުގެ ފެނުން ފުސްވާން ފެށި އެވެ. ދެ ލޮލުގައި މަޑުމަޑުން އަތް ޖައްސާލައި، ސާފުކޮށްލަން އުޅުނެވެ. އެކަމަކު އެއީ ސާފުވާ ކަަހަލަ ފުސްކަމެއް ނޫނެވެ. ދެން އިހުސާސްވާން ފެށީ ހިތް މާ ބާރަށް ތެޅެމުން ދާ ކަމެވެ. ޔޫނުސް ހުރި ދިމާއަށް އޭނާ އެނބުރުނެވެ. "އާދެ ބަލާށޭ" ހިތުން ބުނެވުނެވެ. އެކަމަކު މުޅި ރާއްޖެއަށް ވަގުތުން ދައްކަމުން ދިޔަ މަންޒަރުތަކަކަށް ވާތީ، އޭނާ ވަގުތުން ކުރިމައްޗަށް، އެތައް ހާސް ސަޕޯޓަރުންނާ ދިމާއަށް، ނަޒަރު ހުއްޓާލި އެވެ.\nދެއްކުނު ވާހަކައެއް، ދެއްކޭ ވާހަކައެއް މާ ބޮޑަކަށް ނޭނގުނެވެ. އޭނާ ހިތަށްއެރި އެއްޗެއް ކިޔަމުން ދަނީ އެވެ. ހިތުގައި އޮތީ "އަހަންނަށް ފުދިއްޖެ" އެވެ. "އަހަރެން ދެން މި މަގާމެއް ބޭނުމެއް ނުވެ" އެވެ. "މަގާމާ ހަވާލުވާ މީހަކު ވެސް، ރައްޔިތުން ވެސް އިސްހުވާށޭ" އެވެ. ދެން އެންމެ ފަހުން ބުނަން ބޭނުންވީ "އަހަންނަށް މައާފުކުރާށޭ" އެވެ.\nއެކަމަކު މާ ގިނަ އިރެއް ނުވެ، ކޮޅަށް ނުހުރެވޭ ވަރަށް ހިތުގެ ތެޅުން މައްޗަށް ދިޔަ އެވެ. ދާހިއްލާ ފޯވި އެވެ. ލޯ ފުސްވަމުން ގޮސް، އެއްވެސް ތަނެއް ނުފެނެ އެވެ. ކޮޅަށް ނުހުރެވި، އެންމެ ފަހުން ވެއްޓުނީ އެވެ. އޭނާގެ ދަރިފުޅު، ދުވެފައި އަންނާނެކަން އެނގެ އެވެ. އޭނާގެ ހިމާޔަތުގައި ހުރިކަން އެނގެ އެވެ. އައިކަން އެނގުނެވެ. "ދަރިފުޅާ"އޭ ގޮވާލެވުނު އަޑު، އަމިއްލަ ކަންފަތަށް އިވުނެވެ. އެކަމަކު ދަރިފުޅުގެ މޫނު، އޭނާއަކަށް ނުފެނުނެވެ. އާއެނކެވެ. ނުފެނުނެވެ. އޭނާގެ ލޮލުގެ ނޫރު ނެތި ހިނގައްޖެ އެވެ. ހިއްސުތަކުން ވާގި ހިނގައްޖެ އެވެ. ނޭވާ ހުސްވެއްޖެ އެވެ.\nދަރިފުޅުގެ އަތް މައްޗަށް، ރައީސް ހާލިދު މަރުވި އެވެ.\nމުސްކުޅި ގޭގައި ޓީވީ ހުޅުވާލައިގެން އެކަނިމާއެކަނި ފާތިރު އިނެވެ. އޭނާގެ ހުރިހާ ރޭވުމެއް ފޭލްވެއްޖެ އެވެ. އޭނާ ބުނި ގޮތަށް ދަލޭކަދައިތަ ކަންތައް ކުރި ނަމަ، ރައީސް ހާލިދު މިހާރު ދުނިޔެއަކު ނުހުންނާނެ އެވެ. އޭނާގެ މެސެޖް ދަލޭކަދައިތައާ ހަމައަށް ދިޔަކަން ޔަގީނެވެ. ފިއްލަދުއަށް ނުގޮސް އެ ހުރިހާ ކަމެއް އޭނާ ކުރީ، ރައީސް ހާލިދު މަރާނުލެވިއްޖެ ނަމަ، ދެން ރާއްޖެ ކުރިމަތިލާނީ ކުރިއަށް ވުރެ ވެސް ބޮޑު އަނިޔާވެރިކަމަކާކަން ޔަގީންވާތީ އެވެ. އެހެންކަމުން އޭނާ ދެ ވަނަ ފަހަރަށް، ބިންގަރާހުގެ ދިހަ ނަންބަރު ކަބަޑުގައި ހުރި ފެން ފުޅީގެ ބޭނުން ހިފަން ނިންމި އެވެ. ފަހުން ކުރިމަތިވެދާނެ ނުރައްކަލަކަށް ބެލުމެއް ނެތި، އެއިން ފޮން ފޮދެއް، ކުޑަކުޑަ ބިއްލޫރި ފުޅިއަކަށް އަޅައި، ރަނގަޅަށް މަތި ޖެހި އެވެ. ދެން އެ ހިފައިގެން އޭނާ ހަމަ އެ ދުވަހު، ފުރި އެވެ.\nއޭނާ ދިޔައީ، ވީރު މުހައްމަދުގެ ޝަހީދުވި ދަރިފުޅުގެ ހުވަފަތް އަނބިމީހާ ދިރިއުޅެމުން އަންނަ ހދ. ފިނޭއަށެވެ. އޭނާ އެ ގެ ހޯދި އެވެ. އޭނާ ބައްދަލުކުރީ އެ އަންހެންމީހާގެ ބައްޕައާ އެވެ. އެއީ ރޭގަނޑު ދަންވަރު، ކުޑަ ދޯންޏެއްގައި، ފިއްލަދުއަށް ދިޔަ މީހާކަން އެނގުނެވެ. އަންހެން ދަރިފުޅާއި ކާފަ ދަރިފުޅު މިހާރު ދިރިއުޅެނީ އޭނާގެ ހިމާޔަތުގަ އެވެ. އެއީ ވީރު މުހައްމަދު ކަހަލަ މީހެކެވެ. އެއީ ދިވެހިންނާ މުޅިން ތަފާތު ބައެކެވެ. އެކަމަކު އާންމު ދިވެހިންނަކަށް އެ ހަގީގަތެއް ނޭނގެ އެވެ.\nއެމީހާއަށް އޭނާ ވިސްނައިދިނެވެ. އޭނާއަށް ފިއްލަދުއަށް ނޭރޭނެ ކަމާއި މި ފެން ފުޅި ހިފައިގެން ގޮސް، ވީރު މުހައްމަދުގެ އަތަށް ދިނުމަށެވެ. ދެން ދިއްކޮށްލީ އޭނާ ލިއެފައި އޮތް ކުޑަކުޑަ ގަނޑުކޮޅެކެވެ.\nއެރޭ އެ މީހާ ފުރިކަން އެނގެ އެވެ. އަދި އެރޭ އެމީހާ ފިނޭއަށް އަ އެވެ. އެރޭ އެމީހާ އޭނާއަށް އެ ހަބަރު ދިނެވެ. "ކަލޭ ބުނި ގޮތަށް އެކަން ކޮށްފިން"، މިއީ ހަމައެކަނި ބުނެލި ވާހަކަ އެވެ. އެވަރު ފާތިރަށް ފުދެ އެވެ.\nއެކަމަކު ރައީސް ހާލިދު އެހެރީ އެވެ. އޭނާ ރައްޔިތުންނާ ވާހަކަ ދައްކަނީ އެވެ. މާ ރަނގަޅު މީހަކަށް ވެގެން، އެންމެން އިސްލާހުވާށޭ، އޭނާއަށް ބުނެވޭނެ ހެއްޔެވެ؟ އޭނާ އެހެރީ އެފަދަ މަގާމެއްގައި ހެއްޔެވެ؟ އެތައް ބައެއްގެ މަރުގެ ޒިންމާ ސީދާ ނަގަން ޖެހޭ ރައީސެކެވެ. މައުސޫމްގެ މުޅި އާއިލާ ލޭ އޮހޮރުވާލި ގާތިލެވެ. ހިތުގައި އެއްވެސް ލޯތްބެއް ނެތް އިންސާނެކެވެ. ގައުމެއްގެ ވެރިޔަކަށް، އެންމެ ސިކުންތަކަށް ވެސް، ބަހައްޓައިގެން ނުވާނެ މީހެކެވެ.\nއެކަމަކު އެހެރީ އެވެ. އޭނާ ދިން ވިހައިން ވެސް ސަލާމަތްވެގެންނެވެ. އޭނާ އާދޭސްކޮށްފައި، ދަލޭކަދައިތައަށް ފޯރުކޮށްދިން މެސެޖުން ވެސް ސަލާމަތްވެގެންނެވެ.\nދެން ފެނުނީ އެ މަންޒަރެވެ. ރައީސް ކުއްލިއަކަށް ވެއްޓުނެވެ. ފާތިރަށް ކޮޅަށް ތެދުވެވުނެވެ. ބިޔަ ބޮޑީގާޑު ދުވެފައި ގޮސް، ރައީސް ކައިރީގައި އިށީންތަން ފެނުނެވެ. މީހުން ހަޅޭއްފަޅޭއްލަވައި އަޑު އިވިއިވި ހުއްޓެވެ. އެމްބިއުލެންސް އަ އެވެ. ސްޓޭޖް ކުރިމަތީގައި ސިފައިން އެތުރުނެވެ. ރައީސްގެ ހަށިގަނޑު ކައިރީގައި ދެން އިށީނީ ޑޮކްޓަރުކަން އެނގުނެވެ. ކުއްލިއަކަށް ބޮޑީގާޑުގެ އަތްދަނޑި މައްޗަށް ރައީސްގެ ހަށިގަނޑު ނެގި އެވެ. އޭނާ ދުއްވައިގަތެވެ. އެމްބިއުލެންސަށް އެރުވި އެވެ. ނައްޓާލި އެވެ.\nމާ ގިނަ އިރެއް ނުވެ، އިވުނީ ރައީސް ހާލިދު މަރުވެއްޖެކަމުގެ ހަބަރެވެ. އޭނާ ދިން ފެން ފޮދު ރައީސް ހާލިދު ބޮއިފިކަން ޔަގީންވި އެވެ. ދިހަ ނަންބަރު ކަބަޑުގައި ހުރި، އެ ނުރައްކާ ފެން މެދުވެރިކޮށް، ފޮނުވާލި ދެ ވަނަ ހަމަލާ އެވެ. އޭގެ ނަތީޖާއަކީ ކޮބައި ހެއްޔެވެ؟ އޭނާއާ ދެން ކުރިމަތިވާނީ ކޮން ބަދުނަސީބެއް ހެއްޔެވެ؟ ހައްވަ މަރުވާނީ ހެއްޔެވެ؟ ދަލޭކަަދައިތަ މަރުވާނީ ހެއްޔެވެ؟ ނުވަތަ އޭނާ މަރުވާނީ ހެއްޔެވެ؟\nކުއްލިއަކަށް ފޯނު ރިންގުވާން ފެށި އެވެ. ޖީބުން ފޯނު ނެގި އެވެ. އޭނާގެ ހަނދާނަށް އައީ، ފިއްލަދޫގައި ކުރިމަތިވި ހާދިސާ އެވެ. ދަލޭކަދައިތަގެ ގޭ ކުރިމަތީގައި ހުރެ، ލަންޑަނަށް، އޭނާގެ ދެބެންގެ ދެދަރި އަންހެން ކޮއްކޮއަށް ގުޅަން އުޅުނު ގޮތެވެ. އައިސް ހުރި މެސެޖްތަކެވެ. އެންމެ ފަހުން، އެ ކޮއްކޮ މަރުވިކަމުގެ ހަބަރެވެ.\nގުޅަނީ އަންހެނުން ސުހާނާ އެވެ. އަނެއްކާ ކިހިނެއް ވީ ހެއްޔެވެ؟ ފާތިރުގެ ހިތަށް ބިރުވެރިކަން ވަނެވެ. އޭނާގެ ހިތް ބާރަށް ތެޅެން ފެށި އެވެ.\nއޭނާއަށް އެއްޗެކޭ ބުނެވުމުގެ ކުރިން، ކުއްލިއަކަށް އިވުނީ، "ފާތިރު، ވަރަށް އަވަހަށް އާދެ ބަލަ!"އޭ އަންހެނުން ބުނި އަޑެވެ.\n"އަނެއްކާ ކަމެއް ވީތަ؟" ފާތިރަށް ސުވާލުކުރެވުނެވެ.\n"އާނ، އަވަހަށް އާދޭ. އަހަންނަކަށް ކޮޅަކަށް ނުހުރެވޭ! އިށީނދެގެންނެއް ނީނދެވޭ،" ސުހާނާ ބުނި އަޑު އިވުނެވެ.\nފާތިރަށް އިތުރު ވާހަކައެއް ނުދެއްކުނެވެ. ފޯނު ޖީބަށް ލަމުން، ގެއިން ނުކުންނަން ދުއްވައިގަނެވުނެވެ.\nއަނދިރިކަމެވެ. އޭނާގެ ވަށައިގެން ހަޅޭއްލަވާ އަޑެވެ. ހީވަނީ އެ އޮތް ތަނުގެ ހަތަރު ބިތުގައި އެ އަޑުތައް ޖެހިފައި، އަނެއްކާ، އެއަށް ވުރެ ބާރަށް އަންނަނީ ހެންނެވެ. ކަންފަތުގައި އަތް އަޅަން ބޭނުންވި އެވެ. އެކަމަކު ކައިރީގައި ތިބި، ކަޅު، ބިޔަ ދެ ހިޔަނި ހުރީ، އޭނާގެ އެ ހަރަކާތަށް ބަލަހައްޓައިގެންނެވެ. ކިރިޔާ ވެސް އަތެއް ގުޑުވާލާ އިރަށް އެ އަތުގައި ހިފަހައްޓާލަ އެވެ.\n"ކަލޭ މިހާރު ތިއީ އަހަރެމެންގެ ތެރެއިން އެކަކު. ކަލެއަށް ދެން އާންމު އިންސާނެއްގެ ގޮތަކު ނޫޅެވޭނެ،" އޭނާގެ މޫނު ކައިރިއަށް ތިރިވެ އޮތް، އަނގަ ފުޅާ، ކަރު ފަލަ، ހިޔަނީގެ ވަރުގަދަ އަޑުން ބުންޏެވެ.\nއެއީ އޭނާގެ ވަށައިގެން އިރުއިރުކޮޅާ ހުރަސްކުރާ ހިޔަނިތަކުގެ މައި އެތި ކަން ހިތަށްއެރި އެވެ. އެކަމަކު އެއްޗެކޭ ބުނާނެ ވަރެއް އޭނާގެ ހަށިގަނޑަކު ނެތެވެ. އޭނާއަށް އެނގޭހާ ވެސް ކަމަކީ، މަރުވަމުން ދިޔަ ކަމެވެ. ނުވަތަ އެއީ، މަރުވުމުގެ ކުރިން އިންސާނުންނަށް ފެންނަ އަނދިރިކަމެވެ.\nއޭގެ ކުރިން، ނިހާދަށް އެންމެ ފަހުން ވިސްނުނީ، މައުސޫމާއި އޭނާގެ އާއިލާ މަރާލާފައި އޮތް މަންޒަރުތަކުގެ ފޮޓޯތަކާ މެދުގަ އެވެ. އޭނާ ވެސް މަރުވެގެން އެދަނީ، ހަމަ އެގޮތަށް، ލޭތަކުގެ ތެރޭގައިކަން އިހުސާސްކުރެވުނެވެ. އޭގެ ފަހުން ލޯ މެރުނީ އެވެ. ދެން ހޭލެވުނު އިރު، އޭނާ އޮތީ، މި އަށިމަތީގަ އެވެ. ލަކުޑިކަމެއް، ހިލަކަމެއް، ގާކަމެއް ނޭނގެ އެވެ. ޔަގީނުން ވެސް މިއީ މަޑު ތަންމައްޗެއް ނޫނެވެ. އޭނާ ނިދަން އޮންނަ، އަރާމު ތަންމައްޗެއް ނޫނެވެ.\nއޭނާ ބަލަހައްޓަމުން އެދަނީ، އޭގެ ކުރިން ދުވަހަކު ވެސް ނުދެކޭ ބައެކެވެ: ކަޅު ހިޔަނިތަކެވެ. ބިރުވެރި މޫނުތަކެވެ. ރަތް ލޯތަކެވެ. ދިއްލޭ ކަނޑިތަކެވެ.\nމިއީ އިންސާނުންގެ ތެރެއިން ވާ ބައެއް ނޫންކަން، ނިހާދަށް ވިސްނުނެވެ. އެކަމަކު އޭނާ މަރުވަމުން ދަނިކޮށް، އެ އަނދިރކަމުން ސަލާމަތްކުރީ މީގެ ތެރެއިން ހިޔަންޏެކެވެ. ނުވަތަ ހިޔަނިތަކެކެވެ. އޭގެ އެންމެ ވަރުގަދަ އެތި މިހާރު އެބުނަނީ، "ކަލެއަށް ދެން އާންމު އިންސާނެއްގެ ގޮތަކު ނޫޅެވޭނެ"އޭ އެވެ. އެހެންކަމަށް ވާ ނަމަ އޭނާ އެ އޮތީ ކޮން ތަނެއްގައި ހެއްޔެވެ؟ ބިމު އަޑީގައި ހެއްޔެވެ؟ މަތީގައި ހެއްޔެވެ؟\n"ކަލޭ މަރުން ސަލާމަތްކޮށްގެން އަހަރެމެން މި ގެނައީ އެންމެ ކަމަކަށް. ހަމަ އެންމެ އިންސާނަކާ ހަނގުރާމަކުރަން،" ތުން ފަތް މަތީގައި، ނޭފަތާ ކައިރިން ކަނާތް ފަރާތުގައި ހުދު ކުލައިގެ ދެ ކަޅުތިލަ ހުރި، ބިޔަ ހިޔަނި ބުންޏެވެ.\n"އެއީ ކާކު؟" ނިހާދު އެހި އެވެ.\n"އެއީ ކަލެ އަށާއި ކަލޭގެ ރައީސަށް ވިހަ ދީ މަރާލަން އުޅުނު މީހާ،" ނިހާދުގެ ގައިމަތިން ބޯ ހިއްލާލައި، ހަށިގަނޑު މައްޗަށް ދަމާލަމުން އެ ހިޔަނި ބުންޏެވެ.\nއެ ބުނަނީ ދެވަނަ އެހެން މީހެއްގެ ވާހަކައެއް ނޫނެވެ: އޭނާ ބްލެކްމެއިލް ކުރި މީހާ އެވެ. އޭނާއަށް ތާސްބައި ދިން މީހާ އެވެ. ރައީސްއާ ހަމައަށް އެ ތާސްބައި ފޮނުވާލި މީހާ އެވެ.\n"އެއީ އަހަރެންގެ އަންހެނުން ޖަހައިގަނެގެން އުޅޭ ނުބައި އިންސާނާ. އޭނާގެ އަތުން ކަލޭގެ ރައީސް މިހާރު މަރުވެއްޖެ. ކަލޭ ނުކުންނަންވީ އޭނާއާ ދެކޮޅަށް،" ހިޔަނި ބުންނެވެ.\n"އެއީ ކާކުހޭ؟" ނިހާދު ސުވާލުކުރި އެވެ. އޭނާގެ އަޑުގައި ތަފާތު ހުރިކަން އެނގުނެވެ. އަޑު ބަރުވެފައި، ނުސާފެވެ. ހިޔަނި ބުނި ގޮތަށް މިހާރު އޭނާއަކީ ކުރީގެ އޭނާއެއް ނޫނެވެ. ކުރީގެ ނިހާދެއް ނޫނެވެ.\n"ނަމަކީ ފާތިރު،" ހިޔަނީގެ ފުނޑެމުން ދާ އަޑު، އޭނާއަށް އިވުނެވެ.\nރޭގަނޑު އެކެއް ޖަހައިފި އެވެ. ކުއްލިއަކަށް ދޮރު ހުޅުވާލާފައި، ހަތަރު މީހުން ނުކުތެވެ. ވީރު މުހައްމަދު އައިސް ހުއްޓުނީ ޔޫނުސްގެ ކުރިމައްޗަށެވެ. އޭނާގެ ތިން ދަރިން އޭނާގެ ފަހަތުގައި، ސަފަކަށް އެތުރުނެވެ.\nޔޫނުސްގެ މޫނުމަތިން ގޮތްދޫނުކުރުމުގެ އަސަރުތަކެވެ. އޭނާގެ ލޮލުން، ހަރުކަށިކަމުގެ ވިދުވަރެވެ. އޭނާ ބޭނުންވަނީ ނޭނގި ކުރިމަތިލާކަށެއް ނޫނެވެ. އޭނާ ބޭނުންވަނީ މި މީހުންނަށް އޭނާ އައިކަން އެނގި، އޭނާއާ ބައްދަލުކުރާށެވެ. އޭނާ ޖެހިލުންވާނެ މީހަކު ނެތެވެ. އޭނާއަށް ގެއްލޭނެ އެއްޗެއް ވެސް ނެތެވެ.\n"އަހަރެންގެ ބައްޕަ މަރާލީ ކަލޭމެން،" ވީރު މުހައްމަދާ ދިމާއަށް ކަޅި ވެސް ޖަހާނުލައި ހުރެ، ޔޫނުސް ބުންޏެވެ.\n"އަހަރެމެން އޭނާ ކައިރިއަކު ނުބުނަން މިގެއަށް އަންނާށެކޭ،" ވީރު މުހައްމަދު ބުންޏެވެ.\n"ނުބުންޏަސް، ބުންޏަސް، ކަލޭގެ ބެލުމުގެ ދަށުގައި އެ އޮތް ދައިތަގެ ނުބައިކަން،" ޔޫނުސް ބާރަށް ބުނެލި އެވެ.\n"ކަލޭ ބޭނުންވަނީ ކޮން ކަމެއް؟" ވީރު މުހައްމަދު ސުވާލުކުރި އެވެ.\n"ބަދަލުހިފަން،" ޔޫނުސް ޖެހިލުމެއް ނެތި، އޭނާގެ ނިޔަތް ބޭރުކުރި އެވެ.\n"ކަލެއަށް އެކަން ވާނެތަ؟" ވީރު މުހައްމަދު ރައްދުދިނެވެ.\n"ނުވަންޏާ އަހަރެން މި ރަށަކަށް ނާންނާނެތާ!" ޔޫނުސް ބުންޏެވެ.\nއިތުރު ވާހަކައެއް ނުދައްކަ އެވެ. ބިޔަ ފަސް ފިރިހެނުންގެ މެދަށް ވެރިވީ ހިމޭންކަމެވެ. ވީރު މުހައްމަދުގެ ހަތަރު ފަހުލަވާނުންގެ ލޯ ޔޫނުސްގެ މޫނަށެވެ. ޔޫނުސްގެ ދެ ލޯ، ވީރު މުހައްމަދަށް އަމާޒުވެފަ އެވެ.\n"ކަލޭ ހަލާކުވުމުގެ ކުރިން އަަވަހަށް މިރަށުން ފައިބައިގެން ދޭ!" އެންމެ ފަހުން ވީރު މުހައްމަދު ބުންޏެވެ.\nއެވަގުތު ކުއްލިއަކަށް ޔޫނުސްގެ ވަރުގަދަ ކަނާތުން، ވީރު މުހައްމަދުގެ ކަރުގައި ހިފި އެވެ. އެއީ ވީރު މުހައްމަދު ހީކުރި ފަދަ ހަމަލާއެއް ނޫނެވެ. އެއަށް ވުރެ އަވަސް ވެފައި، ވަރުގަދަ އެވެ. އޭނާގެ ތިން ދަރިން ހަމަލާ ދޭން އުޅުނެވެ. އެކަމަކު އޭގެ ކުރިން، ޔޫނުސްގެ ފަހަތުން، ވާތުން ނެގި ވަޅި، ކުރިމައްޗަށް ދިއްކޮށްލި އެވެ.\n"އެންމެ ފިޔަވަޅެއް ކުރިއަށް ޖެހިލިޔަސް، މި ވަޅި ވަންނާނީ މީނާގެ ބޮލަށް،" ޔޫނުސް އިންޒާރު ދިނެވެ.\nމިއީ އިންސާނެއްގެ ބާރު، ވީރު މުހައްމަދަށް ތަޖުރިބާކުރެވުނު ފުރަތަމަ ފަހަރެވެ. މިހާ ބާރުގަދަ، ބިޔަ ދިވެއްސެއް އޭނާއާ ކުރިމައްޗެއް ނުވެ އެވެ. އިންސާނުންގެ ހަމަ ދުނިޔޭގައި، އެ މީހުންނާ ދިމާކުރުން ފަސޭހަ ނޫންކަން، ހާސްވަމުން ދިޔަ، އޭނާގެ ހިތަށް އެރި އެވެ. މީގެ ކުރިން އޭނާ ހަނގުރާމަކުރަމުން އައީ އިންސާނުންނަކާ ނޫނެވެ. އެކަމަކު ހަޔާތުގައި ފުރަތަމަ ފަހަރަށް، އިންސާނުން އޭނާގެ ގޭގެ ސަރަަހައްދަށް ވަދެއްޖެ އެވެ. އޭނާއަށް ހަމަލާދީފި އެވެ.\nވީރު މުހައްމަދަށް، ޔޫނުސްގެ އަތުން ސަލާމަތެއް ނުވެވުނެވެ. އޭނާއަށް ހީވީ އޭނާގެ އަތުގައި އެވަރުގެ ބާރެއް ނެތް ހެންނެވެ. ދެން އޭނާއަށް ފެނުނީ ޔޫނުސްގެ ފަހަތުން މަޑުމަޑުން މީހަކު އަންނަ ތަނެވެ. ވީރު މުހައްމަދުގެ ތިން ދަރިން ވެސް އެ ދިމާއަށް ބަލައިލި އެވެ. ކަމެއް ވާ ހެން ޔޫނުސްއަށް ހީވި އެވެ. އޭނާ ފަހަތަށް އެނބުރި ބަލައިލަން އުޅުނެވެ.\nދަަލޭކަދައިތަ އޮތް ގޭގެ ގިފިލި ތެރޭގައި ހުރި ހައްވައަށް އެ ހުރިހާ މަންޒަރެއް ވެސް ފެނެ އެވެ. ކަންތައް ވަމުން އެ ދަނީ އޭނާ ހަމަ ގަބޫލުކުރި ގޮތަށެވެ. އެ ޒުވާނާއަކީ އާދައިގެ މީހެއް ނޫނެވެ. ބަދަލުހިފަން އަންނާނެ ކަން އޭނާއަށް އެނގެ އެވެ. އެހެރީ އައިސްފަ އެވެ. އެހެރީ ވަރުގަދަ ވީރު މުހައްމަދުގެ ކަރުގައި ހިފައިގެންނެވެ.\nނަމަވެސް އެ ޒުވާނާގެ ފަހަތުން އައިސް އެ ހުއްޓުނީ އޭނާ ހީކުރި ކަހަލަ މީހެއް ނޫނެވެ. އެއީ ކާކުކަން އެނގުމުން، ހައްވަގެ ދެ ލޯ ބޮޑުވި އެވެ. އޭނާއަށް ގަބޫލެއް ނުކުރެވުނެވެ. އޭނާގެ ހިތް ތެޅެމުން، ވިންދުތައް އަވަސް ވަމުން ދިޔަ އެވެ.\nޒުވާނާގެ ކަރުގައި އެ ހިފަނީ، ދެވަނަ އެހެން މީހެއް ނޫނެވެ: ޝިހާބެވެ.\n(13 ވަނަ ބައި، ޖޫން 30، 2020، އަންގާރަ ދުވަހު)


ފުލުހުންގެ އަނިޔާއަށް ނިމުމެއްނެތްތަ؟ | Sandhaanu\nފުލުހުންގެ އަނިޔާއަށް ނިމުމެއްނެތްތަ؟\nފުލުހުން ހައްޔަރުކުރަން އުޅުމުގެ ތެރޭގައި އެމެރިކާގެ ކަޅު ނަސްލުގެ މީހެއްކަމަށްވާ ޖޯޖް ފްލޮއިޑް މިދިޔަ މަހު މަރުވެގެން ދިއުން ވެގެންދިޔައީ އެމެރިކާގައި ފުލުހުންގެ އަނިޔާތަކާއި ނަސްލީ ތަފާތުކުރުން ނައްތާލުމާއި ދެކޮޅަށް ގިނަ އަދަދެއްގެ ބަޔަކު ތެދުވާން މަޖްބޫރުވި ކަމެއްކަމަށެވެ. ހަމަ އެއާއެކު އެހެން ގައުމުތަކުގައިވެސް ފުލުހުންގެ އަނިޔާހުއްޓުވަން ޖެހޭކަމުގެ ވާހަކަ އިތުރުވެއްޖެއެވެ. އަޅުގަނޑުމެން މިރާއްޖޭގައި ވެސް މިދުވަސްކޮޅު މިވާހަކަތައް އިތުރުވެގެންފިއެވެ.\nފުލުހުން އަނިޔާކުރާ ވާހަކައީ މިއަދު ފަށައިގެން އުޅޭ ވާހަކައެއްނޫނެވެ. ދޭތެރެ ދޭތެރެއިން ދެކެވޭ ހައްލުނުލިބޭ ވާހަކައެކެވެ. ހަމަ އެގޮތަށް އަނެއްކާވެސް ސަރުކާރުގެ އިސްފަރާތްތަކުގެ މެދުގައާއި ސިޔާސީ އެކިއެކި ފަރާތްތަކުން އަދި އާންމުފަރުދުންގެ މެދުގައި މިވާހަކަތައް ބާރުގަދަވެ އަޑުގަދަވާންފަށައިފިއެވެ.\nފުލުހުން އަނިޔާކުރާ ވީޑިއޯއެއް ރައްޔިތުން މަޖިލިސްގޭގެ ތަޅުމުގައި ވެސް މިވަނީ ދައްކައިފައެވެ. އެ ވީޑިއޯއަކީ 2012 ވަނަ އަހަރު ރައީސް ނަޝީދު ވެރިކަމުން އިސްތިއުފާ ދެއްވުމާއި ގުޅިގެން މާލޭގައި އެމްޑީޕީން ކުރި ބޮޑު މުޒާހަރާގައި މާފަންނު ދެކުނު ދާއިރާގެ މެންބަރު އިބްރާހިމް ރަޝީދު ( ބޮންޑޭ) އަށް ފުލުހުން އަނިޔާކުރި މަންޒަރު ދައްކުވައިދޭ ވީޑިއޯއެކެވެ. މިވީޑިއޯ އިން ފެންނަނީ މެންބަރު އިބްރާހިމް ރަޝީދު ބިންމަށްޗަށް ވައްޓާލުމަށްފަހު ފުލުހުން އޭނާގެ ހަށިގަނޑުގެ އެތަން މިތަނުގައި އަތުންނާއި މުގުރުންނާއި ކޮޅުފައިން ތަޅާމަންޒަރެވެ.\nމި ވީޑިއޯއާ ގުޅިގެން މަޖިލީހުގައި ވާހަަކަފުޅު ދައްކަވަމުން މާފަންނު އުތުރު ދާއިރާގެ މެންބަރު އިމްތިޔާޒު ފަހުމީ ވިދާޅުވީ ފުލުހުންގެ ފަރާތުން އެތައްބަޔަކަށް އެކިވަރުގެ އަނިޔާ ލިބޭ ވާހަކަ އަކީ އަބަދުވެސް އެމްޑީޕީން ދައްކަމުން އައި ވާހަކަތައްކަމަށާއި މިހާތަނަށްވެސް އެ އަނިޔާތަކަށް އިންސާފް ނުލިބި އެތައްބަޔަކު ވާކަމަށެވެ.\n” މިއީ އަޅުގަނޑުމެންވެސް ދައްކަމުން ދިޔަ ވާހަކަ. ދިވެހިރާއްޖޭގައި އޮތް އެންމެ ބޮޑު ސިޔާސީ ޕާޓީން ވަރަށް ބާރަށް ދައްކަމުން ދިޔަ ވާހަކަ. ހަގީގަތެއްގެ މަށްޗަށް ބިނާކޮށް އަޅުގަނޑުމެން ދައްކަމުންދިޔަ ވާހަކަ” އިމްތިޔާޒު ވިދާޅުވިއެވެ.\nތެދެކެވެ. އެމްޑީޕީގެ ހަރަކާތްތައް ރާއްޖޭގައި ފެށުނު ދުވަސްވަރުން ފެށިގެންވެސް ފުލުހުންގެ އަނިޔާގެ ވާހަކަ އަކީ ފާޅުގައި އެޕާޓީން ދައްކަމުން ދިޔަ ވާހަކައެވެ. މަގުމަތީގައި ބާއްވާ އެއްވުންތަކާއި މުޒާހަރާތަކުގެ ބައިވެރިންނަށް ވަރަށް އިހާނެތިކޮށް ތަކުރާރުކޮށް ފުލުހުންގެ އަނިޔާވެރިކަން ކުރިމަތިވިއެވެ. މުޒާހަރާތަށް ކޮންޓްރޯލް ކުރާއިރު ވަގުތާ އެކަށީގެން ނުވާވަރުގެ ބާރުގެ ބޭނުންކޮށް އެތައްބަޔަކު ތަޅާކޫތާފަ ގެންގޮސް ޕޮލިސްޖިޕަށް އެއްލާލާ ހެދިއެވެ. އެމްޑީޕީ ކޯލިޝަން ސަރުކާރު ނިމުމަކަށް ގެނައުމަށް އިދިކޮޅުފަރާތްތަކުން ކުރި މުޒާހަރާތައް ކޮންޓްރޯލްކުރުމުގައިވެސް މެއެވެ.\nމި އަނިޔާ ވެރިވީ ހަމައެކަނި ބާއްވާ މުޒާހަރާ ތަކާއި އެއްވުންތަކުގައި މަގުމަތިން އެކަންޏެއް ނޫނެވެ. ގެންގޮސް ފުލުހުންގެ ބެލުމުގެ ދަށުގައި ތިބޭއިރު ނުހައްގުން އެތަށް ބަޔަކަށް އެކަށީގެނުވާ ބާރު ބޭނުންކުރާ ވާހަކަ އަކީވެސް އާންމު ވާހަކައެވެ. ޚާއްސަކޮށް އަންހެނުން ފާސްކުރުމުގެ ނަމުގައި ފިރިހެން ފުލުހުން އަންހެނުންނަށް ޖިންސީ ގޯނާ ކުރުމުގެ ވާހަކަތައްވެސް އައިސްފައި ހުރީ މަދަކުން ނޫނެވެ.\nފުލުހުން ރައްޔިތުންނަށް އަނިޔާ ކުރާ ވާހަކަ ދައްކާއިރު ބަައެއް އާންމު ފަރުދުން ފުލުހުންނަށާއި ފުލުންގެ އާއިލާތަކަށް ކުރާ ގޯނާތައްކުގެ ވާހަކަވެސް އެހާމެގިނައެވެ. ފުލުހެއްގެ ގޮތުގައި ނުވަ އަހަރުވަންދެން މަސައްކަތް ކޮށްފައިވާ ހަ އަރުގެ ބައްޕައެއް ކަމުގައިވާ އިބްރާހިމް ބުނީ އޭނާ ދުވަހަކުވެސް މަގާމުގެ ނުފޫޒުން ހައްގުނޫން ބާރެއް ބޭނުން ކޮށްފައި ނުވާނެ ކަމަށާއި ނަމަވެސް އޭނާގެ އާއިލާއަށް އެމްޑީޕީ އެކްޓިވިސްޓުން ވަރަށް އުދަގޫކުރިކަމަށެވެ.\n” އަހަރެން އުޅޭ ޑިޕާޓްމަންޓްގެ ގޮތުން އަހަރެންނަކީ މަގުމަށްޗަށް ނުކުންނަން ޖެހޭ މީހެއްނޫން. ތި ހައްޔަރުކުރާ މީހުންނާއި ޑައިރެކްޓް ކޮންޓްކްޓް ވާމީހެއްވެސް ނޫން. އަހަރެން ކުރީގަ އުޅުނުގޭގެ ތިރީގައި ހުންނަނީ އެމްޑީޕީ ހަރުގެއެއް. ވަރަށް ގިނަދުވަހު އެމީހުންގެ ގޯނާ ކުރިމަތިވި. ވަރަށް ހަޑި ހުތުރު ބަސްތަކުން ގޮވާނީ. ދަރިފުޅުގޮވައިގެން ދާއިރުވެސް ގޮވާފައި އެބަހުރި” އިބްރާހިމް ބުންޏެވެ.\nއޭނާ ބުނީ އެގެއިން އެހެންގެޔަކަށް ބަދަލުވީ ވެސް އެމްޑީޕީ ޖަގަހައިގައި އުޅޭ ބައެއް ފަރާތްތަކުގެ ބަސްތަކާއި ހެދި އެއަޑުތަށް ދަރިފުޅަށް އިއްވަން ބޭނުން ނުވާތީ މަޖުބޫރުވެގެން ކަމަށެވެ. އޭނާ ބުނި ގޮތުން ޖަގަހައިގަ އޭނާއާ ދިމާކުރާ ފަރާތަށް އެކަން އެގޮތަށް ނުކުރުމަށް ނަސޭޙަތް ދިނުމުންވެސް ހުއްޓައިނުލިކަމަށެވެ.\nމިއަނިޔާ އަކީ ހަމަ އެކަނި ފުލުހުން ރައްޔިތުންނަށް ކުރާ އަނިޔާ އެއް ނޫނެވެ. ފުލުހުންނަކީ ވެސް ހަމަރައްޔިތުންނެވެ. މަންމައެކެވެ. ބައްޕައެކެވެ. ނޫނީ ކޮންމެވެސް މީހެއްގެ އާއިލާ މީހެކެވެ. ފުލުހުންގެ އިދާރާގައިވެސް އެންމެންނަކީ އަނިޔާ ކުރާ ބައެއްނޫނެވެ. އިޙުތިރާމާއި އެކީ މަސައްކަތްކުރާ ޒިންމާދާރު ފުލުހުން ވަކި މަދެއް ނޫނެވެ. މިކަން މިހެންއޮތްނަމަވެސް ވަކި ބައެއްގެ އަމަލުތަކުގެ ސަބަބުން ފުލުހުންގެ އިދާރާގެ އެންމެންނަށް އޭގެ ނޭދެވޭނަތީޖާ އެބަކުރިމަތިވެއެވެ.\nމިކަމާއި ގުޅިގެން ސަންދާނު އަށް މައުލޫމާތު ދެއްވަމުން ފުލުހުންގެ އިސް އޮފިޝަލަކު ނަން ނުޖެހުމަށް ޝަރުތުކޮށް ވިދާޅުވީ ފުލުހުންގެ ތެރޭގައިވެސް މައްސަލަތައް އެބަހުރި ކަމަށާއި ހަމަ އެހެންމެ އާންމު ބައެއް ފަރާތްތަކުގެ އިހުމާލުވެސް މިކަމުގައި ވަރަށް ބޮޑުކަމަށެވެ.\n“މިހާރު މިވާގޮތަކީ ފުލުހުންގެ ބައެއް މީހުން ދެކެ އަންނަ ރުޅިން އާންމު ބައެއްފަރާތްތަކުން ދެންތިބޭ ފުލުހުންނާއި އޭނަގެ އާއިލާ މީހުންނާ ދިމާ މިކުރަނީ. މިކަން ތަކުރާރުވަމުން ގޮސް އެއްކަލަ ޕޮލިސް މީހާ އަށް މި ފުރައްސާރަކުރި މީހުން ނޫނީ އެމީހުންނާ ގުޅުން އޮންނަ މީހުން މި ފެންނަނީ ތި މުޒާހަރާ ތެރެއިން. އޭގެ ބަދަލު މި ހިފަނީ ގިނަފަހަރަށް. އަޅުގަނޑުމެން ވަރަށް ބޮޑަށް މަސައްކަތް ކުރަން އެކަން އެގޮތަށް ވިޔަނުދޭން. ބަޔަކު އަދި ފުލުހުންނާ ދިމާކުރިއަސް ފުލުހުންވެސް އެބަޖެހޭ ކޮންޓްރޯލްވާން”\nއޭނާ ވިދާޅުވީ މުޒާހަރާތަކުގައި ގިނަފަހަރަށް ފުލުހުން މަސައްކަތްކުރަނީ އަމުރަށް ނުކިޔަމަންތެރިވާމީހުން އެމީހުންގެ ބެލުމުގެ ދަށަށް ގެންގެންދިއުމަށް ކަމަށެވެ.\n” މިގޮތަށް ބެލުމުގެ ދަށަށް ގެންދާ ދިއުމުގައި އެމީހާ އާމެދު ފުލުހުން ކޮންޓްރޯލް ކުރަން އުޅޭ އުޅުމުގެ ތެރެއިން ގިނަފަހަރަށް އެއަނިޔާތައްމިވަނީ” އޮފިސަރ ވިދާޅުވިއެވެ.\nއޭނާ ވިދާޅުވީ އެފަދަ މައްސަލަތައް ހުއްޓުވުމަށް އެއިދާރާގައި އެކިކަހަލަ ޕްރޮގްރާމް ތައް އަބަދުވެސް ހިންގާ ކަމަށެވެ. އަދި ފުލުހުންގެ މައްސަލަތައް އެކިފަހަރުމަތިން އެކިފެންވަރުގައި ބަލައި ތަހުގީގުކޮށް އެފަދަ މައްސަލަތަކުގައި ކުށްވެރިވާ ފަރާތްތަކާއިމެދު ފިޔަވަވަޅުވެސް އަޅަދުންދާކަމަށެވެ.\nފުލުހުން ބައެއް ފަރާތްތަކަށް ކުރަމުން ގެންދާ އަނިޔާ ތަކާއި ޙާލަތާއި ނުގުޅޭ ބާރުތަކުގެ ސަބަބުން ގެއްލެމުންދިޔަ ގިނަ ބައެއްގެ ހައްގު ލިބޭނެކަމަށް އުންމީދަކަށް ވެގެންދިޔައީ 2015 ވަނަ އަހަރު އުފެއްދި ނޭޝަނަލް އިންޓަރގްރިޓީ ކޮމިޝަން އެވެ. ނަމަވެސް ކަންތައް ވެގެންދަނީ އެންމެ އެދެވޭ ގޮތަކަށް ނޫނެވެ. އެކޮމިޝަނުން ނެރުނު ރިޕޯޓްތަކުގައިވެސް ވަކިވަކި މައްސަލަތަކުގެ ތަފްސީލް ހިމެނިފައިވަނީ 2016 ވަނައަހަރުގެ ނެރުނު ރިޕޯޓްގައި އެކަންޏެވެ. މިފަދަ އަނިޔާތަކުގެ މައްސަލަ އެކޮމިޝަން އަށް ހުށަހެޅިނަމަވެސް އެންމެ އެދެވޭ ގޮތުގައި އެމައްސަލަތަކުގެ ތަޙުގީގު ކުރިއަށް ނުދެއެވެ. މިއީ ހިތާމަ ކުރަންޖެހޭ ކަމެކެވެ.\nފުލުހުންގެ އިދާރާއަކީ މުޅިގައުމުގެ އަމަން އަމާންކަމާއި ސަލާމަތާއި ރައްކާތެރިކަން އެބަޔަކާ ގުޅިފައިވާ އިދާރާއެވެ. ގައުމަށް އަންނަ ކޮންމެ ލޮޅުމެއްގައި ކުރީސަފު އެތުރެންތިބި ފަރާތަކީ ފުލުހުނެވެ. މިދަފަ އަގުހުރިފަރާތަކުން ރައްޔިތުންނަށް އަނިޔާކުރުމަކީ ބަލައިގަނެވޭނެ ކަމެއްނޫނެވެ. މިއީ ހުއްޓުވަން ޖެހޭކަމެކެވެ.ފުލުހުންގެ އަނިޔާތައް ހުއްޓުވޭނެހެއްޔެވެ.\nފުލުހުންގެ އަނިޔާތައް ހުއްޓުވޭނީ ފުލުހުންގެ އިމާރާތްތަކުގެ ނަންތަކާއި އެމީހުންގެ ޔުނީފޯމް ބަދަލުކޮށްގެންނާއި އިތުރު ކޮމިޝަންތައް އުފައްދައިގެންކަމަށް ބައެއްފަރާތްތަކުން ގަބޫލްކުރެއެވެ. އެހެން ބަދަލުވާކަމުގައި ވާނަމަ މިހާތަނަށް އެކަން އޮންނާނީ ވެފައެވެ. މިއަނިޔާތައް ހުއްޓުވަން ބޭނުންނަމަ ސިޔާސީ ނުފޫޒުން އެ މުއައްސަސާ އެއްކިބާކޮށް ވިސްނުންތެރިކަމާއި ޙިކްމަތްތެރިކަމާއި އެކު އެ މުއައްސަސާ ހިންގަން ފުލުހުންނަށް ފުރިހަމަ ބާރާއިއެކު ދޫ ދޭންއެބަޖެހެއެވެ. ސިޔާސީ ނުފޫޒުން އެމީހުން އެއްކިބާ ކުރަންޖެހެއެވެ. ދެއިރު ދެދަޅައަށް ސިޔާސީ ފަރާތްތަކުން އަތްބާނާ މުއައްސަސާއެއްގޮތަށް އެ މުއައްސަސާ އޮތް އޮތުން ދޫކޮށްލަންޖެހެއެވެ. ވަކި ބައެއްގެ އަމިއްލަ މަންފާ ހޯދުމަށް ސިޔާސީ ގޮތުން ކުޅޭ ކުޅިގަނޑުން އާންމު ފަރުދުންނާއި ފުލުހުން ޖެއްސުވުން ނިމުމަކަށް ގެންނަންޖެހެއެވެެ. މިކަންތައް މިހެންވެއްޖެނަމަ ފުލުހުން ކުރާއަނިޔާ ހުއްޓުވޭނެއެވެ. މިކަމަކީ ނުވާނެ ކަމެއްނޫނެވެ. ވާނެއެވެ. ކުރެވޭނެކަމެކެވެ.